**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2018, ημέρα Δευτέρα και ώρα 16.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κυρίου Μάκη Μπαλαούρα, με θέμα ημερήσιας διάταξης: «Κύρωση του Κρατικού Προϋπολογισμού οικονομικού έτους 2019.».

Στη συνεδρίαση παρέστησαν ο Αναπληρωτής Υπουργός Οικονομικών, κ. Γεώργιος Χουλιαράκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Ιωάννης Γκιόλας, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Χρήστος Μαντάς, Γεώργιος Παπαηλιού, Θεοδώρα Μεγαλοοικονόμου, Μάριος Κάτσης, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Ανδρέας Ριζούλης, Νίκος Συρμαλένιος, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Ευάγγελος Μεϊμαράκης, Παναγιώτης (Νότης) Μηταράκης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Εμμανουήλ Συντυχάκης, Κωνσταντίνος Κατσίκης, Γεώργιος Αμυράς, Δημήτριος Καβαδέλλας, Θεοχάρης (Χάρης) Θεοχάρης και Νικόλαος Νικολόπουλος.

**ΜΑΚΗΣ ΜΠΑΛΑΟΥΡΑΣ** **(Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης: «Κύρωση του Κρατικού Προϋπολογισμού οικονομικού έτους 2019».

Θέλω να κάνω μια παρένθεση από την πλευρά μου. Είμαι εξαιρετικά ευχαριστημένος, διότι προεδρεύω σε μια Επιτροπή που μετά από μία δεκαετία ο Προϋπολογισμός -ανεξάρτητα από τις επιμέρους απόψεις των ανθρώπων και των Βουλευτών - είναι επεκτατικός και είμαι πραγματικά ευχαριστημένος γι’ αυτό το γεγονός.

Θα ήθελα να σας ενημερώσω για το πρόγραμμα των συνεδριάσεων. Στη σημερινή πρωινή συνεδρίαση θα μιλήσουν οι Γενικοί Εισηγητές. Οι Ειδικοί Εισηγητές θα μιλήσουν αύριο, το πρωί στις 10.00. Στη συνέχεια, αύριο στις 15.00 θα συνεχίσουμε με τους Ειδικούς Εισηγητές και την Τετάρτη, 28.11.2018 στις 16.00 θα τοποθετηθούν όσοι συνάδελφοι επιθυμούν. Η εγγραφή στον κατάλογο των ομιλητών γίνεται ως το τέλος της ομιλίας των γενικών εισηγητών (όπως προβλέπει το άρθρο 123 παρ. 3 ΚτΒ).

Επίσης σας θυμίζω ότι οι Εισηγητές - Γενικοί και Ειδικοί - θα πρέπει να παραδώσουν ηλεκτρονικό αρχείο με τις εισηγήσεις τους έως την Δευτέρα, 3/12/2018 στις 09:00, προκειμένου να ενσωματωθούν στην Έκθεση της Επιτροπής, γιατί σύμφωνα με το άρθρο 121 παρ.9 ΚτΒ οι γενικοί και ειδικοί εισηγητές υποβάλλουν τις εισηγήσεις τους επί του προϋπολογισμού στην επιτροπή μέσα σε οχτώ ημέρες από την πρώτη συνεδρίαση της. Σας παρακαλώ λοιπόν να απευθυνθείτε στην γραμματεία της Επιτροπής Οικονομικών Υποθέσεων. Η συζήτηση στην Ολομέλεια θα αρχίσει την Τετάρτη, 12 Δεκεμβρίου 2018 και θα ολοκληρωθεί την Τρίτη, 18 Δεκεμβρίου 2018 με τη διεξαγωγή ονομαστικής ψηφοφορίας. Θα υπάρχει η προβλεπόμενη άνεση χρόνου για όλους τους συναδέλφους να καταθέσουν τις εισηγήσεις τους. Εάν χρειαστεί θα εξαχθούν οι εισηγήσεις από τα απομαγνητοφωνημένα πρακτικά των συνεδριάσεων της Επιτροπής.

Όσον αφορά τη διαδικασία, που προβλέπεται από τον Κανονισμό της Βουλής, προτείνω για τους Γενικούς Εισηγητές 20', τους Ειδικούς Εισηγητές 15', τον Υπουργό Οικονομικών 35' και τους Αναπληρωτές Υπουργούς Οικονομικών 18'. Για τους εγγεγραμμένους βουλευτές προβλέπονται 6'.

Το λόγο έχει η κυρία Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ**: Κύριε Πρόεδρε, θέλω να κάνω μια ανακοίνωση.

Εχθές, ήταν η ημέρα κατά της βίας των γυναικών. Θεωρείτε, κύριε Πρόεδρε, ότι όλοι οι Εισηγητές και Ειδικοί Εισηγητές, όλων των Κομμάτων να είναι μόνο άνδρες, δεν είναι βία κατά των γυναικών; Σε κανένα Κόμμα -εκτός από την Ένωση Κεντρώων που ήμουν μόνο εγώ γυναίκα και έφυγα- δεν έχει γυναίκα, στη Διαρκή Επιτροπή Οικονομικών Υποθέσεων, Εισηγητή ή Ειδικό Εισηγητή, δεν υπήρχε καμία;

**ΜΑΚΗΣ ΜΠΑΛΑΟΥΡΑΣ** **(Πρόεδρος της Επιτροπής):** Κυρία Μεγαλοοικονόμου, έχετε απόλυτο δίκιο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ**: Δεν το καταλαβαίνω! Δεν μιλάω για τον εαυτό μου.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Αυτό είναι ζήτημα που καλό είναι να το ακούσουν οι γραμματείες των Κοινοβουλευτικών Ομάδων για να δηλώνουν και γυναίκες συναδέλφους. Κυρία Μεγαλοοικονόμου, έχετε δίκιο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ**: Υπάρχουν γυναίκες……

**ΜΑΚΗΣ ΜΠΑΛΑΟΥΡΑΣ** **(Πρόεδρος της Επιτροπής):** Κυρίες και κύριοι συνάδελφοι, εισερχόμαστε στην εξέταση του σχεδίου νόμου του Κρατικού Προϋπολογισμού.

Το λόγο έχει ο κ. Δημήτριος Βέττας, Γενικός Εισηγητής του ΣΥΡΙΖΑ.

Συγνώμη, κ. Βέττα, υπενθυμίζω ότι όποιος ή όποια θέλει να μιλήσει, θα γραφτεί σήμερα, σύμφωνα με το Κανονισμό. Εγώ εκτιμούσα ό,τι θα μπορούσαν να το δηλώσουν και αργότερα, αλλά σύμφωνα με τον Κανονισμό, σήμερα πρέπει να δηλωθεί, μετά το πέρας όλων των Γενικών Εισηγητών. Παρακαλώ κ. Βέττα, έχετε το λόγο για είκοσι λεπτά.

**ΔΗΜΗΤΡΙΟΣ ΒΕΤΤΑΣ (Γενικός Εισηγητής του ΣΥΡΙΖΑ):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, τρεις μήνες μετά την ολοκλήρωση του τριετούς προγράμματος οικονομικής βοήθειας από τον ευρωπαϊκό μηχανισμό σταθερότητας και πέντε μήνες μετά την ιστορική συμφωνία για την ελάφρυνση του δημόσιου χρέους, η χρονιά που διανύουμε, το 2018, κλείνει με ρυθμό ανάπτυξης -εκτιμάται- 2,1%, όπου είναι αυξημένος κατά 0,1%, σε σχέση με το στόχο, κυρίως εξαιτίας της διψήφιας αύξησης των εξαγωγών, οι οποίες κάνουν ρεκόρ δεκαετίας και κυρίως εξαιτίας της αύξησης, της ιδιωτικής κατανάλωσης.

Η βελτίωση της δημοσιονομικής κατάστασης της χώρας με τις συνεχείς υπερβάσεις των στόχων για το πρωτογενές πλεόνασμα, η αξιοσημείωτη βελτίωση όλων των οικονομικών δεικτών εμπιστοσύνης στο εννεάμηνο, η αναβάθμιση της πιστοληπτικής ικανότητας της χώρας από τους οίκους αξιολόγησης, η υψηλή προσέλκυση ξένων άμεσων επενδύσεων και συγκεκριμένα από το 1,825 δις της επταετίας 2002 - 2008 και το 1,462 δις της εξαετίας 2009 - 2014, οδηγηθήκαμε για την τετραετία 2015 - 2018, στο αισθητά βελτιωμένο επίπεδο των 3,1 δις ευρώ, περίπου.

Στη συνέχεια, η ετήσια αύξηση της απασχόλησης κατά 1,7%, η μικρή αλλά αισθητή βελτίωση του δείκτη μισθών, κατά 2,5%, σε πραγματικούς όρους, αλλά και η μείωση των εισοδηματικών ανισοτήτων στη διάρκεια των τελευταίων τριών ετών, αποτέλεσαν τους σημαντικούς παράγοντες για να αυξηθεί η ζήτηση, να αυξηθούν οι επενδύσεις και να επιτευχθεί ο στόχος οικονομικής μεγέθυνσης πάνω από το 2%, για την χρονιά, την οποία διανύουμε.

Για το 2018, που κλείνει, να πω ότι το πρωτογενές αποτέλεσμα της Γενικής Κυβέρνησης εκτιμάται ότι θα διαμορφωθεί στο 3,98%, κατά 0,48%, πάνω από το στόχο που ήταν 3,5% και αυτό δίνει στην Κυβέρνηση τη δυνατότητα να αποδώσει μέρος του υπερπλεονάσματος στους πολίτες, με τη μορφή κοινωνικού μερίσματος. Για την χρονιά που σχεδιάζουμε τον Προϋπολογισμό για το 2019, να πούμε ότι αυτός είναι ένας προϋπολογισμός που είναι ο πρώτος Προϋπολογισμός δημοσιονομικής επέκτασης μετά από μία δεκαετία.

Δεν περιέχει μέτρα δημοσιονομικών περιορισμών, όπως περικοπές ή διογκώσεις φόρων, αντίθετα περιέχει μέτρα δημοσιονομικής επέκτασης, όπως η αύξηση των κοινωνικών δαπανών και η μείωση των φόρων και εισφορών στους πολίτες.

Ο ρυθμός οικονομικής ανάπτυξης, ο ρυθμός οικονομικής μεγέθυνσης, για το 2019 εκτιμάται στο 2,5% του ΑΕΠ, αναθεωρημένος και αυτός, όπως και αυτός του 2018, κατά 0,1% έναντι του στόχου.

Ποιοι είναι οι παράγοντες, οι οποίοι θα οδηγήσουν σε αυτή την ανάπτυξη; Πρώτον, η αύξηση της ιδιωτικής κατανάλωσης το 2019 σε σχέση με το 2018 κατά 1,1% και η οποία αναμένεται να συμβάλει στην αύξηση του πραγματικού ΑΕΠ κατά 0,8 ποσοστιαίες μονάδες στο σύνολο των 2,5 ποσοστιαίων μονάδων. Αυτή, η αύξηση αναμένεται να προέλθει από την τόνωση της απασχόλησης, μέσω της αύξησης της πραγματικής μισθολογικής δαπάνης στο σύνολο της οικονομίας, αλλά και μέσω της αύξησης του μέσου μισθού, αλλά και από την ενίσχυση της καταναλωτικής εμπιστοσύνης και την περαιτέρω αύξηση των διαθέσιμων εισοδημάτων, τα οποία πρέπει να πούμε ότι υπερέβησαν στο δεύτερο τρίμηνο του 2018 τα 30 δισεκατομμύρια. Η αύξηση της ιδιωτικής κατανάλωσης θα μπορούσε ενδεχόμενα να διαμορφωθεί και σε ακόμη υψηλότερα επίπεδα, εάν εντός του 2019 οι εμπορικές Τράπεζες επέκτειναν την πιστωτική τους πολιτική.

Ένα άλλο σημείο, που οδηγεί στην επίτευξη του στόχου για το 2019, είναι η αύξηση των εξαγωγών αγαθών και υπηρεσιών κατά 5,8% και αυτό εξαιτίας της βελτίωσης της θέσης της χώρας στο διεθνή ανταγωνισμό, αλλά και των εσόδων από το συνεχώς αναπτυσσόμενο τουριστικό προϊόν. Στοιχεία, που επιτρέπουν την αναθεώρηση προς τα πάνω του σεναρίου του μεσοπρόθεσμου κατά 1,2%. Βεβαίως, η αύξηση των εισαγωγών αγαθών και υπηρεσιών κατά 5,2%, αλλά και η αύξηση της απασχόλησης κατά 1,4% το 2019, τόσο για μισθωτούς όσο και για αυτοαπασχολούμενους, ως αποτέλεσμα της μικρότερης εκτιμώμενης αύξησης του μέσου μισθού έναντι της συνολικής μισθολογικής δαπάνης, με αποτέλεσμα να μειωθεί στο τέλος του ΄19 το ποσοστό της αργίας στο 18,2%.

Η προβλεπόμενη αύξηση της απασχόλησης κατά 1,4, με βαθμό οικονομικής μεγέθυνσης 2,5 του ΑΕΠ, δείχνει τους εργαζόμενους ως έναν από τους κύριους ωφελημένους της αναπτυξιακής πορείας της χώρας. Η αύξηση των Επενδύσεων διατηρείται σχεδόν στο ίδιο επίπεδο με το μεσοπρόθεσμο στο 11,9%. Αυτό βεβαίως, εξηγείται με την εδραίωση του κλίματος οικονομικής σταθερότητας, αλλά και της βεβαιότητας για οριστική άρση των κεφαλαιακών ελέγχων. Εκτιμάται επίσης, πως η εκτέλεση του Προγράμματος Δημοσίων Επενδύσεων, η μείωση της επίδρασης του μεταφορικού εξοπλισμού και η άρση της επίδρασης βάσης θα βοηθήσουν σημαντικά σε αυτή την αύξηση. Τέλος, η αύξηση της δημόσιας κατανάλωσης, η οποία είναι ελαφρώς μεγαλύτερη σε σχέση με το 2018 εκτιμάται πως θα κυμανθεί στο 0,6% έναντι 0,2 το 2018.

Στα βασικά μεγέθη του προϋπολογισμού θα σταθούμε στον τομέα των εσόδων, όπου τα καθαρά έσοδα του κρατικού προϋπολογισμού σε δημοσιονομική βάση, μετά την αφαίρεση των επιστροφών φόρων προβλέπεται να διαμορφωθούν αυξημένα κατά 0,7% έναντι του στόχου. Με προβλεπόμενη ανάπτυξη 2,5% το 2019 και με ιδιωτική κατανάλωση προβλεπόμενη στο 1,1% τα έσοδα από ΦΠΑ προβλέπονται αυξημένα -ονομαστικά εννοώ- μόνο κατά 141 εκατ. ευρώ ή κατά 1,04%, ενώ τα έσοδα από άμεσους φόρους αυξημένα μόνο κατά 169 εκατ. ευρώ ή κατά 1,54% γεγονός που πρέπει όλοι μας να παίρνουμε υπόψη στη συζήτηση για την φορολογία.

Το λέω αυτό, γιατί υπάρχουν εικόνες, φωνές και απόψεις περί υπερφορολόγησης το 2019 σε σχέση με το 2018.

Θα σταθούμε, βεβαίως και στον τομέα των δαπανών. Εκεί θα δούμε κάποιες διαφοροποιήσεις μεταξύ των δαπανών στις κοινωνικές παροχές και των δαπανών στις μεταβιβάσεις. Για να μπορέσει κάποιος να ερμηνεύσει τις διαφορές των κοινωνικών παροχών μεταξύ των ετών 2018 και 2019, πρέπει να δει τα μεγέθη τους συνδυαστικά με τον πίνακα μεταβιβάσεων. Είναι ο πίνακας 3,5, της Εισηγητικής Έκθεσης.

Φαίνεται, λοιπόν, ότι στις κοινωνικές παροχές οι διαφορές είναι θέμα ανακατανομών μεταξύ κατηγοριών, καθώς τα 160 εκατομμύρια του επιδόματος παιδιού και τα 810 εκατομμύρια του ΚΕΑ το 2018 είναι στις κοινωνικές παροχές, ενώ το 2019 είναι στην κατηγορία μεταβιβάσεων, καθώς το πρόγραμμα υλοποιείται πλέον από τον ΟΠΕΚΑ.

Αντίστοιχα, οι μεταβιβάσεις του 2019, σε σχέση πάντα με το 2018, είναι επιβαρυμένες από τις δύο αυτές κατηγορίες.

Δε θα ήθελα να κουράσω με τις δαπάνες περισσότερο, οπότε θα περάσω στο Πρόγραμμα Δημοσίων Επενδύσεων (Π.Δ.Ε.), για το οποίο το 2019 προβλέπεται η διάθεση πόρων 6,750 δισεκατομμυρίων, που αντιστοιχεί στο 3,5% του προβλεπόμενου Α.Ε.Π. της χώρας.

Από αυτό το ποσό, ένα τμήμα του, τα 5,750 δισεκατομμύρια, μοιράζονται σε δύο τμήματα. Το πρώτο τμήμα αφορά συγχρηματοδοτούμενα έργα και συγκεκριμένα, έργα ΕΣΠΑ 2014 - 2020, ύψους 3,850 δισεκατομμυρίων και τα λοιπά συγχρηματοδοτούμενα προγράμματα, ύψους 1,880 δισεκατομμυρίων.

Το πρώτο τμήμα θα κατευθυνθεί κυρίως στα μεγάλα έργα υποδομών, στην απασχόληση, στην παιδεία, στην υγεία και στην επιχειρηματικότητα. Το σκέλος του ΠΔΕ, ύψους 1 δισεκατομμυρίου, που χρηματοδοτείται από αμιγώς εθνικούς πόρους, θα διατεθεί για την ενίσχυση των πολιτικών των υπουργείων και των περιφερειών, καθώς και για την αντιμετώπιση εκτάκτων αναγκών.

Το ύψος, λοιπόν, των πόρων του Π.Δ.Ε. δεν υπολείπεται της αντίστοιχης πίστωσης του 2018, είναι ακριβώς ίδια. Δεν προβλέπεται, λοιπόν, μείωση της δαπάνης του ΠΔΕ σε σχέση με τη χρονιά που διανύουμε.

Παράλληλα, υπάρχει και ένας πίνακας στον τόμο του Προϋπολογισμού όπου ο καθένας μας μπορεί να παρακολουθήσει την πορεία χρηματοδότησης του Π.Δ.Ε.. Οπότε, εύκολα μπορεί να καταλάβει κάποιος και να δει πως οι δαπάνες του Π.Δ.Ε. ποτέ δεν ξεπέρασαν το ποσό που σήμερα εμείς εντάσσουμε στον Προϋπολογισμό.

Ο Κρατικός Προϋπολογισμός περιλαμβάνει ένα σενάριο βάσης, όπως και το προσχέδιο, το οποίο απεικονίζει τον προϋπολογισμό, όπως θα διαμορφωνόταν εάν δεν εφαρμοζόταν καμία απολύτως δημοσιονομική παρέμβαση. Βεβαίως, περιλαμβάνει τις δημοσιονομικές παρεμβάσεις που αποτυπώνονται στον πίνακα 3,7 και είναι ενσωματωμένες στον Προϋπολογισμό του 2019 και οι οποίες περιλαμβάνουν τη μη εφαρμογή των παρεμβάσεων και των εξισορροπητικών παρεμβάσεων που είχαν συμπεριληφθεί στο Μεσοπρόθεσμο για το 2019, καθώς και νέες παρεμβάσεις στους τομείς των ασφαλιστικών εισφορών, των φορολογικών εσόδων και των δαπανών κοινωνικής προστασίας.

Τα παραπάνω θετικά δημοσιονομικά μέτρα υιοθετούνται χωρίς την εφαρμογή του μέτρου της περικοπής των προσωπικών διαφορών κύριων και επικουρικών συντάξεων, καθώς και των αντίστοιχων εξισορροπητικών παρεμβάσεων, εξαιρουμένου πάντα του μέτρου ενίσχυσης των οικογενειακών επιδομάτων, το οποίο εφαρμόζεται από την 1/1/2018.

Τόσο τα μέτρα δημοσιονομικής επέκτασης όσο και η μη εφαρμογή των συνταξιοδοτικών και εξισορροπητικών παρεμβάσεων είναι πλήρως συμβατά με το δημοσιονομικό στόχο της χώρας, όπως αυτό τίθεται στο Μεσοπρόθεσμο 2019 - 2022.

Άρα, λοιπόν, ο κρατικός προϋπολογισμός πάντα ήταν και είναι ένας και μοναδικός, δεν υπήρχαν δύο σενάρια. Το λέω αυτό, γιατί καταναλώθηκε αρκετός χρόνος κατά τη διάρκεια της συζήτησης στην Επιτροπή Οικονομικών της Βουλής, όταν μιλούσε σύσσωμη η Αντιπολίτευση για δύο προϋπολογισμούς. Κανείς δε μπόρεσε να σκεφθεί ή δεν ήξεραν, οι τομεάρχες της Αξιωματικής Αντιπολίτευσης, των κομμάτων της Αντιπολίτευσης, οι Βουλευτές, τα μέλη των οικονομικών επιτροπών, πως μια χώρα πια εκτός μνημονίων καταθέτει έναν προϋπολογισμό στο πλαίσιο του ευρωπαϊκού εξαμήνου.

Έτσι, λοιπόν, καταθέσαμε και έτσι θα κατατίθεται ο προϋπολογισμός της χώρας εκτός μνημονίων. Σκοπός, λοιπόν, αυτής της άγνοιας εκτιμώ, προσωπικά, πως ήταν να εκδοθεί ακόμη ένας μήνας τρομολαγνείας, τρομοκρατίας, να τρομοκρατήσουμε τον κόσμο για το εάν θα κοπούν οι συντάξεις ή δεν θα κοπούν οι συντάξεις. Οι συντάξεις, λοιπόν, δεν κόπηκαν. Ο προϋπολογισμός του 2019 όχι μόνο δεν περιλαμβάνει την περικοπή των συντάξεων, αλλά περιλαμβάνει και ένα σημαντικό πακέτο αντίμετρων, μέρος των οποίων θα εφαρμοστεί το 2019 και το σύνολο δε θα εφαρμοστεί μέχρι το 2022. Η χώρα αγαπητοί συνάδελφοι βρίσκεται πλέον εκτός προγράμματος, εκτός μνημονίων, πετυχαίνει τους στόχους της για 4ο συνεχές έτος, βελτιώνει τα μακροοικονομικά της στοιχεία. Πλέον της δίνεται η δυνατότητα να περάσει από την πολυετή δημοσιονομική προσαρμογή σε μια συνετή προσεκτική δημοσιονομική επέκταση. Η οποία βεβαίως, εκφράζεται με ένα μείγμα δημοσιονομικής πολιτικής, το οποίο περιλαμβάνει ο προϋπολογισμός και ο οποίος έχει τρεις στόχους, να υποστηριχτεί η βιώσιμη ανάπτυξη, να προστατευτεί και να ενισχυθεί το διαθέσιμο εισόδημα των πολιτών και βεβαίως να αντιμετωπιστούν τα χρόνια προβλήματα της κοινωνικής προστασίας. Όλα αυτά με μέτρα μείωσης φορολογικών βαρών και ασφαλιστικών εισφορών, αλλά και μέσω μέτρων ενίσχυσης δράσεων και κοινωνικής προστασίας και τόνωσης της απασχόλησης των νέων ανθρώπων.

Το συνολικό κόστος των μέτρων, στα οποία συμπεριλαμβάνεται η ενίσχυση του φακέλου για το επίδομα στέγασης, ανέρχεται στο 0,5% του ΑΕΠ και είναι αυξημένο κατά περίπου 150 εκατομμύρια έναντι των αντίστοιχων παρεμβάσεων που συζητούσαμε στο προσχέδιο του κρατικού προϋπολογισμού. Στις νέες παρεμβάσεις που προτίθεται να εφαρμόσει η κυβέρνηση περιλαμβάνονται η ενίσχυση του προγράμματος βοήθειας στο σπίτι, μέσα από το οποίο μετατρέπεται το τρέχον εργασιακό καθεστώς 3000 εργαζομένων ορισμένου χρόνου σε αορίστου χρόνου. Η ενίσχυση του προγράμματος ειδικής αγωγής και εκπαίδευσης, μέσα από το οποίο προσλαμβάνονται 4500 εκπαιδευτικοί και εξειδικευμένο προσωπικό σε θέσεις προσωπικού, που τώρα απασχολείται με συμβάσεις ορισμένου χρόνου. Οφείλουμε εδώ να πούμε ότι η υλοποίηση αυτών των δύο προγραμμάτων οφείλεται στην επιλογή της κυβέρνησης να εφαρμόσει τον κανόνα προσλήψεων – αποχωρήσεων 1 προς 1 στο σύνολο της γενικής κυβέρνησης για το 2019, η οποία θα βοηθήσει στην επιτάχυνση της κάλυψης των κενών, που παρατηρούνται σε διάφορους κρίσιμους τομείς για την λειτουργία του κράτους, όπως είναι η παιδεία και η υγεία.

Συνεχίζω με το πρόγραμμα επιδότησης στέγασης, το οποίο απευθύνεται σε 340.000 νοικοκυριά τα οποία διαμένουν σε ενοικιαζόμενη κατοικία, αλλά και σε δανειολήπτες. Τα κριτήρια ένταξης είναι κυρίως εισοδηματικά και περιουσιακά. Τα εισοδηματικά κριτήρια ένταξης αναμένονται να κινηθούν από την περιοχή των 7000 ευρώ για μονοπρόσωπο νοικοκυριό και να κλιμακώνονται έως τα 21.000 ευρώ. Η συνολική παρέμβαση είναι 400 εκατομμύρια ευρώ και είναι κατά 125 εκατομμύρια ευρώ αυξημένη σε σχέση με την παρέμβαση που είχε αποτυπωθεί στο προσχέδιο του κρατικού προϋπολογισμού.

Στη συνέχεια το μέτρο μείωσης ασφαλιστικών εισφορών ελεύθερων επαγγελματιών αυτοαπασχολούμενων και αγροτών ύψους 177 εκατομμυρίων ευρώ, το οποίο ψηφίσαμε στο Ελληνικό Κοινοβούλιο πριν από λίγες ημέρες. Το πρόγραμμα επιδότησης των ασφαλιστικών εισφορών των νέων έως και 24 ετών ύψους 51 εκατομμυρίων ευρώ, το οποίο περιλαμβάνει την επιδότηση του 50% των εργοδοτικών εισφορών και σκοπός του μέτρου αυτού δεν είναι άλλος από το να βοηθήσει τα νέα παιδιά να έχουν πρόσβαση στην αγορά εργασίας, με αποτέλεσμα να δημιουργηθούν θέσεις απασχόλησης και επομένως να έρθει και η μείωση της ανεργίας των νέων.

Συνεχίζω με την μείωση του φόρου εισοδήματος νομικών προσώπων μέσω της σταδιακής μείωσης του συντελεστή φορολόγησης από το 29% στο 25% σε ορίζοντα 4ετίας και θα έχει το μέτρο αυτό δημοσιονομική επίπτωση από το 2020 και μετά. Η μείωση φορολογίας διανεμόμενων κερδών μέσω της μείωσης του φορολογικού συντελεστή επί των διανεμόμενων κερδών κατά 5 ποσοστιαίες μονάδες και θα έχει και αυτό το μέτρο δημοσιονομική επίπτωση από το 2020 και μετά με στόχο να μειωθεί από το 15% στο 10%.

Τέλος, η μείωση του ΕΝΦΙΑ κατά 10% μεσοσταθμικά ή κατά 260 εκατομμύρια.

Στόχος του μέτρου είναι η μείωση του ΕΝΦΙΑ, κατά 50% στις χαμηλές ιδιοκτησίες και κατά 30% μεσοσταθμικά σε δύο φάσεις, το 2019 και το 2020. Περίπου 3,5 εκατ. πολίτες θα δουν μείωση στον ΕΝΦΙΑ, κατά 30% μέσα στο 2019.

Κυρίες και κύριοι συνάδελφοι, κρίνω απαραίτητο να παραθέσω τα πολύ σημαντικά μέτρα για την στήριξη της κοινωνίας, της οικογένειας, των ευάλωτων πληθυσμιακών ομάδων. Σε αυτά ανήκουν το επίδομα παιδιού ύψους 961 εκατ. ευρώ. Το επίδομα κοινωνικής αλληλεγγύης, για το οποίο προβλέπεται αύξηση κατά 40 εκατ. ευρώ και το οποίο θα αγγίξει συνολικά το 1,3 δισ. Ευρώ. Την επέκταση των σχολικών γευμάτων σε όλα τα δημοτικά σχολεία της χώρας κόστους 190 εκατ. ευρώ και αφορά 600.000 παιδιά και βεβαίως, την κάλυψη των αναγκών 150.000 παιδιών σε βρεφονηπιακούς σταθμούς, ύψους 280 εκατ. ευρώ.

Φθάνουμε στο δημόσιο χρέος, που ήταν μια πολύ σημαντική στιγμή, η ιστορική συμφωνία για την ελάττωση του χρέους. Η χώρα κατάφερε δεκαετή επιμήκυνση των ωριμάνσεων των ομολόγων του δανείου του EFSF, κατάφερε και εκταμίευσε 15 δισ., τα οποία αύξησαν το χρηματικό απόθεμα του ελληνικού δημοσίου στα 24,1 δισ., κατάφερε την επιστροφή κερδών της ευρωπαϊκής Κεντρικής Τράπεζας και των άλλων κεντρικών τραπεζών της ευρωζώνης ύψους 4,8 δισ. ευρώ. Με αυτό τον τρόπο εξασφαλίζεται η εμπιστοσύνη των αγορών στο αξιόχρεο της χώρας και δίνεται έτσι ένας καθαρός διάδρομος 15ετίας στους επενδυτές και επιτρέπεται πλέον στη χώρα να πάρει μια δημοσιονομική ανάσα και να αφοσιωθεί, χωρίς τον βραχνά της εξυπηρέτησης του χρέους, σε αναπτυξιακές πολιτικές.

Σε ό,τι αφορά το χρέος, το ύψος του χρέους της Γενικής Κυβέρνησης θα διαμορφωθεί στο 167,8% ως ποσοστό του ΑΕΠ, είναι μια γενναία υποχώρηση, παρουσιάζοντας μείωση κατά 12,6 ποσοστιαίες μονάδες, έναντι του 2018. Σε αυτήν την αίθουσα θα ακουστούν απόψεις, προτάσεις, αντιρρήσεις κατά την διάρκεια της συζήτησης για τον προϋπολογισμό. Όλη αυτή η συζήτηση, η διαδικασία της πρότασης νομίζω, ότι γίνεται κάτω από την ατμόσφαιρα που προανέφερα, κάτω από μια νέα ατμόσφαιρα που έχει δημιουργηθεί στην χώρα. Η χώρα είναι εκτός μνημονίων και έχει ρυθμίσει το χρέος της. Είναι μια πολύ μεγάλη ευκαιρία αυτή, που απλώνεται σε όλους μας, σε όλο το πολιτικό σύστημα, να συνομιλήσει και να προτείνει. Δεν πρέπει να χαθεί αυτή η ευκαιρία, πρέπει να αξιοποιηθεί και αναφέρομαι βεβαίως, στην αξιωματική αντιπολίτευση, κυρίως. Στόχος της κυβέρνησης θα είναι πάντα η στήριξη των κοινωνικών ομάδων, οι οποίες δέχθηκαν τα μεγαλύτερα πυρά κατά την διάρκεια των μνημονίων, χάθηκαν δικαιώματα, χάθηκαν εισοδήματα. Είμαστε υπέρ της στήριξης της υγιούς επιχειρηματικότητας, υπέρ της στήριξης της ανάταξης της εργασίας, είτε μέσω της επιστροφής των κανόνων των συλλογικών συμβάσεων και της επέκτασης των συλλογικών συμβάσεων, είτε μέσω της κατάργησης του υποκατώτατου μισθού και της αύξησης του κατώτατου μισθού. Είμαστε, λοιπόν, υπέρ της προστασίας της δημοσιονομικής αξιοπιστίας, που κατάφερε ο ελληνικός λαός, με αυτή την κυβέρνηση, να δημιουργήσει. Νομίζω, ότι είναι μια μοναδική ευκαιρία όλα αυτά να προστατεύσουν την χώρα, έτσι ώστε ποτέ να μην κατρακυλήσει στα μνημόνια.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Το λόγο έχει ο κ. Σταϊκούρας, Γενικός Εισηγητής της Ν.Δ..

**ΧΡΗΣΤΟΣ ΣΤΑΙΚΟΥΡΑΣ (Γενικός Εισηγητής της ΝΔ):** Κυρίες και κύριοι συνάδελφοι, συζητούμε τον τέταρτο προϋπολογισμό της Κυβέρνησης των ΣΥΡΙΖΑ και ΑΝΕΛ. Ο πρώτος ήταν της αυταπάτης, ο δεύτερος των ιδεοληψιών, ο τρίτος του στεγνώματος της οικονομίας και ο τέταρτος είναι νεομνημονιακός, αντιαναπτυξιακός, καταρτισμένος σε περιβάλλον αφαίμαξης της οικονομίας, καμουφλαρισμένος με παχύ στρώμα αριστερής χρυσόσκονης ενόψει των επικείμενων εκλογών. Όλα αυτά τα χρόνια αποκαλύφθηκε, ότι η Κυβέρνηση σχεδιάζει και υλοποιεί προϋπολογισμούς χωρίς εθνική στρατηγική, στρατηγική που να προωθεί την βιώσιμη ανάπτυξη, την δημιουργία καλών ποιοτικών θέσεων απασχόλησης και την κοινωνική συνοχή.

Συνέπεια, η χώρα να χάνει πολύτιμο χρόνο, αφού υστερεί σε επιδόσεις, η οικονομία και τα υποκείμενά της, νοικοκυριά και επιχειρήσεις, να λειτουργούν σε συνθήκες υψηλής αβεβαιότητας και η κοινωνία να βρίσκεται σε προϊούσα παραίτηση.

Ας επιχειρήσουμε, όμως, αποσαφηνίσεις στα καίρια ερωτήματα, αφού η απάντησή τους σήμερα κρίνεται πιο επιτακτική από ποτέ. Δέκα ερωτήματα.

Πρώτο ερώτημα. Η χώρα βγήκε από το Μνημόνιο, όπως είπε ο Εισηγητής του ΣΥΡΙΖΑ, αλλά πουθενά δεν το γράφει μέσα ο Προϋπολογισμός ή βγήκε απλώς από το πρόγραμμα, όπως υποστηρίζει η Ν.Δ., γιατί αν διαβάσει κανείς το κείμενο πουθενά δεν αναφέρεται στη λέξη μνημόνιο.

Η αλήθεια είναι ότι η χώρα βγήκε τυπικά από το τρίτο πρόγραμμα, στο οποίο την οδήγησαν η δημιουργική ασάφεια, η ανευθυνότητα και ο τυχοδιωκτισμός του πρώτου εξαμήνου του 2015. Υπενθυμίζεται, ότι από τα οκτώ χρόνια, που είπε ο συνάδελφος, που η χώρα ήταν σε προγράμματα, τα τέσσερα, δηλαδή τα μισά, κυβέρνησαν οι ΣΥΡΙΖΑ και ΑΝΕΛ. Από τα οκτώ, τα τέσσερα είστε εσείς και ήταν και αχρείαστα.

Η χώρα, τυπικά βγήκε από το πρόγραμμα, ουσιαστικά όμως παραμένει κλειδωμένη στη μνημονιακή γραμμή. Οι βαριές πολιτικές λιτότητας συνεχίζονται, οι δημοσιονομικοί στόχοι διατηρούνται για πολλά χρόνια υψηλοί, η δημόσια περιουσία είναι δεσμευμένη για έναν αιώνα και η χώρα βρίσκεται ενταγμένη σε αυστηρό καθεστώς ενισχυμένης εποπτείας, πρωτόγνωρο για τα ευρωπαϊκά δεδομένα, όπως καταγράφει και η Ευρωπαϊκή Επιτροπή.

Καμία άλλη χώρα, που βγήκε από τα προγράμματα, δεν είναι σε καθεστώς ενισχυμένης εποπτείας, με τριμηνιαίες εκθέσεις, στη βάση των οποίων, αντιθέτως από τις προβλέψεις του Eurogroup, θα υλοποιούνται πρωτοβουλίες για την ενίσχυση της βιωσιμότητας του δημόσιου χρέους. Ήδη, αν μελετήσετε καλύτερα την πρώτη Έκθεση της Ευρωπαϊκής Επιτροπής, διαπιστώνονται καθυστερήσεις στην υλοποίηση του συνόλου των μνημονιακών δεσμεύσεων, που εξακολουθούν να υφίστανται, με αποτέλεσμα τα πρώτα μέτρα για το χρέος να μετατίθενται χρονικά.

Ερώτημα δεύτερο. Έστω, το πρόγραμμα πέτυχε, όπως υποστηρίζει ο ΣΥΡΙΖΑ ή απέτυχε, όπως υποστηρίζει η Ν.Δ.;

Απάντηση. Η αλήθεια είναι ότι το πρόγραμμα απέτυχε, διότι δεν επιτεύχθηκε ο βασικός του στόχος, που είναι να δημιουργήσει τις προϋποθέσεις για την ασφαλή, για την καθαρή έξοδο της χώρας στις αγορές. Αυτό άλλωστε, ορθώς, επιβεβαίωσε και ο Αναπληρωτής Υπουργός Οικονομικών την περασμένη εβδομάδα στη συζήτηση για τον Απολογισμό του 2016, λέγοντας «Κατά τεκμήριο ήταν αποτυχημένα τα δύο προηγούμενα προγράμματα, επειδή δεν αποκατέστησαν την πρόσβαση της χώρας στις διεθνείς αγορές», επιβεβαιώνοντας συνεπώς ότι απέτυχε, με το δικό του σκεπτικό, το τρίτο πρόγραμμα.

Δυστυχώς, συνεπώς, σήμερα η χώρα μας για μια σειρά από ενδογενείς και εξωγενείς λόγους, με κύρια ευθύνη της Κυβέρνησης, βρίσκεται εκτός αγορών.

Ερώτημα τρίτο. Ο τρόπος διαμόρφωσης του ταμειακού αποθέματος ήταν ο ενδεδειγμένος, όπως υποστηρίζει ο ΣΥΡΙΖΑ ή συνιστά αντικείμενο προβληματισμού, όπως υποστηρίζει η Ν.Δ.;

Απάντηση. Η αλήθεια είναι ότι το ταμειακό απόθεμα δημιουργήθηκε με λάθος τρόπο, στραγγαλίζοντας την πραγματική οικονομία. Η Κυβέρνηση χρησιμοποίησε τις κουτσουρεμένες δόσεις του δανείου, υπερφορολόγησε τους πολίτες, κήρυξε εσωτερική στάση πληρωμών και κατέφυγε σε υπέρμετρο και σχετικά ακριβό δανεισμό, «σκουπίζοντας» την όποια ρευστότητα είχε η οικονομία, αντί να διεκδικήσει, ως όφειλε και πρότεινε η Ν.Δ., τους αναξιοποίητους και χαμηλού κόστους πόρους του δανείου, ύψους έως 24 δις ευρώ. Χάθηκαν αυτοί οι πόροι.

Επιπρόσθετα, όμως, η χρήση αυτού του αποθέματος, όπως αναμένεται να κάνει η κυβέρνηση το 2019 και γράφει ο ίδιος ο προϋπολογισμός πώς θα τα χρησιμοποιήσει, λέει στην καλύτερη περίπτωση 11 δις, θέλει μεγάλη προσοχή.

Θέλει μεγάλη προσοχή, για να μην σταλεί μήνυμα ανησυχίας στις αγορές αυξάνοντας τα, ήδη, υψηλά επιτόκια συμπαρασύροντας προς τα πάνω ακόμα περισσότερο το κόστος δανεισμού του ιδιωτικού τομέα, τόσο των επιχειρήσεων όσο και των τραπεζών για τον οποίο η κυβέρνηση επίμονα αδιαφορεί.

Ερώτημα τέταρτο. Η δημοσιονομική υπεραπόδοση είναι θετική, όπως υποστηρίζει ο ΣΥΡΙΖΑ ή αρνητική, όπως υποστηρίζει η Ν.Δ.;

Η απάντηση είναι, ότι η δημοσιονομική υπεραπόδοση υπονομεύει, το επαναλαμβάνω, ότι υπονομεύει την αναπτυξιακή προοπτική της χώρας.

Η μέχρι σήμερα εκτέλεση του προϋπολογισμού διαχρονικά επί της σημερινής κυβέρνησης, αλλά και φέτος επιβεβαιώνει αυτή τη διαπίστωση.

Η κυβέρνηση έχοντας ως μοναδικό στόχο να παρουσιάσει ένα αχρείαστο υπερπλεόνασμα εκτός της υπερφορολόγησης νοικοκυριών και επιχειρήσεων συνεχίζει να στερεί σημαντική και απολύτως αναγκαία ρευστότητα από την οικονομία.

Θύματα;

Οι συνήθεις ύποπτοι, δηλαδή, το πρόγραμμα δημοσίων επενδύσεων, οι επιστροφές φόρων προς τους ιδιώτες, καθώς και κοινωνικά ευαίσθητοι τομείς που αντιμετωπίζουν τις συνέπειες της εσωτερικής στάσης πληρωμών.

Το άθροισμα των αποκλίσεων - το τονίζω αυτό, συγκρατείστε το, το βλέπουμε ακόμα και σήμερα που έβγαλε τα αποτελέσματα η κυβέρνηση για την εκτέλεση του προϋπολογισμού του 10μήνου - έναντι των στόχων σε αυτά που είπα, δηλαδή, πρόγραμμα δημοσίων επενδύσεων, επιστροφές φόρων, εσωτερική στάση πληρωμών ισούται με την υπέρβαση που καταγράφεται στο πρωτογενές πλεόνασμα, αλλιώς δεν θα είχαμε υπέρβαση.

Αυτή είναι συνειδητή κυβερνητική επιλογή, είναι συνειδητή πολιτική επιλογή που τείνει να καταστεί καταστροφική.

Ενδεικτικά, οι δημόσιες επενδύσεις - και αυτό θα ήθελα να το συγκρατήσετε, γιατί έχω διαφορετική προσέγγιση από το συνάδελφο του ΣΥΡΙΖΑ – κατρακύλησαν το 2017, αντιθέτως από ό,τι είπε, στο χαμηλότερο ύψος της τελευταίας δεκαετίας.

Εδώ είναι τα επίσημα στοιχεία του πίνακα που επικαλέστηκε ο συνάδελφος του ΣΥΡΙΖΑ:

Το 2017 – το τονίζω - το πρόγραμμα των δημοσίων επενδύσεων κατρακύλησε στο χαμηλότερο ύψος της τελευταίας δεκαετίας, κάτω από τα 6 δις ευρώ, αντιθέτως από ό,τι το υπολόγιζε η κυβέρνηση.

Να δούμε και έναν άλλο πίνακα;

Λέει ο Εισηγητής του ΣΥΡΙΖΑ «το 2019 μην ανησυχείτε, το πρόγραμμα δημοσίων επενδύσεων θα είναι όσο το 2018».

Γιατί ξέρει πόσο θα κλείσει το 2018;

Κάθε χρόνο το πρόγραμμα δημοσίων επενδύσεων κλείνει πολύ χαμηλότερα από το στόχο που έχει θέσει η κυβέρνηση και σήμερα κυριολεκτώ πριν από μία ώρα, όταν ανακοίνωσε τα στοιχεία για το 10μηνο η κυβέρνηση, ήδη, έχει υστέρηση 1,2 δις.

Πώς θα την καλύψετε αυτή, κύριε Βέττα;

Άρα, αυτή είναι η εικόνα για το πρόγραμμα δημοσίων επενδύσεων, το χαμηλότερο της τελευταίας 10ετίας.

Για να μη ξεχνιόμαστε στο δήθεν ολιστικό σχέδιο για την ανάπτυξη αναφέρεται μέσα, ότι το πρόγραμμα δημοσίων επενδύσεων θα είναι ο βασικός μηχανισμός χρηματοδότησης ανάπτυξης και εσείς που λέτε, ότι ο βασικός μηχανισμός θα είναι το πρόγραμμα δημοσίων επενδύσεων έχετε κουτσουρέψει κατά 2,5 δις ευρώ το πρόγραμμα δημοσίων επενδύσεων τα τελευταία 2,5 χρόνια.

Θα σας πιστέψει, λοιπόν, κανένας ότι θα φέρετε ανάπτυξη;

Σαν να μην έφτανε αυτό, το 2019 μείον 550 εκατομμύρια, στην καλύτερη περίπτωση, το πρόγραμμα δημοσίων επενδύσεων για να χρηματοδοτήσει, τα όποια κουτσουρεμένα αντίμετρα.

Όπως επισημαίνει και το Δημοσιονομικό Συμβούλιο – όχι η Αξιωματική Αντιπολίτευση - αυτή η πρακτική δημιουργεί προβληματισμό σχετικά με το αναπτυξιακό αντίκρισμα του τρόπου διάθεσης του δημοσιονομικού χώρου.

Ουσιαστικά, δεδομένου του υψηλού αναπτυξιακού πολλαπλασιαστή αυτών των πόρων, πρόκειται για την επιβολή ενός πρόσθετου φόρου ανάπτυξης από την κυβέρνηση, τον τιτλοφορώ «φόρο ανάπτυξης» αυτό που κάνετε με την περικοπή του προγράμματος δημοσίων επενδύσεων και οι θεσμοί φέρνουν μεγάλη ευθύνη που αποδέχονται επί μακρόν αυτή τη συνειδητή πολιτική επιλογή.

Το αποτέλεσμα είναι η σημερινή κυβέρνηση, η κυβέρνηση των φόρων, των κατασχέσεων και των πλειστηριασμών να αποτυγχάνει διαχρονικά σε όλες τις προβλέψεις της για την ανάπτυξη.

Η χώρα, όμως, χρειάζεται μια επενδυτική πανστρατιά δημόσιων και ιδιωτικών επενδύσεων, καθώς τόσο ο ακαθάριστος σχηματισμός όσο και το απόθεμα παγίου κεφαλαίου συρρικνώνονται.

Με δεδομένη δε, την κυβερνητική αλλεργία στις ιδιωτικές επενδύσεις, θα περίμενε κανείς, η Κυβέρνηση, να αξιοποιήσει το μοναδικό επενδυτικό εργαλείο που έχει στα χέρια της και να μην το θυσιάσει για πρόσκαιρες εντυπώσεις. Φευ, όμως.

Ερώτημα Πέμπτο. Η υλοποίηση κάποιων δημοσιονομικών μέτρων, θα έχει ουσιαστικό αποτέλεσμα για την κοινωνία, όπως υποστηρίζει o ΣΥΡΙΖΑ ή εντάσσετε στην προεκλογική στρατηγική του ΣΥΡΙΖΑ, όπως επικαλείται η Ν.Δ.;

Απάντηση. Η αλήθεια είναι, ότι η Κυβέρνηση προτείνει, αποσπασματικά και με μεγάλη καθυστέρηση, μειώσεις κάποιων φορολογικών συντελεστών, τους οποίους όμως -και το τονίζω- η ίδια συνειδητά αύξησε. Δεν μπορεί να πανηγυρίζετε για τη μείωση των ασφαλιστικών εισφορών, όταν λέτε μέσα στον προϋπολογισμό, ότι κάναμε λάθος το 2016 που τους αυξήσαμε;

Και αφού προχώρησε σε 29 αυξήσεις φόρων, ανεβάζοντας τον συνολικό λογαριασμό των μέτρων λιτότητας μέχρι σήμερα, στα 9,5 δις ευρώ. Εδώ, νομίζω, ότι μπορούμε να συμφωνήσουμε, είναι ο προϋπολογισμός και είναι και τα κείμενα της Ευρωπαϊκής Επιτροπής, ο λογαριασμός του τρίτου προγράμματος, είναι 9,5 δις €.

Αναλογικά, συνεπώς, η Κυβέρνηση έχει αφαιρέσει από την κοινωνία σχεδόν 10, για να επιστρέψει το 1 και αυτό το 1, θα έχει περιορισμένη επίδραση στην ανάπτυξη, γιατί όπως λέει η Ευρωπαϊκή Επιτροπή και όχι η Αξιωματική Αντιπολίτευση, εξαιτίας του μικρού ύψους και της λανθασμένης σύνθεσής του. Αυτό, λέει, στην Έκθεσή της, την Παρασκευή.

Επιπλέον, όμως, αυτά τα κυβερνητικά μέτρα δεν εντάσσονται σε μία συνεκτική οικονομική πρόταση, όπως αυτή που έχει καταθέσει η Ν.Δ., πρόταση συνολικής μείωσης φόρων. Για παράδειγμα, τη μείωση ασφαλιστικών εισφορών στο σύνολο των εργαζομένων. Για παράδειγμα, η μείωση του εισαγωγικού συντελεστή φορολόγησης για τα φυσικά πρόσωπα. Δεν εντάσσεται σε μια συνολική πρόταση υλοποίησης διαρθρωτικών αλλαγών και ενίσχυσης της ρευστότητας στην οικονομία. Για παράδειγμα, το ξεμπλοκάρισμα εμβληματικών επενδύσεων, η υλοποίηση αποκρατικοποιήσεων. Αν δείτε τον προϋπολογισμό, συνεχής απόκλιση από τους στόχους.

Επίσης, η εκκαθάριση ληξιπρόθεσμων οφειλών του δημοσίου. Εδώ ο Υπουργός, ο Αναπληρωτής Υπουργός, δεσμεύονταν -το ρήμα που χρησιμοποίησε, ήταν δεσμεύονταν- ότι στις 20 Αυγούστου θα ήταν 0 οι ληξιπρόθεσμες οφειλές του δημοσίου και εξακολουθούν να είναι σήμερα στα 2,5 δις ευρώ, τέσσερις μήνες μετά.

Σχέδιο επίτευξης υψηλής και διατηρήσιμης ανάπτυξης, δημιουργίας καλών θέσεων απασχόλησης και ενίσχυσης της κοινωνικής συνοχής.

Ερώτημα έκτων. Η μη περαιτέρω περικοπή των συντάξεων, ενδείκνυται για πανηγυρισμούς, όπως κάνει ο ΣΥΡΙΖΑ, ή επιβεβαιώνει την πάγια θέση της Ν.Δ., όπως διατυπώνεται σταθερά από το 2017, ότι δεν θα έπρεπε καν αυτές να νομοθετηθούν.

Απάντηση. Η αλήθεια, είναι, ότι η επιπλέον περικοπή των συντάξεων, ήταν αχρείαστη, δεν περιλαμβάνονταν στο τρίτο πρόγραμμα και ψηφίστηκε, μόνον από τους ΣΥΡΙΖΑ και ΑΝ.ΕΛ. Υπενθυμίζεται ότι η σημερινή Κυβέρνηση έχει ήδη προβεί σε απανωτές περικοπές συντάξεων, 21 τον αριθμό, καταργώντας μεταξύ άλλων, το ΕΚΑΣ, αυξάνοντας τις εισφορές υγείας και μειώνοντας κατά 35% τις κύριες και κατά 45% τις επικουρικές συντάξεις, όλων των νέων συνταξιούχων. Απλά, για να επισημάνω 3 με 4 από αυτά τα μέτρα, από τα 21 μέτρα. Και είναι επιλογή της -το τονίζω, είναι επιλογή της- το 2019 να μην υλοποιηθεί το μεγαλύτερο μέρος των πολυδιαφημιζόμενων αντί-μέτρων, για τα οποία δεν μίλησε ο Εισηγητής του ΣΥΡΙΖΑ, όπως είναι η δημιουργία νέων μονάδων προσχολικής εκπαίδευσης, η επιδότηση της συμμετοχής των ασφαλισμένων για συνταγογραφούμενα φάρμακα, οι ενεργητικές πολιτικές απασχόλησης, οι επενδύσεις σε υποδομές του πρωτογενή τομέα, που έχετε καταστρέψει τον πρωτογενή τομέα της χώρας και πολλά άλλα.

Η Ν.Δ. εξαρχής διαφώνησε με την επιλογή -επαναλαμβάνω, με την επιλογή- της Κυβέρνησης, να προχωρήσει σε επιπλέον περικοπές συντάξεων για το 2019, την καταψήφισε, στη συνέχεια ζήτησε μέσω τροπολογίας την κατάργησή της και σταθερά υποστήριζε, εντός και εκτός χώρας, σε εταίρους και θεσμούς, σε όλα τα επίπεδα, σε όλα τα πεδία, τη μη υλοποίησή της. Συνεπώς η Κυβέρνηση, αντί να πανηγυρίζει, ας κοιταχθεί στον καθρέφτη.

Ερώτημα έβδομο. Η χώρα ανακάμπτει, όπως υποστηρίζει ο ΣΥ.ΡΙΖ.Α. ή σέρνεται, όπως υποστηρίζει η Ν.Δ.;

Απάντηση. Η αλήθεια είναι, ότι η οικονομία μεγεθύνεται με αναιμικούς ρυθμούς, όλα τα χρόνια, χαμηλότερους ρυθμούς των αρχικών εκτιμήσεων της ίδιας της Κυβέρνησης και όλων των οικονομικών Οργανισμών, εντός και εκτός Ελλάδος. Επί μια τετραετία, κάθε χρόνο, η Κυβέρνηση αποτυγχάνει σε όλες τις ετήσιες προβλέψεις της για την ανάπτυξη. Με αποτέλεσμα, για μεγάλο διάστημα, η Ελλάδα να θεωρείται από τους διεθνείς Φορείς, ως η μοναδική, αρνητική, αναπτυξιακή έκπληξη παγκοσμίως και το 2018 στα συγκριτικά στοιχεία των δανειστών και των εταίρων- όχι της Αξιωματικής Αντιπολίτευσης- να έχουν χαθεί μεταξύ των εκτιμήσεών τους τότε το 2014 και σήμερα το 2018, 31 δισεκατομμύρια ευρώ πλούτου. Αυτό είναι το κόστος μόνο για τον πλούτο της χώρας. Αποδεικνύεται έτσι, ότι η Κυβέρνηση σέρνει την οικονομία σε συνθήκες παράλυσης και στασιμότητας.

Ερώτημα όγδοο. Η χώρα έχει επιστρέψει στην κανονικότητα- όπως υποστηρίζει ο ΣΥ.ΡΙΖ.Α.- ή βρισκόμαστε πολύ μακριά της- όπως υποστηρίζει η Ν.Δ.;

Απάντηση. Δεν χρειάζονται πολλά λόγια, μόνο τα στοιχεία, οι ποσοτικοί δείκτες της οικονομίας δίνουν την απάντηση. Η ανταγωνιστικότητα της οικονομίας διαρκώς υποχωρεί. Η οικονομική ελευθερία συρρικνώνεται. Οι Θεσμοί διακυβέρνησης υποβαθμίζονται Οι καταθέσεις των πολιτών δεν επιστρέφουν με ουσιαστικό τρόπο στο τραπεζικό σύστημα, πανηγυρίζετε για κάποια δις ευρώ που γύρισαν, επί ημερών ΣΥΡΙΖΑ και ΑΝΕΛ έχουν χαθεί σήμερα που μιλάμε 28 δις ευρώ καταθέσεις, ενώ 13 δις ευρώ γύρισαν το 2013, μόνο σε μία χρονιά, η πιστωτική συρρίκνωση συνεχίζεται. Οι κεφαλαιακοί περιορισμοί που επιβλήθηκαν το 2015 δεν έχουν ακόμη πλήρως αρθεί και να ήταν μόνο αυτά, πάμε στα πιο σημαντικά, οι οφειλές των πολιτών σε Εφορία και Ασφαλιστικά Ταμεία είναι διογκωμένες κατά 60% από το τέλος του 2014, οι ληξιπρόθεσμες υποχρεώσεις του Δημοσίου δεν έχουν εκκαθαριστεί. Το Χρηματιστήριο έχει καταρρεύσει. Οι τραπεζικές μετοχές έχουν εξαϋλωθεί, οι προκλήσεις για το τραπεζικό σύστημα, μεταξύ των οποίων η αντιμετώπιση των μη-εξυπηρετούμενων ανοιγμάτων και η ενίσχυση της οργανικής κερδοφορίας, είναι μπροστά μας, η ρευστότητα και η βιωσιμότητα σημαντικών Φορέων, όπως είναι η Δ.Ε.Η., επιδεινώνονται, ενώ το κράτος διογκώνεται, χωρίς σχεδιασμό, αποκλειστικά με μικροκομματική στόχευση.

Συνεπώς, μέχρι σήμερα όχι μόνο επιστροφή στην κανονικότητα δεν υφίσταται, αλλά η Κυβέρνηση με τις πράξεις και τις παραλείψεις της, με ευθύνη και των εταίρων, ναρκοθέτει τα θεμέλια της οικονομίας και για την επόμενη κυβέρνηση.

Ερώτημα ένατο. Εμείς κινδυνολογούμε για την πορεία της χώρας, όπως λέει ο ΣΥ.ΡΙΖ.Α. ή η Κυβέρνηση ζει σε μία εικονική πραγματικότητα, όπως υποστηρίζει η Ν.Δ.;

Οι απαντήσεις στα προηγούμενα 8 ερωτήματα αποτυπώνουν την πραγματικότητα, αναδεικνύοντας τις τεράστιες κυβερνητικές ευθύνες. Η Κυβέρνηση για να τις κρύψει, ρέπει προς την κατασκευή εχθρών, που δήθεν ζηλεύουν την εικονική πραγματικότητά της. Ας κατανοήσει όμως, ότι δεν μπορεί να αντιρροπίσει την πραγματικότητα με εφαρμογή της ρύσης: «Όταν η πραγματικότητα δεν σέβεται τις επιθυμίες μας, τόσο το χειρότερο για την πραγματικότητα».

Συνεπώς, αντί να επαίρεται, ας αντιληφθεί, έστω και την ύστατη ώρα της αποδρομής της, ότι «ο γιαλός δεν ήταν τόσο στραβός», όσο τον παρουσίαζε, αλλά αυτή «στραβά αρμένιζε».

Τέλος, ερώτημα δέκατο.

Η ακολουθούμενη πολιτική είναι μονόδρομος, όπως υποστηρίζει ο ΣΥ.ΡΙΖ.Α. ή υπάρχει άλλος δρόμος, όπως υποστηρίζει η Ν.Δ.;

Απάντηση. Η Ν.Δ. πιστεύει, ότι σε κάθε περίπτωση, ακόμα και για την επίτευξη προκαθορισμένων στόχων, υφίστανται εναλλακτικές προτεραιότητες και διαρθρώσεις βημάτων πολιτικής.

Σε αυτό το πλαίσιο έχει καταρτίσει ένα ρεαλιστικό σχέδιο οικονομικής πολιτικής, που θα ενισχύει την ποσότητα και θα βελτιώνει τη σύνθεση και την ποιότητα του πλούτου της χώρας, χωρίς πρόσθετη εσωτερική υποτίμηση, με ουσιαστική προώθηση των εταιρικών και των δημοσίων επενδύσεων, σχέδιο που θα βελτιώνει την παραγωγικότητα, την ποιότητα, την ανταγωνιστικότητα, την εξωστρέφεια, σχέδιο που θα βοηθήσει να επιστρέψει, ένα ποσοστό τουλάχιστον, από την αυξημένη, τα τελευταία χρόνια, «διαρροή εγκέφαλων». Σχέδιο, που θα βοηθήσει να ανταποκριθεί η χώρα στον δομικό μετασχηματισμό της εργασίας, εξαιτίας της τεχνολογικής επανάστασης.

Η υλοποίηση αυτού του σχεδίου θα οδηγήσει σε υψηλότερους σε σχέση με τους σημερινούς εξαιρετικά ασθενικούς ρυθμούς μεγέθους της οικονομίας.

Κυρίες και κύριοι συνάδελφοι, συμπερασματικά, ο Προϋπολογισμός δεν ανταποκρίνεται στο ύψος των αναγκών της χώρας. Αντιμετωπίζει την οικονομία και την προοπτική της «μυωπικά» κυριαρχείται από κομματικές από ταξικές στοχεύσεις, δεν δομεί σταθερό βήμα στην αναγκαία εθνική στρατηγική.

Ευτυχώς όμως κλείνει ένας τετραετής κύκλος της ελληνικής οικονομικής ιστορίας, που τον χαρακτηρίζει η αυταπάτη, η ανευθυνότητα, οι ιδεοληψίες, ο κομματισμός και ο τυχοδιωκτισμός της σημερινής Κυβέρνησης. Και οι πολίτες με την απόφασή τους στις προσεχείς εκλογές θα ανοίξουν έναν νέο κύκλο υπευθυνότητας, ρεαλισμού, σοβαρότητας, αξιοπιστίας και αποτελεσματικότητας. Και αυτό τον κύκλο, θα τον πορευθούν με τη Ν.Δ., άλλωστε, πάντα στα δύσκολα οι πολίτες την πολιτική λύση την αναζητούσαν από τη Ν.Δ., την παράταξη που οικοδόμησε τη σύγχρονη Δημοκρατία, που σχεδίασε, υλοποίησε, εδραίωσε και διασφάλισε το 2015 την ευρωπαϊκή θέση της χώρας, που διαχρονικά και συγκριτικά αύξησε με καλύτερους ρυθμούς το εγχώριο προϊόν της οικονομίας και το διένειμε πιο δίκαια.

Γι' αυτό και οι πολίτες, παρά τους κατά καιρούς πειραματισμούς, τους με την εμπιστοσύνη τους την έχουν αναδείξει ως την πιο ισχυρή πολιτική δύναμη της χώρας, ως το μόνιμο, το σταθερό πυλώνα του πολιτικού συστήματος, ως τη μεγάλη πατριωτική, φιλελεύθερη, κοινωνική και ριζοσπαστική παράταξη της χώρας με βαθιές και εκτεταμένες ρίζες στις λαϊκές δυνάμεις.

Εμείς, μαζί με όλους τους πολίτες θα τα καταφέρουμε. Θα τα καταφέρουμε να ανασυγκροτήσουμε σε σύγχρονες βάσεις τη χώρα μας.

Σας ευχαριστώ πολύ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ευχαριστώ τον κ. Σταϊκούρα.

Θα ήθελα, να σας πω, ότι ήδη υλοποιήθηκε το αίτημα που έκανε και ο κ. Κουτσούκος και εισηγήθηκα και εγώ, το προσχέδιο του Προϋπολογισμού που κατατέθηκε στην Ευρωπαϊκή Επιτροπή δόθηκε πιά στα ελληνικά.

Το λόγο έχει ο κ. Κουτσούκος, Γενικός Εισηγητής της Δημοκρατικής Συμπαράταξης (ΠΑΣΟΚ-ΔΗΜΑΡ)).

**ΙΩΑΝΝΗΣ ΚΟΥΤΣΟΥΚΟΣ (Γενικός Εισηγητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Ευχαριστώ, κύριε Πρόεδρε. Τώρα να δω, αν αυτά που θα σου ζητήσω, θα τα κάνεις πράξη.

Κυρίες και κύριοι συνάδελφοι, υπάρχει ένα κυβερνητικό αφήγημα, το οποίο έχει δύο σκέλη. Το ένα σκέλος είναι τέλος στα μνημόνια και το άλλο σκέλος είναι, ότι βγήκαμε και πλέουμε πλέον στα πελάγη της ελευθερίας, τη λεγόμενη καθαρή έξοδο.

Εγώ θα ισχυριστώ και θα προσπαθήσω να αποδείξω, ότι και τα δύο αφηγήματα είναι ψευδεπίγραφα και «έωλα». Γιατί; Γιατί ο Προϋπολογισμός του 2019 με 7 δισ. πλεόνασμα αποτελεί τη συνέχεια της πολιτικής της υπερφορολόγηση και των περικοπών της Κυβέρνησης ΣΥΡΙΖΑ-ΑΝΕΛ καθώς ενσωματώνει σωρευτικά όλα τα μέτρα φόρους και περικοπές του τρίτου αχρείαστου και απεχθέστερου μνημονίου και του τέταρτου συμπληρωματικού –λέω εγώ- που είναι ο ν. 4472 το μεσοπρόθεσμο πρόγραμμα, που είχε 5 δις περικοπές, σας θυμίσω. Όλα αυτά αθροίζονται σε 20 δισ.

Παρά, το κυβερνητικό αφήγημα για έξοδο από τα μνημόνια, η βαριά κληρονομιά των μνημονίων της Κυβέρνησης σκιάζει και αυτό τον Προϋπολογισμό, όπως και τους προηγούμενους, αλλά και τους επόμενους, αν δεν αναιρεθούν οι μακροχρόνιες δεσμεύσεις που ανέλαβε η χώρα μέσα από την Κυβέρνηση του κ. Τσίπρα και του κ. Καμμένου, χωρίς μάλιστα να έχει και νομιμοποίηση για τόσο μακροχρόνιες δεσμεύσεις.

Κυρίες και κύριοι συνάδελφοι, πιστεύω, θα συμφωνήσουμε, ότι δεν υπάρχει πιο ακραία μορφή λιτότητας από τα υπερβολικά πλεονάσματα του 3,5% και τα υπερ πλεονάσματα που βγαίνουν με αφαίρεση πόρων και εισοδημάτων, «τα ματωμένα» έλεγε κάποτε ο κ. Τσίπρας, από την πραγματική οικονομία και τους πολίτες, όταν η ανάπτυξη κινείται σε χαμηλά έως πολύ χαμηλά επίπεδα.

Είναι πολύ χαρακτηριστικό ότι σύμφωνα με το μεσοπρόθεσμο, το ύψος των πρωτογενών πλεονασμάτων την περίοδο 2016 - 2022 αθροίζονται στα 56,8 δισ. όταν για την ίδια περίοδο η προσδοκώμενη αύξηση του Α.Ε.Π. υπολογίζεται στα 37 δισ., χωρίς να είναι βέβαιο ότι αυτοί οι στόχοι για την αύξηση του Α.Ε.Π. θα επιτευχθούν. Έτσι , παρά το γεγονός ότι η Κυβέρνηση επιχειρηματολογεί για τα χαρακτηριστικά του πρώτου μεταμνημονιακού προϋπολογισμού χωρίς βάρη και περικοπές αλλά με ελαφρύνσεις και παροχές, τη διαψεύδουν οι ίδιοι αριθμοί του προϋπολογισμού της.

Συγκεκριμένα, στα έσοδα οι φόροι επί αγαθών και υπηρεσιών θα είναι αυξημένοι και το 2019 κατά 202 εκατ.. Ο φόρος προστιθέμενης αξίας είναι αυξημένος κατά 141 εκατ., οι ειδικοί φόροι κατανάλωσης είναι αυξημένοι κατά 87 εκατ., ο φόρος εισοδήματος είναι αυξημένος κατά 152 εκατ.. Οι αυξημένοι φόροι, τελικά, καθιστούν τη σύγκριση της φορολογικής επιβάρυνσης του 2018 - 2019 υπολειπόμενη κατά πολύ από την μείωση του ΕΝΦΙΑ κατά 262 εκατ., όπως λέει η Κυβέρνηση. Βεβαίως, σε σχέση με το μεσοπρόθεσμο τα έσοδα παρουσιάζουν αύξηση κοντά στο 1 δισ. 935 εκατ. για την ακρίβεια.

Στις δαπάνες τώρα. Ενώ, οι δαπάνες εμφανίζονται αυξημένες κατά 768 εκατ., είναι μειωμένες οι μεταβιβάσεις κατά 366 εκατ., που σημαίνει ότι ορισμένοι φορείς του δημόσιου θα έχουν μειωμένες μεταβιβάσεις από τον προϋπολογισμό, π.χ. τα νοσοκομεία, ορισμένα ασφαλιστικά ταμεία και ορισμένοι οργανισμοί Τοπικής Αυτοδιοίκησης αλλά και κρίσιμα Υπουργεία για την ανάπτυξη, όπως το Υπουργείο Αγροτικής Ανάπτυξης. Οι λοιπές δαπάνες του κοινωνικού προϋπολογισμού είναι μειωμένες κατά 470 εκατ. και όπως λέει η εισηγητική έκθεση αυτό αφορά επιδόματα ανεργίας του ΟΑΕΔ, παροχές ασθένειας του ΕΟΠΥΥ και ούτω καθεξής. Δηλαδή, αφορούν αδύναμους συμπολίτες μας.

 Η συνολική δαπάνη για συντάξεις, επίσης, σύμφωνα με τον κοινωνικό προϋπολογισμό, είναι μειωμένη κατά 279 εκατ., παρά το γεγονός, ότι η Κυβέρνηση πανηγυρίζει ότι δεν πέτυχε τη μη περικοπή της προσωπικής διαφοράς των συντάξεων, που η ίδια νομοθέτησε και εμείς την χαιρετήσαμε, λέγοντας ότι χαιρόμαστε που θα ψηφίσει την πρόταση νόμου που έχουμε καταθέσει. Περιμένουμε να την ψηφίσει όπως την έχουμε καταθέσει, όχι με διάφορα κόλπα. Πάραυτα, λοιπόν, η συνταξιοδοτική δαπάνη είναι μειωμένη, διότι συνεχίζεται η άγρια περικοπή των συντάξεων στους νέους συνταξιούχους. Αλλάζει ο συσχετισμός παλαιών και νέων συνταξιούχων, ο κ. Τσίπρας τους έστειλε μετά τα 70 τους παλαιούς, αλλάζει ο συσχετισμός μπαίνουν πολύ περισσότεροι νέοι μέσα και παίρνουν μειωμένες συντάξεις κατά 30%. Ισχύει η περικοπή του ΕΚΑΣ, ισχύουν οι περικοπές στις επικουρικές συντάξεις, ισχύουν οι αυξημένες κρατήσεις εισφορών και γι' αυτό είναι μειωμένη η δαπάνη για τις συντάξεις.

Τελικά, αυτό για το οποίο η Κυβέρνηση λέει ότι ο προϋπολογισμός είναι επεκτατικός κατά 1,7 δισ., στην πραγματικότητα δεν ισχύει στο βαθμό που η Κυβέρνηση το υποστηρίζει, καθότι έχει περικόψει τα δικά της αντίμετρα και εφαρμόζει ένα μέρος αυτών για να έρθει στο αποτέλεσμα το δημοσιονομικό, για το οποίο έχει δεσμευτεί στο 3,5% . Όμως, προσέξτε, αυτό το 3,5% για να επιτευχθεί γίνεται με καθήλωση του προγράμματος δημοσίων επενδύσεων στα 550 εκατ., καθηλώνοντας την ανάπτυξη.

Βεβαίως, να θυμίσουμε ότι για να επιτευχθεί αυτό το αποτέλεσμα, η Κυβέρνηση παρά τη χρηματοδότηση από την ευρωπαϊκό μηχανισμό στήριξης κατά 6,6 δισ. για την εξόφληση των ληξιπρόθεσμων, τα αύξησε στην περίοδο που τρέχει στα 2,6 δισ.. Άρα, το αποτέλεσμα επιτυγχάνεται με συγκράτηση δαπανών, με υπερφορολόγηση και περικοπή επίσης, δαπανών.

Η υπερφορολόγηση, που επέβαλε τα τελευταία χρόνια η Κυβέρνηση με τους μνημονιακούς νόμους, μας κατατάσσει πλέον, σύμφωνα, με τα στοιχεία της Ευρωπαϊκής Επιτροπής, στις χώρες που έχουν πάνω από το μέσο όρο της Ευρώπης ως ποσοστά φορολογικών εσόδων στο ΑΕΠ. Τα ποσοστά της φορολογίας στο ΑΕΠ από το 35,7% που ήταν το 2014, σήμερα βρίσκονται στο 38,2.

Η υπερφορολόγηση, όμως, που έχει επιβάλει η Κυβέρνηση, κυρίες και κύριοι Συνάδελφοι, είναι διπλά άδικη.

Πρώτος λόγος. Είναι διπλά άδικη, διότι την πληρώνουν οι ειλικρινείς φορολογούμενοι. Ποιο είναι το αποτέλεσμα της Κυβέρνησης στο κυνήγι της φοροδιαφυγής; Σύμφωνα, με τον Κοινοβουλευτικό Έλεγχο, από όλες τις λίστες -Λαγκάρντ, Μπόργιανς, εμβάσματα και off shore-από αυτά, δηλαδή, τα έσοδα που η Kυβέρνηση θα έλυνε το ζήτημα του δημόσιου χρέους, οι βεβαιώσεις ήταν μονάχα 927 εκατομμύρια και οι εισπράξεις μόνον 117 εκατομμύρια.

 Παράλληλα, την ίδια περίοδο και το έχει ομολογήσει εδώ η Κυβέρνηση - έχουμε δει και δημοσιεύματα τις τελευταίες ημέρες - παραγράφονται μεγάλες υποθέσεις φοροδιαφυγής, διότι η Κυβέρνηση κατάργησε το ΣΔΟΕ, πήγε τις υποθέσεις στην ΑΔΑΕ και τις ξαναγυρίζει πίσω. Πάνω από 5000 υποθέσεις θα παραγραφούν και φαντάζομαι έχετε την ευαισθησία να ψάξετε ποιους μεγαλόσχημους αφορούν αυτές οι υποθέσεις.

Επίσης, είναι ενδεικτικό, για το κυνήγι της «φοροδιαφυγής» - εντός εισαγωγικών- που κάνει η Κυβέρνηση, ότι δεν κατάφερε ακόμη να εφαρμόσει το σύστημα της παρακολούθησης στη διακίνηση του πετρελαίου θέρμανσης, μέσω των GPS. Και ξέρουμε πόσο η αύξηση της έμμεσης φορολογίας υποκινεί τη φοροδιαφυγή και το λαθρεμπόριο στα καύσιμα.

Αυτός είναι ο πρώτος λόγος που είναι άδικη πολιτική της Κυβέρνησης, σε ό,τι αφορά τα φορολογικά έσοδα.

Ο δεύτερος, όμως, λόγος είναι, αγαπητέ κύριε Πρόεδρε, κύριε Μάκη Μπαλαούρα, που έχεις αρθρογραφήσει υπέρ της σχέσης της έμμεσης με την άμεση φορολογία, σύμφωνα με τον αείμνηστο καθηγητή μας τον Καράγιωργα, ότι η Κυβέρνηση παρέλαβε τη σχέση της άμεσης προς την έμμεση φορολογία στο 1,15 και την πάει περίπου στο 1,5, όπως υπολογίζω.

Διότι, προσέξτε, στην Εισηγητική Έκθεση, τεχνηέντως, -δεν ξέρω εάν το έκανε από λάθος, από παράλειψη ή είναι για να μην μαθαίνουμε εμείς πώς εξελίσσονται τα μεγέθη-, δεν υπάρχει ο αντίστοιχος Πίνακας που υπήρχε σε όλες τις Εισηγητικές Εκθέσεις. Και παρακαλώ, αγαπητέ Μάκη, με τη συμβολή σου, να πεις εδώ στον κύριο Υπουργό, να μας δώσει τον καινούργιο Πίνακα, να δούμε αν κάνω λάθος ή λέω ανακρίβειες.

Άρα, λοιπόν, η Κυβέρνηση πλήττει τη λαϊκή κατανάλωση, διότι, όπως ξέρετε, τους έμμεσους φόρους τους πληρώνει η λαϊκή κατανάλωση, διότι όλο της το εισόδημα πηγαίνει εκεί.

Εκείνο, όμως, που έχει σημασία για να δούμε πως έχει λειτουργήσει αυτή η υπερφορολόγηση, είναι να δούμε, κυρίες και κύριοι συνάδελφοι, που έφτασαν τα ληξιπρόθεσμα. Οι ληξιπρόθεσμες υποχρεώσεις των πολιτών προς το δημόσιο ανέβηκαν στα 102 δισεκατομμύρια ευρώ, σύμφωνα με τα στοιχεία της ΑΔΑΕ. Μόνο μέσα στο 2018, από τον Γενάρη μέχρι τον Αύγουστο, αυτή η αύξηση ήταν 6,4 δισεκατομμύρια ευρώ. Σε αυτά, πρέπει να προσθέσουμε και άλλα 33,8 δισεκατομμύρια ευρώ, που είναι οφειλές στα ασφαλιστικά Ταμεία. Και, προσέξτε, οι συμπολίτες μας που είναι κάτω από τη δαμόκλεια σπάθη των μέτρων των Δημόσιων Οικονομικών Υπηρεσιών, ανέρχονται πλέον στο 1 εκατομμύριο 143 χιλιάδες. Όλοι αυτοί υφίστανται είτε τις κατασχέσεις λογαριασμών, είτε άλλα μέτρα, έτσι ώστε να έχουμε αύξηση των δημοσίων εσόδων.

Εκείνο, όμως, που θέλω να αναδείξω ιδιαίτερα και καθορίζει την πορεία της οικονομίας, αλλά και προσδιορίζει τον τρόπο εκτέλεσης του Προϋπολογισμού, είναι ότι η Κυβέρνηση απέτυχε να δώσει - έχασε το momentum, που λένε οι οικονομολόγοι – μια ώθηση στην οικονομία. Αφού, είχαμε το πισωγύρισμα του 2015, που ανέτρεψε όλες τις προβλέψεις των διεθνών Οργανισμών, στις οποίες, επαναλαμβάνω, πιστεύει τώρα η Κυβέρνηση, με αποτέλεσμα να έχουμε 20 δισεκατομμύρια απώλεια του Α.Ε.Π., δηλαδή το 2018 θα μπορούσαμε να έχουμε 200 δισεκατομμύρια Α.Ε.Π., αντί 190 δισεκατομμύρια που έχουμε, η Κυβέρνηση απέτυχε να υλοποιήσει και τις δικές της προβλέψεις. Δηλαδή, προέβλεπε και έπεφτε έξω.

Είναι χαρακτηριστικό ότι το έτος που τρέχει τώρα, το 2018, έχει προβλέψει 2,5%. Η εκτίμηση είναι ότι θα είναι κοντά στο 2%. Στο 2% το εκτιμά, στις φθινοπωρινές της προβλέψεις, η Ευρωπαϊκή Επιτροπή, 2,2% ο ΟΟΣΑ.

Το δε έτος που μας πέρασε, το 2017, η πρόβλεψη της Κυβέρνησης ήταν 2,7 και πέτυχε 1,5. Τώρα η Κυβέρνηση, λοιπόν, για το 2019, προβλέπει 2,5%. Όμως, αυτός ο στόχος, λαμβανομένης υπόψη και της προϊστορίας της αποτυχίας των προβλέψεων, χαρακτηρίζεται υπεραισιόδοξος και από το Δημοσιονομικό Συμβούλιο και από το Γραφείο Προϋπολογισμού της Βουλής, βάζοντας όλες τις αιρέσεις, που αφορούν τους εσωτερικούς και εξωτερικούς λόγους για την επίτευξη ενός τόσο υψηλού ποσοστού ανάπτυξης.

Οι επιφυλάξεις κυρίως στηρίζονται στο γεγονός ότι δε θα μπορεί να γίνει η ανάταξη της μεγάλης πτώσης των επενδύσεων που έγινε μέσα στο 2018. Βεβαίως, αυτό έχει να κάνει και με την έλλειψη ρευστότητας, τις αδυναμίες που αντιμετωπίζει το τραπεζικό σύστημα, αλλά και τους κινδύνους που ελλοχεύουν στην περιοχή μας από τις γενικότερες εξελίξεις.

Σε κάθε περίπτωση, θεωρούμε ότι αυτές οι προβλέψεις για ανάπτυξη 2,5 το 2019 είναι υπεραισιόδοξες. Στηρίζονται σε σοβαρά αμφισβητούμενα και υπό αιρέσεις στοιχεία, που αφορούν τις επενδύσεις, τη δημόσια κατανάλωση, τα προβλήματα στο τραπεζικό σύστημα. Είναι πολύ χαρακτηριστικό, αν δούμε τα στοιχεία της Ευρωπαϊκής Επιτροπής ό,τι και για τα χρόνια που μας πέρασαν όλα το ισοζύγιο των επενδύσεων ήταν αρνητικό. Αρνητικό προβλέπεται και για το χρόνο που τρέχει, με δεδομένο ότι ο ακαθάριστος σχηματισμός παγίου κεφαλαίου είναι πολύ μικρότερος από τις αποσβέσεις.

Υπάρχει ένα ζήτημα, το οποίο το έχει επισημάνει και το δημοσιονομικό συμβούλιο, εγώ το λέω με τα δικά μου λόγια, η Κυβέρνηση στην προσπάθειά της να επιτύχει την μη περικοπή των συντάξεων έφτασε τα όρια του πρωτογενούς πλεονάσματος στο 3,6, οριακά δηλαδή κοντά στο 3,5%. Εκτιμούμε ότι για να το επιτύχει αυτό με βάση τις αβεβαιότητες που υπάρχουν θα αναγκαστεί να κάνει, είτε περικοπή του προγράμματος δημοσίων επενδύσεων, είτε να κηρύξει στάση πληρωμών.

Σε κάθε περίπτωση, με αμφισβητούμενους τους ρυθμούς ανάπτυξης φοβόμαστε ότι θα έχουμε το παράδειγμα ενός ανεκτέλεστου προϋπολογισμού, σαν αυτόν που είχαμε το 2009. Δηλαδή, κάνουμε έναν προϋπολογισμό για τις παροχές και για τις προσλήψεις και μετά δεν μας νοιάζει ποιο θα είναι το αποτέλεσμα, ότι, δηλαδή, μπορεί να βρεθεί η εκτέλεσή του στον αέρα.

Εμείς, κυρίες και κύριοι συνάδελφοι, πιστεύουμε ότι τα ζητήματα που οδηγούν στην εκτίμησή μας για τη μη επίτευξη των στόχων του προϋπολογισμού, πέρα από τα προβλήματα του τραπεζικού συστήματος, που έχει απώλεια 30 δισεκατομμύρια καταθέσεις, πέρα από την αμφισβήτηση των αγορών στην πολιτική της Κυβέρνησης, που είχε σαν αποτέλεσμα την αύξηση της απόδοσης του δεκαετούς, είναι το γεγονός ό,τι η Κυβέρνηση δεν μπόρεσε να αντιμετωπίσει το πρόβλημα των μη εξυπηρετούμενων κόκκινων δανείων, ό,τι η κυβέρνηση δεν μπόρεσε να αντιμετωπίσει με μια πολιτική σταθερότητας και μηνυμάτων, που θα εξέπεμπε τις αναταράξεις στην κεφαλαιαγορά και φυσικά η όποια ανάπτυξη έδειξε, όπως δείχνει το ισοζύγιο των εξωτερικών συναλλαγών, δεν στηριζόταν στην ανάπτυξη της παραγωγής, αλλά σε εισαγωγές. Δηλαδή, η παραγωγική βάση της χώρας εξακολουθεί να υστερεί. Κατά συνέπεια, εμείς υποστηρίζουμε ότι τα μνημόνια δεν τελείωσαν, όπως λέει η Κυβέρνηση, τα μέτρα είναι εδώ, ενσωματωμένα, σωρευτικά στα διάφορα κονδύλια του προϋπολογισμού.

Θέλω να σας θυμίσω ότι η κυβέρνηση από το 2015 μέχρι σήμερα έχει ψηφίσει πάνω από 29 φορολογικές παρεμβάσεις. Δεν με παίρνει ο χρόνος να τις διαβάσω όλες. Είναι η αύξηση όλων των συντελεστών φορολογίας, στην άμεση και στην έμμεση φορολογία. Ο φόρος δηλαδή στις επιχειρήσεις από 26% στο 29%, ο φόρος της προστιθέμενης αξίας από 23% στο 24%, η μετάταξη βασικών αγαθών από το χαμηλό συντελεστή 13% στο 24%, η κατάργηση του μειωμένου φόρου στα νησιά, ο φόρος κατανάλωσης στην μπύρα, στο κρασί, οι ειδικοί φόροι κατανάλωσης στο πετρέλαιο, στα τσιγάρα. Δεν έμεινε τίποτα δηλαδή που να μην αυξηθεί η φορολογία. Ο φόρος της ακίνητης περιουσίας που θα καταργούσατε αυξήθηκε και αυτός λόγω αύξησης των αντικειμενικών αξιών κ.ο.κ.. Αυτός ο πίνακας είναι εδώ.

Παρακαλώ, κυρίες και κύριοι συνάδελφοι, εκτός από την πρόβλεψη που έχει ο προϋπολογισμός ότι θα μειώσετε το φόρο στις επιχειρήσεις, στα νομικά πρόσωπα από 29% στο 26%, να μας πείτε τι άλλο θα καταργήσετε από όλα αυτά τώρα που βγήκαμε από τα μνημόνια. Αυτό σε σχέση με τα μέτρα.

Σε σχέση, βεβαίως, με την καθαρή έξοδο είναι βέβαιο ότι οι μακροχρόνιες δεσμεύσεις που έχει αναλάβει η κυβέρνηση για τα επόμενα πολλά χρόνια μας οδηγούν σε ένα μείγμα συντηρητικών και αντιλαϊκών πολιτικών, που όμοιές τους δεν είχε τολμήσει καμία κυβέρνηση να υλοποιήσει.

Έτσι, θα πρέπει να εξηγήσουμε το γεγονός, ενώ η κυβέρνηση λέει ότι είναι βελτιωμένα όλα τα θεμελιώδη μεγέθη της ελληνικής οικονομίας, δεν μπορεί να μας πει γιατί η Ελλάδα δεν μπορεί να βγει με ασφάλεια στις αγορές, με αποτέλεσμα να είναι πολύ προβληματική η εξυπηρέτηση με τον τρόπο που θα θέλαμε, μέσω, δηλαδή, των αγορών του δημοσίου χρέους και να είναι ορατός ο κίνδυνος να πάμε σε έναν νέο κύκλο αδιεξόδων.

Θα έλεγα ότι η αύξηση του δημοσίου χρέους κατά 20 δισ. € για να οδηγήσει στην αύξηση του μαξιλαριού ασφαλείας, του λεγόμενου μπάθερ, δεν είναι ικανή συνθήκη να οδηγήσει σε ασφαλή έξοδο της χώρας στις αγορές, εάν δεν υπάρξουν οι πολιτικές προϋποθέσεις. Ξέρετε οι αγορές δεν διαβάζουν μόνο νούμερα, διαβάζουν και τη γενικότερη πολιτική, όπως εκπέμπεται κάθε φορά από την κυβέρνηση και το κλίμα που επικρατεί σε μια χώρα. Εδώ, ξέρετε όλοι ότι είμαστε σε ένα προεκλογικό κλίμα, έχει ξεκινήσει η προεκλογική περίοδος και είναι φανερό ότι θα υπάρξει μια περίοδος αστάθειας. Εξάλλου, οι διπλές εκλογές του 2012 και του 2015 απέδειξαν ότι κάθε φορά αυτός ο εκλογικός κύκλος κοστίζει γύρω στα 10 δισ. €.

Θα έλεγα, μια και είναι εμφανείς οι πανηγυρισμοί της κυβέρνησης για το τέλος των μνημονίων και την καθαρή έξοδο, να μας έδινε η κυβέρνηση έναν πίνακα. Εγώ ενδεικτικά βάζω ορισμένα στοιχεία:

Τι παραδίδει τελικά κυβέρνηση;

-Αυξημένο δημόσιο χρέος κατά 17,5 δισ. €.

-Αυξημένες ληξιπρόθεσμες οφειλές προς το δημόσιο κατά 29 δισ. €.

-Αυξημένες ληξιπρόθεσμες οφειλές προς τους φορείς κοινωνικής ασφάλισης κατά 22 δισ. €.

-Αυξημένος αριθμός οφειλετών υπό αναγκαστικά μέτρα κατά 500.000 €.

-Αυξημένη απώλεια δυνητικού Α.Ε.Π. κατά 20 δισ. €.

-Αυξημένα τα μη εξυπηρετούμενα δάνεια από το 43,5% του συνόλου στο 48,5%.

-Αυξημένη η σχέση εκ περιτροπής με τη σταθερή εργασία στις νέες προσλήψεις, κ.ο.κ.

Θα μπορούσε η κυβέρνηση να μας παραδώσει έναν τέτοιο πίνακα ή να επιβεβαιώσει την ορθότητα ή το λάθος της δικής μας εκτίμησης. Άρα, αυτή είναι η Ελλάδα, που θα παραδώσετε, κυρίες και κύριοι συνάδελφοι.

Το ερώτημα που μπαίνει για εμάς και πρέπει να απαντήσουμε είναι εάν υπάρχει προοπτική. Ναι, εμείς λέμε ότι υπάρχει προοπτική. Ήδη, έχει παρουσιάσει η Φώφη Γεννηματά το σχέδιο «Ελλάδα». Ήδη, την προηγούμενη εβδομάδα καταθέσαμε μια δέσμη μέτρων οικονομικής ανάπτυξης και κοινωνικής δικαιοσύνης από 40 άρθρα, σας το έχουμε παρουσιάσει και σας έχουμε καλέσει να το φέρετε στην Βουλή να το συζητήσουμε. Ήδη θα παρουσιάσουμε τις προτάσεις μας για την ανάκτηση της κυριαρχίας της δημόσιας περιουσίας που παραδώσατε για 100 χρόνια στο υπερταμείο για να κάνει κουμάντο ο κ. Le Pape, δε νομίζω να είσαστε και πολύ υπερήφανοι γι' αυτό. Θα παρουσιάσουμε τις προτάσεις μας για σταθερότητα στο επενδυτικό σχέδιο, τους επενδυτικούς νόμους και προσέλκυση επενδύσεων και, γενικά, παρουσιάζουμε ένα πολιτικό σχέδιο πολύ διαφορετικό που λέει και απαντάει σ’ αυτό που με ρώτησε ο κ. Τσακαλώτος, θα έρθει πιστεύω την Τετάρτη, όταν του είπαμε για το πώς θα αλλάξουμε το 3,5 % που αποτελεί την πιο σκληρή και μόνιμη λιτότητα. Θα το αλλάξουμε κ. Μαντά, γιατί εμείς προτείνουμε αλλαγή πολιτικής που θα προέλθει μέσα από αλλαγή πολιτικών συσχετισμών, διότι αποδείχθηκε ότι κανένας μόνος του δεν μπορεί. Εσείς το υποστήκατε το 2015 με τη γνωστή μεταστροφή, το βλέπετε, λέτε ότι μας τα επέβαλαν.Δε νομίζω ότι αποδέχεστε θεωρητικά, ούτε ο κ. Χουλιαράκης, αυτόν τον υπερβάλλοντα δημοσιονομικό χώρο του 3,5% που είναι η πιο ακραία μορφή λιτότητας με αυτούς τους ρυθμούς ανάπτυξης και για να το αλλάξεις θέλεις άλλη στρατηγική για τη χώρα, που να εμπνέει εμπιστοσύνη και φερεγγυότητα στην διακυβέρνηση. Αυτό είναι το σχέδιο το δικό μας, με αυτό θα καλέσουμε τους πολίτες να τοποθετηθούν στις επόμενες εκλογές κι εσάς, βεβαίως, να τοποθετηθείτε υπεύθυνα πάνω στις προτάσεις σας.

Αντί, να μας ρωτάτε με ποιον θα πάτε και ποιους θα αφήσετε, σας ρωτάμε εμείς, ποια είναι η Ελλάδα που θέλετε και τι λέτε γι’ αυτά που προτείνουμε.

Ευχαριστώ, κύριε Πρόεδρε.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Ιωάννης Γκιόλας, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Χρήστος Μαντάς, Γεώργιος Παπαηλιού, Θεοδώρα Μεγαλοοικονόμου, Μάριος Κάτσης, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Νίκος Συρμαλένιος, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Ευάγγελος Μεϊμαράκης, Παναγιώτης (Νότης) Μηταράκης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Εμμανουήλ Συντυχάκης, Κωνσταντίνος Κατσίκης, Γεώργιος Αμυράς, Δημήτριος Καβαδέλλας, Θεοχάρης (Χάρης) Θεοχάρης και Νικόλαος Νικολόπουλος.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής**): Ευχαριστώ τον κ. Κουτσούκο.

Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Γενικός Εισηγητής του Λαϊκού Συνδέσμου-Χρυσή Αυγή):** Ευχαριστώ, κύριε Πρόεδρε.

Κάποτε, μέχρι γίνει κυβέρνηση ο ΣΥΡΙΖΑ από το 2012 που ήμαστε στο ελληνικό κοινοβούλιο, όταν γινόταν συζήτηση για τον προϋπολογισμό ξεκινούσε με καθυστέρηση για κάνα δίωρο περίπου λόγω των φωνασκιών, των ενστάσεων και των καταγγελιών εκ μέρους της Αξιωματικής Αντιπολίτευσης τότε.

Τώρα, για προϋπολογισμούς που εμπεριέχουν τα ίδια ακριβώς με ότι εμπεριείχαν το 2012 οι προϋπολογισμοί, ησυχία, τάξη, ασφάλεια, δεν ακούγεται τίποτα απολύτως.

Συζητάμε σήμερα, για έναν ακόμα προϋπολογισμό του τέως ελληνικού κράτους, δήθεν ως τον πρώτο μνημονιακό. Και όταν έγινε η συζήτηση για το προσχέδιο του προϋπολογισμού, όπου είχατε καταθέσει δύο σενάρια, όπως και να έχει η λεγόμενη παράταση της περικοπής των συντάξεων, με τα όποια ανταλλάγματα στα οποία θα αναφερθούμε πιο κάτω, δεν μπορεί με τίποτα να χρυσώσει το χάπι. Γιατί, για μη περικοπή των συντάξεων δεν γίνεται λόγος, αφού όλα τα οικονομικά δεδομένα και στοιχεία δείχνουν ότι είτε τώρα, είτε σε μερικούς μήνες αυτό είναι ένα αναπόφευκτο κακό λόγω της οικονομικής κατάστασης στην οποίαν βρίσκεται η πατρίδα μας.

Επί της ουσίας, πρόκειται περί ενός πανομοιότυπου με τους προηγούμενους προϋπολογισμούς ως προς τη γενική αντίληψη του, την κεντρική ιδέα.

Βλέπουμε και εδώ ένα πλήθος από χαράτσια, φόρους, περικοπές επιδομάτων και βοηθημάτων προς τους πολίτες, από τεράστια περιστολή των δημοσίων επενδύσεων, από συνέχιση της στάσης πληρωμών του δημοσίου προς τους πολίτες, γύρω στα 3,5 δισ. € οφείλει το κράτος αυτή τη στιγμή στους ιδιώτες.

Επίσης, βλέπουμε παράνομα πρωτογενή πλεονάσματα, μην ξεχνάμε εξάλλου τι έλεγε και ολόκληρος ο ΣΥΡΙΖΑ, αλλά και ο Πρωθυπουργός, ο κ. Τσίπρας, για τα πλεονάσματα όταν ήταν στην Αντιπολίτευση. Και μη εφαρμογή πλήθους δικαστικών αποφάσεων, αν και πλέον η μια μετά την άλλη τελεσιδικούν, οπότε είστε αναγκασμένοι με τον έναν ή με τον άλλον τρόπο να τις εφαρμόσετε και παρά τα όποια τερτίπια εφαρμόζετε προκειμένου να τις πάτε πίσω.

Και αν εφαρμοστούν όλες αυτές και οι άλλες που θα έρθουν, επί της ουσίας διαλύεται και όποιος προϋπολογισμός σχεδιάζεται και μαζί με τον όποιο προϋπολογισμό σχεδιάζετε διαλύονται και όλοι οι προηγούμενοι μνημονιακοί προϋπολογισμοί, όπως έχει ήδη αρχίσει να γίνεται. Καθότι, όλες οι περικοπές - μειώσεις που άρχισαν με το πρώτο μνημόνιο ήταν ξεκάθαρα αντισυνταγματικές και ενώ όλοι οι έγκριτοι νομικοί σας το έλεγαν από το 2012 και σας είχαν προειδοποιήσει από την πρώτη στιγμή και εσείς οι ίδιοι σαν ΣΥΡΙΖΑ το λέγατε τότε ως αντιπολίτευση τώρα βέβαια ποιείτε τη νήσσα.

Ήταν τότε που ο κ. Τσίπρας έλεγε ψίχουλα το πλεόνασμα και μετά κατηγορούσε ότι κάποιοι λένε ότι είναι ψίχουλα το πλεόνασμα.

Και μιας και μιλάμε για πρωτογενή πλεονάσματα και καμαρώνετε γι' αυτά κόντρα σε όσα λέγατε μέχρι και το 2012, ας ενημερώσουμε για μια ακόμη φορά όσους μας βλέπουν ότι το πλεόνασμα δεν υπολογίζεται σε ταμειακή βάση, αλλά σε δημοσιονομική. Δηλαδή, υπολογίζεται η διαφορά μεταξύ βεβαιωμένων εσόδων και δαπανών του προϋπολογισμού, ανεξάρτητα με το αν θα εισπραχθούν ποτέ αυτά, τα βεβαιωθέντα έσοδα ή αν θα πληρωθούν ποτέ οι προϋπολογισθείσες και εγκεκριμένες δαπάνες.

Το ελληνικό δημόσιο, παρεμπιπτόντως, είναι επί της ουσίας και ο χειρότερος και μεγαλύτερος κακοπληρωτής και αν ήταν ιδιωτική επιχείρηση, θα έπρεπε να είχε κλείσει προ πολλού. Τα πλεονάσματα δεν είναι κάτι θετικό όπως προσπαθούν να σας πείσουν, όπως έτσι ακούγεται εύηχα, άλλα είναι τα αποτελέσματα της σύνθλιψης ενός ολόκληρου λαού.

Δεν πληρώνετε τίποτα από αυτά που χρωστάτε, υπερφορολογείτε τους πάντες και τα πάντα και συνεχίζεται στον προϋπολογισμό του 2019. Περικοπή των δημοσίων επενδύσεων εδώ και όχι μόνο για φέτος, αλλά τα τελευταία χρόνια με περικοπές άνω των 2 δις εξ ου και βγαίνουν κάποια πλεονάσματα. Το 2016 είχαμε 446 εκατ. περικοπές στις δημόσιες επενδύσεις, το 2017 800 εκατ., το 2018 περίπου τόσα και για το 2019 περίπου στα 550 εκατ. λιγότερες δημόσιες επενδύσεις.

Ως προς την λήξη των μνημονιακών περιορισμών, αυτοδιαψεύδεστε και πάλι και με τον πλέον πανηγυρικό τρόπο. Περιμένατε το Eurogroup και την Κομισιόν για το αν θα σας δώσουν έγκριση, για ποιο από τα δύο σενάρια θα μπορέσει να περάσει. Με λίγα λόγια, οι δανειστές μας, αυτοί οι «νταβαντζήδες», όπως λέγατε μέχρι πρότινος, σας λένε τι θα γίνει για μια ακόμα φορά με το μέλλον αυτής της χώρας. Παρότι, όπως περίτρανα διαφημίζετε - αν και τώρα τελευταία έχετε κατεβάσει λίγο τους τόνους - θεωρητικά λέτε, ότι έχετε βγάλει τη χώρα από τα μνημόνια. Το ίδιο το Γραφείο Προϋπολογισμού της Βουλής σας διέψευσε με την αναφορά την οποία έκανε. Αναφέρει, ότι, είναι ο πρώτος Προϋπολογισμός, αυτός του έτους 2019 που κατατίθεται μετά το τέλος των προγραμμάτων προσαρμογής και αποτελεί κρίσιμο δείγμα για την δημοσιονομική πολιτική που θα ακολουθήσει η χώρα τα επόμενα έτη. Οι περιορισμοί είναι δεδομένοι, αφενός από τη συμφωνία ρύθμισης του χρέους και την ενισχυμένη εποπτεία που τη συνοδεύει για 97 περίπου χρόνια από τα 99 που έχει υπογραφεί και αφετέρου από το σύμφωνο σταθερότητας και ανάπτυξης. Προχωρά πιο κάτω και αναφέρεται στην παραδοχή λογιστικών αλχημειών, προκειμένου να επιτευχθούν διάφορα νούμερα. Αναφέρεται στην καταγραφή του δημοσιονομικού ελλείμματος σε διαρθρωτικούς όρους, δηλαδή σαν ποσοστό του δυνητικού αντί του ονομαστικού Α.Ε.Π.. Τρίτο και ουσιαστικότερο, λέει ότι αυτή ήταν η κατάθεση των δύο σεναρίων.

Επίσης, δεν πρέπει να λησμονούμε, δεν πρέπει να λησμονεί κανείς, ότι για τα επόμενα 97 έτη είμαστε ως χώρα δεμένη «πισθάγκωνα» στις ορέξεις των δανειστών μας. Και για να τελειώνουμε με το «παραμύθι» της εξόδου από τα μνημόνια. Ο εν λόγω Προϋπολογισμός βασίζεται και σε πληθώρα υπερβολικότατα αισιόδοξων προβλέψεων, υποθετικών σεναρίων, τα οποία διαψεύδονται, δυστυχώς, πανηγυρικά και κυριολεκτικά από όλους και όλες. Η αισιοδοξία σας, βασίζεται στο ότι οι τράπεζες θα επιτύχουν μείωση των κόκκινων δανείων κατά 16,9 δισεκατομμύρια ευρώ για το 2019. Τα ίδια, βέβαια, λέγατε και πέρυσι, τα ίδια λέγατε και πρόπερσι. Υποστηρίζετε και πιστεύετε ότι θα υπάρξει αποκλιμάκωση του «Spread», του δεκαετούς ομολόγου, κάτω από το 4%. Η καταβαράθρωση των μετοχών των τραπεζών, που ήρθε λίγες μέρες μετά από τις όποιες προβλέψεις σας, για μια ακόμη φορά, έρχεται για να διαψεύσει με τον πλέον κατηγορηματικό τρόπο τις όποιες αισιοδοξίες σας, σχετικά με τη μείωση των κόκκινων δανείων και σχετικά με τις διαβεβαιώσεις από μέρους της Κυβερνήσεως, μέχρι πρότινος, ότι δεν θα υπάρξει ανάγκη για νέα ανακεφαλαιοποίηση. Πλέον, η κεφαλαιοποίηση των τριών τραπεζών - προς το παρόν την «σκαπούλαρε» η «ALPHA BANK» - των «ΕΘΝΙΚΗΣ», «EUROBANK», «ΠΕΙΡΑΙΩΣ», είναι μικρότερη του ενός δισεκατομμυρίου ευρώ. Η «SOCIETE GENERALΕ» ήρθε να επιβεβαιώσει με τον πιο κατηγορηματικό τρόπο την «MORGAN STANLEY» αφαιρώντας από τον δείκτη υψηλής κεφαλαιοποίησης «MSCI», τις προαναφερθείσες τρεις από τις τέσσερις ελληνικές τράπεζες, ως απότοκο της χαμηλής κεφαλαιοποίησής τους. Έτσι στον δείκτη υψηλής κεφαλαιοποίησης παραμένει προς το παρόν μόνον η «ALPHA BANK», ενώ οι υπόλοιπες τρεις συστημικές κατήλθαν στην μικρή κεφαλαιοποίηση. Αυτό σημαίνει πως μέχρι τις 30/11, οπότε και θα λειτουργήσει και ο δείκτης με τη νέα του σύνθεση, μετά την εξαμηνιαία αναθεώρηση, πολλά Funds που επενδύουν παθητικά σε μετοχές των συγκεκριμένων δεικτών, στη μεγάλη κεφαλαιοποίηση θα αποσυρθούν. Θα εισέλθουν Funds της μικρής κεφαλαιοποίησης, με πολύ λιγότερα κεφάλαια. Σε κάθε περίπτωση, οι τράπεζες χρειάζονται νέα κεφάλαια. Πόσα κεφάλαια; Σύμφωνα, με εκτιμήσεις η «ΠΕΙΡΑΙΩΣ» χρειάζεται περίπου γύρω στα δύο με δυόμιση δισεκατομμύρια ευρώ, η «ΕΘΝΙΚΗ», ένα με ενάμισι δισεκατομμύριο ευρώ, η «ALPHA BANK» κάτι λιγότερο από ένα δισεκατομμύριο ευρώ, η οποία έχει και το μεγαλύτερο κεφαλαιακό απόθεμα. Η «EUROBANK» χρειάζεται ένα με ενάμιση δισεκατομμύριο ευρώ. Συνολικά περί τα έξη με εξίμισι δισεκατομμύρια ευρώ.

Η Ευρωπαϊκή Τράπεζα φοβάται πρώτον, το να μην καταφέρουν οι τράπεζες να ανταποκριθούν στα πλάνα τους, για τους ρυθμούς μείωσης των μη εξυπηρετούμενων δανείων, δεύτερον, να συνεχιστεί η απαξίωση των τραπεζικών μετοχών που, πλέον, έχουν μικρότερη αξία και από ένα χαρτί περιτυλίγματος ενός πιτόγυρου.

Τρίτον, ελλοχεύει ο ιταλικός κίνδυνος, τέταρτον, η επίσπευση των προγραμματισμένων για το δεύτερο εξάμηνο του 2019, αυξήσεις μετοχικών κεφαλαίων. Πέμπτον, αποκλεισμός έκδοσης ομολογιακών δανείων, τα R2 ή μειωμένης εξασφάλισης, συνεπακόλουθο της μη ελκυστικότητας των ελληνικών κρατικών ομολόγων. Ευχολόγιο, είδαμε τον κ. Στουρνάρα, προχθές εάν δεν κάνω λάθος, να κάνει δηλώσεις και να λέει, παρά το ότι έχει γίνει ο μεγάλος χαμός με τις τράπεζες, ότι το 2019 οι τράπεζες θα ρίξουν 9 δισεκατομμύρια ευρώ στην αγορά. Πλέον, επειδή το έχουμε ξανακούσει και στο παρελθόν, ακούγεται πριν από κάθε ανακεφαλαιοποίηση, ως ένα κακόγουστο ανέκδοτο που δυστυχώς όμως έχει επηρεάσει πολύ άσχημα τους πολίτες.

Οι μετοχές των τραπεζών δεν αξίζουν πλέον τίποτα, ισχυρίζεστε στον προϋπολογισμό ότι θα υπάρξει περαιτέρω μείωση της ανεργίας, θα αναφερθούμε πιο κάτω σε αυτή τη λεγόμενη μείωση της ανεργίας και πώς καταγράφεται αυτή. Επίσης, ποντάρετε ότι το 2019, όλα θα πάνε ρολόι σε όλους τους τομείς, όχι μόνο εντός της χώρας, που υποτίθεται ότι μπορείτε να το διαχειριστείτε, αλλά και σε διεθνές γεωπολιτικό - οικονομικό επίπεδο και όλα αυτά τη στιγμή που το ευρωπαϊκό οικοδόμημα καταρρέει. Στις ευρωεκλογές που θα γίνουν τον Μάιο, θα φανεί και αυτό στην πράξη.

Ποντάρετε στο ότι θα υπάρξει ανάπτυξη, λέτε, στο 2,5%, ένα σενάριο υπερβολικά αισιόδοξο την ίδια στιγμή που η λέξη επένδυση, με ελάχιστες εξαιρέσεις, αποτελεί κάτι άγνωστο για την ελληνική οικονομία, εκτός από τις μιλημένες επενδύσεις, αυτές που κατηγορούσατε στο παρελθόν, αλλά τώρα και εσείς σπρώχνετε όσο μπορείτε, εν προκειμένου να γίνουν και από κάποιες τουριστικές επενδύσεις, γιατί ο τουρισμός πηγαίνει από μόνος του. Μόλις προχθές βγήκαν τα στατιστικά για τον τζίρο των χειμερινών ενδιάμεσων εκπτώσεων στα καταστήματα και ήταν μειωμένος κατά 7%, σε σχέση με το ήδη μειωμένο περσινό.

Για να έχουμε υψηλούς ρυθμούς οικονομικής ανάπτυξης θα πρέπει να υπάρξει σημαντική αύξηση του όγκου των επενδύσεων. Δυστυχώς, όμως στην πατρίδα μας βλέπουμε να υπάρχουν απο-επενδύσεις και όχι επενδύσεις. Επίσης, ποντάρετε πάρα πολλά στο τι θα γίνει στο παγκόσμιο στερέωμα, στις διεθνείς εξελίξεις, από τις τιμές του πετρελαίου που βλέπουμε το τι γίνεται και έχουν πάρει αυξητικές τάσεις και από το γεγονός του ό,τι δεν θα υπάρχουν ανακατατάξεις και αναταράξεις στην παγκόσμια οικονομία. Την ίδια στιγμή που βλέπουμε ότι έχει ξεκινήσει ένας παγκόσμιος οικονομικός πόλεμος, μεταξύ των Ηνωμένων Πολιτειών - Κίνας, μεταξύ Ε.Ε. - Ηνωμένων Πολιτειών και με λίγα λόγια, όλοι εναντίον όλων.

Εμείς, που ουσιαστικά δεν έχουμε και κάποια βιομηχανία, δεν παράγουμε τίποτα, είμαστε έρμαια όλων αυτών των στρατηγικών σχεδιασμών των οποιοδήποτε. Σας διαψεύδουν επίσης, σε αυτές τις υποτιθέμενες αισιόδοξες προβλέψεις σας, η Eurostat, όπου με τα στοιχεία της λέει ότι πάνω από ένας από τους τρεις Έλληνες, ζει κάτω από την συνθήκες φτώχειας. Σας διαψεύδει το γεγονός ό,τι σύμφωνα με έρευνες οι οποίες έχουν γίνει, οι Έλληνες αισθάνονται ανασφαλείς, χωρίς αύξηση αμοιβών και επαγγελματικό του μέλλοντος τους, που τους οδηγεί, όπως γνωρίζετε πολύ καλά, στην φυγή στο εξωτερικό.

Ενδεχομένως, ακόμα και εσείς, σας το έχω αναφέρει ξανά κύριε Υπουργέ, εάν δεν ήσασταν Υπουργός και στέλεχος του ΣΥ.ΡΙΖ.Α., να έχετε τις άκρες, θα δουλεύατε για κάποια εταιρεία στο εξωτερικό αυτή η στιγμή. Σας διαψεύδει το γεγονός ότι έχουν αυξηθεί δραματικά κατά 3 εκατ. ευρώ οι οφειλέτες μέσα στα χρόνια της κρίσης, περί τα 100 δισ. ευρώ, μάλλον το ξεπέρασε και αυτό το όριο των 100 δις, τα χρέη των πολιτών προς το Δημόσιο. Σας διαψεύδει το Capital Economics, όπου λέει ότι η επιβράδυνση στην Ελλάδα το 2019, θα υπάρξει και έρχεται και δημοσιονομικός εκτροχιασμός.

Σας διαψεύδει το γεγονός ότι μετά από 8 χρόνια μνημονίων και θυσιών του ελληνικού λαού, δυσβάσταχτων μέτρων, ξεπουλήματος των πάντων, το χρέος προ κρίσεως ήταν στο 10% ως ποσοστό του Α.Ε.Π., και αυτή τη στιγμή υπερβαίνει τα 180% και οδεύει - βαίνει προς στο 200%. Σε αριθμούς το δημόσιο χρέος έχει ξεπεράσει τα 344 δισεκατομμύρια ευρώ, όταν στην αρχή της κρίσης, πριν από τα μνημόνια και όλα αυτά τα δυσβάσταχτα μέτρα, τα οποία θα μας επανάφεραν στην ανάπτυξη, ήταν στα 320 περίπου δισεκατομμύρια. Είδαμε επίσης και τα όσα συμβαίνουν με τις τράπεζες, που ισχυριστήκατε πριν από οι λίγες βδομάδες ότι όλα πηγαίνουν καλά, αλλά τα γεγονότα τρέχουν με ιλιγγιώδη ταχύτητα και σας διαψεύδουν πανηγυρικά.

Μιλάμε για ένα τραπεζικό σύστημα που είναι κλινικά νεκρό και διατηρείται στη ζωή με ανακεφαιλαιοποιήσεις, όπως παλαιότερα με κρατικές εγγυήσεις και πάντοτε φυσικά με δάνεια τα οποία μπαίνουν στην πλάτη του ελληνικού λαού και οι τραπεζίτες, οι οποίοι αποτυγχάνουν και χρεοκοπούν τις τράπεζες συνεχώς, να παραμένουν στις θέσεις τους και να μην γίνεται τίποτα απολύτως. Επίσης, κύριε Πρόεδρε, σας διαψεύδουν τα στατιστικά που τα τελευταία έτη έχει μειωθεί το διαθέσιμο εισόδημα κατά 40%, με ό,τι αυτό συνεπάγεται στην αγοραστική ικανότητα των πολιτών, γιατί εσείς, πάντοτε στους προϋπολογισμούς, ποντάρατε και σε αυτό. Σας διαψεύδει η ίδια η Τράπεζα της Ελλάδος, όπου σύμφωνα με μελέτη της, αναφέρει ότι είναι μη βιώσιμη η συμφωνία για το χρέος, σε ό,τι αφορά τα πλεονάσματα μέχρι το 2060.

Σας διέψευσε περίτρανα, για μία ακόμα φορά, η ίδια η κυρία Λαγκάρντ όπου κάθε τρεις και λίγο παραδέχεται ότι το ΔΝΤ έκανε τραγικά λάθη, χωρίς βέβαια να έχει καμία συνέπεια για το ΔΝΤ, μόνο εις βάρος του ελληνικού λαού να είναι όλες οι συνέπειες. Χιλιάδες άνθρωποι αυτοκτόνησαν, εκατομμύρια άνεργοι, μισό εκατομμύριο και πλέον έφυγαν και φεύγουν στο εξωτερικό, οικονομίες και οικογενειακές οικονομίες κατεστράφησαν. Όπως σας διαψεύδει -το τελευταίο- και ο Αντιπρόεδρος της Ευρωπαϊκής Κεντρικής Τράπεζας, ο οποίος μόλις προ ολίγων μηνών, ανέφερε αναφερόμενος στους Έλληνες ότι «σας καταστρέψαμε άδικα» και ζήτησε μία συγνώμη, η οποία και αυτή δεν είχε κανένα αντίκρισμα, αφού πλέον η ζημιά έχει γίνει και είναι τα πράγματα οριακά αναστρέψιμα, εάν αλλάξει όλη η πολιτική σκηνή στον τόπο μας. Σας διαψεύδουν διακεκριμένοι οικονομολόγοι σε όλο τον κόσμο, όπως ο Στιβ Χάνκε, όπου αναφέρει χαρακτηριστικά ότι ελληνική οικονομία είναι ένα ζόμπι. Σας διαψεύδει η έκθεση κόλαφος για την ανταγωνιστικότητα, όπου βρισκόμαστε ακόμα και πίσω από την Αλβανία.

Το τραπεζικό σύστημα, όπως είπαμε, έχει καταρρεύσει και καταρρέει συνεχώς. Μέχρι τα χρόνια των μνημονίων, μέχρι τo 2010 είχε 170 δισεκατομμύρια ευρώ κρατικών εγγυήσεων και στα χρόνια των μνημονίων περί τα 50 δισεκατομμύρια ανακεφαλαιοποιήσεων. Όλα αυτά λεφτά του ελληνικού λαού και δυστυχώς, όπως βλέπουμε, έρχονται και άλλα εις βάρος των πολιτών και στο τέλος υπέρ των τραπεζών.

Βλέπουμε, ότι συνεχίζετε και ποντάρετε προβάλλοντας συνεχώς ως ανάπτυξη το ξεπούλημα της κρατικής περιουσίας, όλης της δημόσιας περιουσίας. Εν γνώσει σας και αποδεδειγμένα βάλατε στο υπερταμείο για «αξιοποίηση» -εντός πολλών εισαγωγικών- 10.119 ακίνητα και μετά λέγατε «ωχ συγνώμη, παράβλεψή μας, θα δούμε πως θα το διορθώσουμε». Φυσικά δεν έχει γίνει τίποτα απολύτως. Όλα ήταν σε γνώση σας. Βλέπουμε το παράλογο να εκχωρείτε ακίνητα -και αυτό έχει ξεκινήσει από τις προηγούμενες κυβερνήσεις- στο υπερταμείο και μετά να τα νοικιάζετε και το κόστος αυτών των ακινήτων ουσιαστικά να χάνεται με τα ενοίκια μόλις δύο ή τριών ετών.

Στον αντίποδα βλέπουμε τι κάνουν τα σοβαρά κράτη που αξιοποιούν την δημόσια περιουσία του επ’ ωφελεία του κράτους και της πατρίδος και των κατοίκων τους. Το 2017 η Νορβηγία έβγαλε κέρδη 131 δισεκατομμύρια ευρώ από την αξιοποίηση της δημόσιας περιουσίας της. Όχι από εκχώρηση, όχι από πώληση, όχι από οτιδήποτε άλλο.

Ισχυρίζεστε και διαφημίζετε συνεχώς ότι η ανεργία πέφτει. Ξεχνάτε επιμελώς να πείτε και το γνωρίζετε ότι το 59% της απασχόλησης πλέον είναι μερική απασχόληση και ότι περίπου 500.000 Έλληνες πολίτες που έφυγαν στο εξωτερικό, δεν καταμετρώνται στους δείκτες της ανεργίας. Επίσης, στο τρόπο υπολογισμού της ανεργίας -και αυτό είναι από έκθεση της ΓΣΕΕ, η οποία έχει γίνει πέρσι αν ενθυμούμαι καλά, δεν υπολογίζετε μία μεγάλη κατηγορία μακροχρόνια ανέργων πολιτών. Διότι, αν τους μερικής απασχόλησης κάνετε τις πράξεις και τους κάνατε πλήρους απασχόλησης, θα βλέπατε ότι η ανεργία έχει αυξηθεί, δεν έχει μειωθεί. Ευτυχώς, που υπάρχει και ο τουρισμός, ο οποίος μπαλώνει εν μέρει τις τρύπες.

Υπάρχει και αυτή η τεράστια αδικία, που εσείς το βάζετε ως θετικό, των εξοντωτικών υπερβολικών φόρων σε βάρος των Ελλήνων πολιτών. Το χρέος των πολιτών προς το δημόσιο, όπως είπαμε, έχει ξεπεράσει τα 100 δισεκατομμύρια. Δεν υπάρχει καμία δυνατότητα να πληρωθούν φυσικά αυτοί οι φόροι και ειδικότερα οι άμεσοι. Οι έμμεσοι φόροι, που είναι ό,τι πιο ανήθικο και άδικο, όπως λέγατε και εσείς μέχρι να γίνετε κυβέρνηση, είναι τόσο υψηλοί, που αυτή τη στιγμή είμαστε πρώτοι σε έμμεσους φόρους στην ευρωζώνη.

Δεν ξέρω πώς ακριβώς το σκέφτεστε και αυτή η παράλογη υπερφορολόγηση σε όλους και σε όλα έχει οδηγήσει στη φυγή δεκάδων χιλιάδων ελληνικών επιχειρήσεων στο εξωτερικό και συνεχίζεται αυτή η φυγή. Άλλες, έχουν πάει μακριά, άλλες έχουν πάει κοντά, άλλες αλλάζουν την έδρα τους, αναλόγως του μεγέθους της εταιρείας. Η ουσία είναι ότι όλοι επωφελούνται της δυνατότητας να φύγουν στο εξωτερικό. Όσοι δεν μπορούν ή καταστρέφονται ή δουλεύουν μαύρα.

Όταν εμείς έχουμε περίπου φόρο εισοδήματος φυσικών προσώπων που φτάνει μέχρι το 55% και στη Ρουμανία φτάνει το 16% -αυτή τη στιγμή αν δεν κάνω λάθος έχει πέσει κι άλλο, είναι κάτω από το 10%- ή στη Βουλγαρία ή στην Κύπρο ή άλλου, καταλαβαίνετε γιατί φεύγουν όλες αυτές οι εταιρίες. Βλέπουμε τον ίδιο τον ΟΟΣΑ που κάποτε τον είχατε στο ανάθεμα, τον αναθεματίζατε, αλλά τώρα τον επικαλείστε, να σας διαψεύδει και αυτός και να λέει ότι είμαστε πρωταθλήτρια φόρων στα μέλη του ΟΟΣΑ η Ελλάδα.

Αύξηση των ληξιπρόθεσμων χρεών μήνα με το μήνα και όλες οι μελέτες δείχνουν αυτό το οποίο υποτίθεται πολεμάτε ότι η αύξηση των συντελεστών ΦΠΑ και των άλλων διάφορων εισφορών έχει εκτοξεύσει τη φοροδιαφυγή και το λαθρεμπόριο. Συγνώμη, «παράτυπο εμπόριο», για να είμαστε και politically correct.

Επίσης, η τελευταία μελέτη λέει ότι στα χρόνια της κρίσης, ενώ τα εισοδήματα μειώθηκαν οι φόροι αυξήθηκαν και έχουμε φτάσει σε ένα σημείο, αυτή είναι σχετικά πρόσφατη μελέτη, προς το δυσμενέστερο, δουλεύουμε 198 μέρες το χρόνο για να πληρώνουμε το κράτος.

Όσοι δουλεύουν δηλαδή, γιατί όσοι δεν δουλεύουν πάλι καλούνται να πληρώσουν και δεν ξέρουν πώς θα γίνει αυτό.

Όπως είπαμε, σας διαψεύδουν όλες οι μελέτες και θα μπορούσαμε να μιλάμε ώρες ατελείωτες.

Το αρρωστημένο φορολογικό, ασφαλιστικό και γραφειοκρατικό περιβάλλον της πατρίδας μας συμβάλλει και αυτό. Για το φορολογικό σας μιλήσαμε. Η γραφειοκρατία στοιχίζει περί τα 56 δισεκατομμύρια στο ελληνικό κράτος. Έρχεται ένας επενδυτής που θεωρεί ότι μπορεί να επενδύσει στην Ελλάδα, χάνει κάποια χρόνια και πολλοί εξ αυτών των επενδυτών, φίλοι σας πολλοί απ' αυτούς, φεύγουν, τα παρατάνε και σας γυρίζουν την πλάτη.

Όσο για το ασφαλιστικό, όπου τις εισφορές των ασφαλισμένων τις χάσατε, είτε με το PSI, που χάθηκαν περίπου 27 δισεκατομμύρια, είτε με τα τοξικά ομόλογα είτε με το τζογάρισμα του χρηματιστηρίου, αλλά, κυρίως, πάνω απ' όλα, με τη δημογραφική ανθρωποκτονία του ελληνικού λαού, που δεν κάνατε τίποτε απολύτως. Το μόνο που κάνατε ήταν να αυξήσετε τις εισφορές σε όλους παράλογα, να τις μειώσετε δήθεν σε κάποιους, τις οποίες, όμως, ούτε αυτές θα μπορούν να πληρώσουν γιατί, πολύ απλά, δεν υπάρχει τζίρος και κίνηση στην αγορά.

Το ασφαλιστικό ήταν, ίσως, το μόνο που θα έπρεπε να δούμε όλοι ζεστά και να υπάρξει ένας σχεδιασμός εικοσαετίας, προκειμένου να βγούμε από αυτή την καταστροφή, αλλά, σε συνδυασμό με το δημογραφικό, δεν κάνετε τίποτε απολύτως.

Για το brain drain, προ είπαμε ότι συνεχίζει και δεν σταματάει, φεύγουν όλο και περισσότεροι. Πλέον, έχουμε και το απίστευτο, διάφοροι συνταξιούχοι, που μένουν στη Βόρεια Ελλάδα να έχουν πλέον ως μόνιμη κατοικία τους κάποιες πόλεις στη Βουλγαρία, διότι, πολύ απλά, με τις συντάξεις που παίρνουν εδώ μόνο εκεί μπορούν να ζήσουν καλύτερα.

Στον εν λόγω Προϋπολογισμό, να είστε σίγουροι, εάν ψάξουμε, ήδη έχουμε βρει κάποιους, υπάρχουν πάρα πολλοί κωδικοί όπου υπάρχουν αυξήσεις, μάλλον, σε κονδύλια που έχουν να κάνουν με τη λαθρομετανάστευση, με ΜΚΟ, με φίλους και φυσικά, για τις αυξήσεις κονδυλίων για το δημόσιο. Άνω των 2 δισεκατομμυρίων έχουν αυξηθεί τα κονδύλια για το δημόσιο, διότι, πολύ απλά, οι δημόσιοι υπάλληλοι έχουν αυξηθεί.

Θα ήθελα να αναφερθώ, εν τάχει, στο κατοχικό δάνειο, που, απ' ότι φαίνεται, μόνο εμείς το επικαλούμεθα, που θα έπρεπε να εγγραφεί στον προϋπολογισμό, ως έσοδο. Για το νούμερο, το ποσό, είναι ένα άλλο θέμα συζήτησης. Το έχουμε αναφέρει στο παρελθόν, θα σας το επαναφέρουμε και στην Ολομέλεια και θα σας το υπενθυμίζουμε συνεχώς.

Επίσης, για την πραγματική ανάπτυξη δεν έχετε ιδέα, αφού ζούσατε από το δημόσιο οι περισσότεροι και όχι φυσικά από τον ιδιωτικό τομέα. Προτάσεις έχουμε πολλές και θα σας τις καταθέσουμε στην Ολομέλεια.

Ακούγοντας τους Εισηγητές της Ν.Δ. και του ΠΑ.ΣΟ.Κ., οι οποίοι έρχονται πλέον ξανά ως αυτόκλητοι σωτήρες, καλύτερα πρώτα να λύσουν τα οικονομικά του οίκου τους και μετά να έρθουν να μας πουν ότι θέλουν και μπορούν να σώσουν την πατρίδα μας.

Είδαμε ότι η Ν.Δ. αύξησε και τον δανεισμό της από 225 και τον έχει φτάσει στα 250 εκατομμύρια. Τώρα πώς γίνεται αυτό μόνο αυτή να παίρνει δάνεια ενώ κανένας ιδιώτης να μην μπορεί να πάρει, δεν μπορούμε να το καταλάβουμε.

 Όπως και να έχει, τον εν λόγω Προϋπολογισμό τον καταψηφίζουμε, όπως πράττατε και εσείς κατά το παρελθόν μέχρι να γίνεται κυβέρνηση και να κάνετε τη μεγαλύτερη κυβίστηση που έχει κάνει ποτέ πολιτικό κόμμα σε ολόκληρο τον κόσμο.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κι εμείς ευχαριστούμε.

Ο κ. Καραθανασόπουλος, έχει το λόγο.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του Κ.Κ.Ε.): Ευχαριστώ, κύριε Πρόεδρε.

Βεβαίως, η Κυβέρνηση ισχυρίζεται, ο ΣΥ.ΡΙΖ.Α. και οι ΑΝΕΛ, ότι ο Προϋπολογισμός του 2019 μας οδηγεί σε μια αλλαγή σελίδας. Μια αλλαγή σελίδας, με επιστροφή στην κανονικότητα, με έναν πιο δίκαιο προϋπολογισμό και με μια δίκαιη ανάπτυξη. Σε μια νέα εποχή, δηλαδή, μετά τα μνημόνια.

Όμως, η πραγματικότητα, όπως καταγράφεται άλλωστε και από το σχέδιο του Κρατικού Προϋπολογισμού για το 2019, διαψεύδει παταγωδώς τους κυβερνητικούς ισχυρισμούς.

Καταρχάς, ο Προϋπολογισμός συζητείται σε μια περίοδο όπου υπάρχουν απ' όλους τους διεθνείς οργανισμούς αναθεωρήσεις των προβλέψεων όσον αφορά μια επιβράδυνση της ανάπτυξης της οικονομίας των ισχυρών καπιταλιστικών κρατών, το οποίο οδηγεί σε μεγαλύτερη αβεβαιότητα και καθιστά ακόμη πιο αβέβαιη και αναιμική την καπιταλιστική ανάπτυξη και στη χώρα μας.

Από αυτή την άποψη, λοιπόν, είναι φανερό ότι οι κίνδυνοι και οι αβεβαιότητες πολλαπλασιάζονται. Κίνδυνοι που σχετίζονται με τον οικονομικό προστατευτισμό και τον εμπορικό πόλεμο ανάμεσα, για παράδειγμα, στις Ηνωμένες Πολιτείες Αμερικής και την Κίνα ή ανάμεσα στις Ηνωμένες Πολιτείες Αμερικής και την Ε.Ε..

Ένας οικονομικός προστατευτισμός και εμπορικός πόλεμος αποτελεί εκδήλωση της ανισόμετρης επίπτωσης τόσο της καπιταλιστικής κρίσης όσο και της μετέπειτα περίοδο της ανάπτυξης, όπου έχουν αλλάξει οι συσχετισμοί δύναμης. Αυτό βεβαίως, εκφράζεται πιο έντονα στο εσωτερικό και της Ε.Ε. και της Ευρωζώνης. Αποτέλεσμα αυτής της ανισομετρίας είναι η έξοδος της Βρετανίας από την Ε.Ε., το Brexit. Είναι τα ζητήματα που ανακύπτουν με την Ιταλία και την οικονομία της, που ακριβώς καταγράφει το άνοιγμα της ψαλίδας ανάμεσα στις ανεπτυγμένες καπιταλιστικές οικονομίες της Ευρωζώνης προς όφελος της Γερμανίας και σε βάρος της Γαλλίας και της Ιταλίας. Όλες αυτές, οι εξελίξεις καθιστούν αβέβαιο το μέλλον της ΟΝΕ, της οικονομικής και νομισματικής Ένωσης και ενισχύουν ακόμα περισσότερο τις φυγόκεντρες τάσεις.

Έκφραση αυτής της ανισομετρίας που υπάρχει, δεν είναι τίποτα άλλο, παρά και η όξυνση των αντιθέσεων ανάμεσα στα μεγάλα ιμπεριαλιστικά κέντρα, που κάνει ακόμα πιο αβέβαιη την πορεία εξέλιξης των πραγμάτων μια και οι περιοχές όπου αυτές οι αντιθέσεις εκδηλώνονται βρίσκονται και στην περιοχή την δικιά μας. Οι πρόσφατες εξελίξεις ανάμεσα στην Ουκρανία και την Ρωσία αναδεικνύουν ότι οι ιμπεριαλιστικές επεμβάσεις θα κλιμακωθούν το επόμενο χρονικό διάστημα, ότι οι κίνδυνοι για τους λαούς της περιοχής είναι ακόμη πιο διευρυμένοι. Έτσι λοιπόν και στην περιοχή μας, στα Βαλκάνια και στην Ανατολική Μεσόγειο, η οποία αποτελεί πεδίο έντονων εκδηλώσεων αυτών των αντιθέσεων για το ξαναμοίρασμα των αγορών, για τον έλεγχο των πηγών και των διαδρομών των ενεργειακών και των μεταφορικών. Η διαπάλη αυτή εκφράζεται, βεβαίως, από τη μια μεριά ανάμεσα στις ΗΠΑ και στους ευρωατλαντικούς συμμάχους από τη μία και στη Ρωσία από την άλλη, αλλά και στη διείσδυση της Κίνας στην περιοχή στα πλαίσια του νέου δρόμου του μεταξιού. Η Ελλάδα αποτελεί σημαιοφόρο, εξαιτίας κυβερνητικών επιλογών, αυτών των αμερικανονατοϊκών σχεδιασμών. Διαμορφώνεται ως προκεχωρημένη βάση των στρατιωτικών συμφερόντων των Αμερικάνων και του ΝΑΤΟ μετατρέποντας τη χώρα μας σε πεδίο βολής με κίνδυνο για το λαό, την εδαφική ακεραιότητα, αλλά και τα κυριαρχικά της δικαιώματα.

Αυτή η επιλογή είναι συνδυασμένη με το στόχο της αστικής τάξης για γεωστρατηγική αναβάθμιση της χώρας μας στην ευρύτερη περιοχή, που επί της ουσίας σημαίνει μεγαλύτερη διευκόλυνση των επιχειρηματικών ομίλων να μπορούν να διεισδύσουν στα Βαλκάνια και στην ευρύτερη περιοχή. Αυτή η επιλογή της γεωστρατηγικής αναβάθμισης, δεν είναι τίποτα άλλο παρά η άλλη όψη της αντιλαϊκής ταξικής πολιτικής που εφαρμόζεται στο εσωτερικό στη χώρα μας.

Έτσι λοιπόν αυτή η νέα εποχή και η αλλαγή πορείας δεν σηματοδοτεί απολύτως τίποτα για το λαό. Αποτελεί κενό γράμμα, γιατί ο κρατικός προϋπολογισμός και για το 2019 είναι άδικος, είναι ταξικός και οδηγεί στην κλιμάκωση της αντιλαϊκής επίθεσης απέναντι στην εργατική τάξη και τα υπόλοιπα λαϊκά στρώματα. Δηλαδή αποτελεί ένα εργαλείο αναδιανομής του κοινωνικά παραγόμενου πλούτου από τους λιγότερους φτωχούς προς όφελος των επιχειρηματικών ομίλων, των κεφαλαιοκρατών, το σχεδιασμό της αστικής τάξης. Ένα εργαλείο δηλαδή εφαρμογής των σχεδίων της αστικής τάξης και των αναγκών για την καπιταλιστική ανάπτυξη.

Από αυτή την άποψη συνεχίζεται η φοροεπιδρομή απέναντι στα λαϊκά στρώματα. Ένα δισεκατομμύριο παραπάνω φόρους, θα κληθούν να πληρώσουν το 2019 σε σχέση με το 2018. Άρα, λοιπόν, δεν έχουμε επί της ουσίας καμία φορολογική ανακούφιση για το λαό. Η επόμενη μέρα, δηλαδή, δεν συνοδεύεται από καμία φορολογική ανακούφιση για το λαό. Αντίθετα, το κεφάλαιο παραμένει στο απυρόβλητο, πληρώνοντας σκανδαλωδών, αν θα πληρώσει και αυτές, περίπου το 6% από το σύνολο των φορολογικών εσόδων τους.

Δεύτερο στοιχείο του κρατικού προϋπολογισμού, είναι οι μειώσεις των παροχών προς τους εργαζόμενους και ενώ έχουμε ανάπτυξη, έχουμε άλλη σελίδα όπως ισχυρίζεται η Κυβέρνηση, οι παροχές προς τους εργαζόμενους του δημόσιου τομέα θα μειωθούν σε σχέση με το 2018 κατά 530 εκατ. ευρώ. Θα έχουμε νέες μειώσεις των συντάξεων κατά 300 εκατ. ευρώ, 275 εκατ. ευρώ, όπως λέει ο κρατικός προϋπολογισμός. Θα έχουμε μείωση της χρηματοδότησης στα νοσοκομεία, που αυτή τη στιγμή φυτοζωούν και πολλά από αυτά βρίσκονται στα πρόθυρα της κατάρρευσης και όμως, η Κυβέρνηση στη νέα εποχή, την εποχή μετά τα μνημόνια, εξακολουθεί να μειώνει ακόμη περισσότερο την κρατική χρηματοδότηση προς τα νοσοκομεία.

Έχουμε μείωση της χρηματοδότησης στους Ο.Τ.Α., στους δήμους και στις περιφέρειες, κατά 750 εκατ. ευρώ για το 2019 σε σχέση με το 2018. Επί της ουσίας, τους οδηγείτε στο να αυξήσουν ακόμη περισσότερο τους ίδιους πόρους μέσα από τα τέλη, μέσα από την τοπική φορολόγηση, μέσα από την ανταποδοτικότητα. Αυτά βεβαίως, δεν εντάσσονται στο τσουβάλι της φορολογικής επιδρομής, την οποία θα υποστούν για ακόμη μια χρονιά οι εργαζόμενοι και τα υπόλοιπα λαϊκά στρώματα.

Έχουμε μείωση της κρατικής χρηματοδότησης προς τα ασφαλιστικά ταμεία, κατά 935 εκατ. ευρώ. Αυτή είναι η πολιτική της δυσβάστακτης αύξησης των ασφαλιστικών εισφορών προς τους εργαζόμενους και τους αυτοαπασχολούμενους τα προηγούμενα χρόνια, που οδηγεί στην περαιτέρω μείωση της κρατικής χρηματοδότησης προς τα ασφαλιστικά ταμεία κατά 935 εκατ. ευρώ. Έχουμε μείωση του επιδόματος της ανεργίας, το πενιχρό, το κουτσουρεμένο επίδομα ανεργίας, το οποίο στις σημερινές συνθήκες των υψηλών αριθμών ανεργίας, παίρνει μόνο το 10% των ανέργων. Βεβαίως, την ίδια στιγμή έχουμε αύξηση των διαφόρων προγραμμάτων απασχόλησης, τα οποία με χρήματα των εργαζόμενων από τον ΟΑΕΔ, δίνουν σε επιχειρηματικούς ομίλους για να διασφαλίσουν πολύ φθηνή εργατική δύναμη. Αυτά τα προγράμματα θα φτάσουν στα 550 εκατ. ευρώ, το 2019.

Βάσει του σχεδίου του προϋπολογισμού για το 2019, έχουμε μειώσεις στα ζητήματα που αφορούν τις κοινωνικές δαπάνες και από αυτή την άποψη, έχουμε επιτάχυνση των διαδικασιών εμπορευματοποίησης των κοινωνικών δαπανών. Άλλωστε, οι πανηγυρισμοί, τους οποίους κάνετε, ότι από το 2019 θα πάμε στο 1 προς 1, μία αποχώρηση και μία πρόσληψη, επί της ουσίας τα τεράστια κενά που υπάρχουν σήμερα στον δημόσιο τομέα στον χώρο της υγείας και της παιδείας, δεν πρόκειται να καλυφθούν τα επόμενα χρόνια. Γιατί ακριβώς, θα αναπληρώνονται οι απώλειες που θα υπάρχουν από το 2019 και μετά. Άρα, λοιπόν, όχι μόνο κάλυψη των κενών δεν θα έχουμε, αλλά αντίθετα θα επιδεινώνεται ακόμη περισσότερο η κατάσταση στην υγεία, στην παιδεία και ως απόρροια της μείωσης της κρατικής και της όποιας χρηματοδότησης και της μεταφοράς στην πλάτη των ασφαλισμένων, όταν μιλάμε για υγεία είτε στις τσέπες του ίδιου του λαού, όταν μιλάμε για την παιδεία.

Η Κυβέρνηση σήμερα, ο εισηγητής του ΣΥ.ΡΙΖ.Α., πανηγύριζε την επιτυχία της μη μείωσης των συντάξεων, όπως είχε προνομοθετηθεί, δηλαδή της μη κατάργησης της προσωπικής διαφοράς. Αποτελεί όμως, πρόκληση αυτός ο πανηγυρισμός, τη στιγμή που δεν υπάρχει καμία αποκατάσταση των τεράστιων απωλειών, που έχουν υποστεί οι συνταξιούχοι τα προηγούμενα χρόνια, από τις κυβερνήσεις της Νέας Δημοκρατίας και του ΠΑΣΟΚ, αλλά και επί κυβέρνησης ΣΥ.ΡΙΖ.Α.. Τολμάτε να χαρακτηρίζετε τη μη περικοπή ως θετική εξέλιξη, τη στιγμή που ως αντιστάθμισμα – αυτό τουλάχιστον ισχυρίζεται η ανακοίνωση της Επιτροπής της Ε.Ε., όσον αφορά την ενισχυμένη εποπτεία στις 21.11.2018 – έχετε προτείνει το πάγωμα των συντάξεων έως το 2022 και όπως εκτιμάει η ίδια η Επιτροπή στην ανακοίνωσή της, θα οδηγήσει στο ίδιο δημοσιονομικό αποτέλεσμα με την περικοπή των συντάξεων και γι’ αυτό δεν οδηγηθήκατε στην διαδικασία της μείωσης των συντάξεων, γιατί ακριβώς θα παγώσουν οι συντάξεις μέχρι το 2022, όπως ομολογεί η Επιτροπή.

Ταυτόχρονα, στο όνομα της μη περικοπής των συντάξεων, προχωρήσατε στην κατάργηση μιας σειράς κοινωνικών παρεμβάσεων, ύψους 1,7 δις ευρώ. Δηλαδή, επί της ουσίας κάνετε επιλογή από ποια τσέπη και από ποια κοινωνική ομάδα του λαού θα πάρετε τα χρήματα αυτά. Από αυτή την άποψη έχουμε μια κατάργηση αυτών των κοινωνικών παρεμβάσεων, ύψους 1,7 δις ευρώ, τα οποία σχετίζονται είτε με την επέκταση του προγράμματος «Σχολικά Γεύματα» στα σχολεία, ύψους 190 εκατ. ευρώ, τα οποία κόπηκαν. Λες και τα σχολικά γεύματα πηγαίνουν στα παιδιά των πλουσίων και όχι των λαϊκών στρωμάτων και των οικογενειών. Κόψατε τη δημιουργία κτιρίων για την προσχολική εκπαίδευση, δηλαδή, για βρεφονηπιακούς σταθμούς και νηπιαγωγεία, ύψους 140 εκατ. ευρώ και κατά άλλα λέτε ότι δεν μπορούν να απορροφηθούν τα παιδιά, διότι δεν υπάρχουν οι αντίστοιχες δομές για τους παιδικούς σταθμούς. Κόψατε την επιδότηση ενοικίου κατά 200 εκατ. ευρώ και βεβαίως κόψατε την επιδότηση της μη συμμετοχής των ασφαλισμένων στη φαρμακευτική δαπάνη, ύψους 240 εκατ. ευρώ.

Να τι αντισταθμίσατε για να μην περικοπεί η προσωπική διαφορά στις συντάξεις.

Από την άλλη μεριά, δεν καταργήσατε την επιδότηση των ασφαλιστικών εισφορών για τους νέους εργαζόμενους, που επί της ουσίας είναι ζεστό χρήμα των φορολογουμένων στους επιχειρηματικούς ομίλους, στο όνομα της μείωσης του μη μισθολογικού κόστους, όπως απαιτεί ο ΣΕΒ. Δεν καταργήσατε τη μείωση του φορολογικού συντελεστή στα Νομικά Πρόσωπα και ταυτόχρονα βάλατε - το είχατε και στο Προσχέδιο, αλλά ήταν για πρώτη φορά αυτό - τη μείωση του συντελεστή φορολόγησης των διανεμόμενων κερδών από το 15% στο 10%. Δηλαδή, με τους φόρους που πληρώνουν οι εργαζόμενοι μειώνετε τη φορολογική επιβάρυνση στα διανεμόμενα κέρδη.

Μάλιστα, ο παραλογισμός σας είναι φοβερός, όταν ο εργαζόμενος καλείται να πληρώσει συντελεστή 22% για τα πενιχρά έσοδα τα οποία έχει, λέτε στους κεφαλαιοκράτες, στους μετόχους των επιχειρηματικών ομίλων, για τα κέρδη, τα οποία παίρνετε εσείς, που δεν είναι τίποτε άλλο παρά η απλήρωτη εργασία των εργαζομένων, την οποία οικειοποιούνται οι κεφαλαιοκράτες, θα πληρώνετε φόρο μόνο 10%.

Εάν αυτό δεν είναι πρόκληση, για αυτούς που δεν έχουν ανάγκη, για αυτούς που εξακολουθούν να πλουτίζουν στις πλάτες των εργαζομένων, τους φορολογείτε μόνο με 10% για τα κέρδη που έχουν και τους μειώνετε κατά 5 ολόκληρες ποσοστιαίες μονάδες και φορολογική επιβάρυνση.

Αυτή είναι η πρόκληση της πολιτικής σας και αυτό έχει ονοματεπώνυμο, είναι η ταξική αναδιανομή, οι λιγότερο φτωχοί πληρώνουν για τους πλούσιους, όχι για τους φτωχούς, για τους πλούσιους, με αυτά τα μέτρα, τα οποία παίρνετε στον Κρατικό Προϋπολογισμό. Ματώνετε το λαό με τα πρωτογενή πλεονάσματα για να φοροαπαλλάξετε ακόμη περισσότερο τους επιχειρηματικούς ομίλους και τη φορολογία που πληρώνουν οι πλούσιοι σε τούτο εδώ τον τόπο.

Να, λοιπόν, πως γίνεται ακόμα πιο άδικο, ακόμα πιο βάρβαρο, ακόμα πιο αντιλαϊκό, ακόμη πιο ταξικό, το φορολογικό σύστημα, το οποίο προετοιμάζετε στο όνομα της θωράκισης της ανταγωνιστικότητας και της κερδοφορίας των επιχειρηματικών ομίλων. Έτσι, λοιπόν, ο λαός πληρώνει για τα ματωμένα πρωτογενή πλεονάσματα και το κεφάλαιο απολαμβάνει νέα προνόμια, νέες παροχές στις πλάτες του λαού. Δηλαδή, τα παίρνετε από το λαό για να τα δώσετε στους κεφαλαιοκράτες.

Έτσι, λοιπόν, η νέα εποχή, όπως ισχυρίζεστε, είναι μια εποχή, που ισχύουν όλοι οι μνημονιακοί αντιλαϊκοί, αντεργατικοί, ταξικοί νόμοι, που έχουν διαμορφώσει αυτή στην εργατική ζούγκλα, με αυτό τον ασφαλιστικό Μεσαίωνα για την εργατική τάξη και τα υπόλοιπα λαϊκά στρώματα. Η νέα εποχή, είναι μια εποχή που σημαδεύεται από τα ματωμένα πρωτογενή πλεονάσματα σε βάθος δεκαετιών μέχρι το 2060, άρα, δηλαδή συνέχιση και κλιμάκωση και για τα επόμενα χρόνια της αντιλαϊκής πολιτικής, η νέα εποχή σημαδεύεται από την ενισχυμένη εποπτεία από τους δανειστές.

Η τρίτη πλευρά του κυβερνητικού αφηγήματος είναι η δίκαιη ανάπτυξη. Αυτό είναι ένα ευφυολόγημα, ότι στον καπιταλισμό μπορεί να υπάρξει δίκαιη ανάπτυξη. Όταν από την ίδια του τη φύση ο καπιταλισμός είναι κατεξοχήν άδικο, γιατί στηρίζεται στην εκμετάλλευση ανθρώπου από άνθρωπο, στην εκμετάλλευση της εργατικής δύναμης από μια χούφτα κεφαλαιοκράτες.

Πώς αλήθεια θα επιφέρετε αυτήν τη δίκαιη ανάπτυξη σε ένα άδικο ταξικό εκμεταλλευτικό σύστημα το οποίο σαπίζει;

Με την εργασιακή ζούγκλα που διατηρείτε, την οποία επέβαλαν οι προηγούμενες κυβερνήσεις της Ν.Δ. και του ΠΑ.ΣΟ.Κ. και εσείς την πήγατε ένα βήμα παραπέρα;

Ιδιοποιηθήκατε το νόμο Βρούτση και τον κάνατε νόμο Βρούτση - Αχτσιόγλου σε σχέση με τον καθορισμό του κατώτατου μισθού.

Έχετε ιδιοποιηθεί και έχετε προχωρήσει ένα βήμα παραπέρα την αντιασφαλιστική επίθεση στους εργαζόμενους καταργώντας, επί της ουσίας, με το νόμο Κατρούγκαλου τον κοινωνικό χαρακτήρα της ασφάλισης και τον αναδιανεμητικό του χαρακτήρα και επί της ουσίας πήγατε ένα βήμα παραπέρα τον ίδιο τον πυρήνα του συστήματος Πινοσέτ.

Αυτό κάνετε.

Βεβαίως, αυτό κάνετε με το τριαξονικό σύστημα το οποίο έχετε προχωρήσει, γιατί ακριβώς το έχετε μετατρέψει το αναδιανεμητικό σε ανταποδοτικό.

Επί της ουσίας, τα αποτελέσματα της πολιτικής που εφάρμοσε η κυβέρνηση και στην αγορά εργασίας είναι αποκαλυπτικά.

Ο μέσος μισθός συνεχώς κατρακυλάει και σύμφωνα με το ίδιο το σύστημα της Εργάνης από 1011 ευρώ που ήταν ο μέσος μισθός το 2014, το 2017 έπεσε στα 982 ευρώ ο μέσος μισθός, άρα η επιβάρυνση, όπως την ονομάζεται, των κεφαλαιοκρατών.

Το 25% των εργαζομένων αμείβεται από 0 – 500 ευρώ και οι περισσότερες νέες θέσεις απασχόλησης που έχουν δημιουργηθεί είναι μερικής απασχόλησης και εκ περιτροπής εργασίας.

Έτσι, λοιπόν, έχουμε μειώσει τους μισθούς, η επέκταση της ευελιξίας της αγοράς εργασίας, η κατεδάφιση του ασφαλιστικού συστήματος με το νόμο Κατρούγκαλου και επί της ουσίας όλα αυτά τα ζητήματα, μπορείτε να δείτε σήμερα, ότι μειώσατε τις εισφορές που δίνουν οι αυταπασχολούμενοι, οι νέοι επιστήμονες και οι αγρότες, όπως είναι αυτό το ανέκδοτο με το Χότζα, γιατί το 2019 πολλές κατηγορίες από αυτούς θα πληρώσουν μεγαλύτερες εισφορές, γιατί αλλάζετε τη βάση υπολογισμού και καταργείτε τις εκπτώσεις που είχαν.

Άρα, λοιπόν, επωμίστηκαν όλες αυτές τις αυξήσεις και, βεβαίως, η μείωση του συντελεστή, όσον αφορά, τις ασφαλιστικές εισφορές οδηγεί σε κατρακύλα τις συνταξιοδοτικές αποδοχές που θα έχουν, όταν βγουν και εάν βγουν συνταξιούχοι, γιατί ο νόμος Κατρούγκαλου το μόνο που διασφαλίζει είναι τα 360 ευρώ εθνική σύνταξη, τίποτα άλλο δεν διασφαλίζει. Όλα τα υπόλοιπα θα εξαρτηθούν από την πορεία και τη βιωσιμότητα των ασφαλιστικών ταμείων.

Με το παραμύθι αυτό της βιωσιμότητας των ασφαλιστικών ταμείων έχετε μετατρέψει σε ατομική ευθύνη την ασφάλιση και άρα, δηλαδή, διαμορφώνεται ένα ευνοϊκό έδαφος για να επεκταθεί ακόμη περισσότερο η συμπληρωματική ασφάλιση μέσα στην καταφυγή είτε επαγγελματικά ταμεία είτε στις ιδιωτικές ασφαλιστικές εταιρείες, που και στη μία και στην άλλη περίπτωση οι ιδιωτικές ασφαλιστικές εταιρείες πουλάνε αυτά τα προγράμματα.

Μετατρέπετε, δηλαδή, την ασφάλιση σε ατομική υπόθεση και ευθύνη, όπως άλλωστε έχετε κάνει και στην αγορά εργασίας και στα ζητήματα της υγείας και της παιδείας. Ταυτόχρονα, ο προϋπολογισμός προβλέπει επιτάχυνση περαιτέρω των μεταρρυθμίσεων για προσέλκυση επενδυτών, νέων επενδυτών, απελευθέρωση αγορών, όπως της ενέργειας και ιδιωτικοποίηση μιας σειράς υποδομών στα λιμάνια, στην Εγνατία και επέκταση, βεβαίως, της σύμβασης παραχώρησης του διεθνούς αεροδρομίου Αθηνών.

Μάλιστα, επειδή μιλάτε πολύ για την ανάκτηση της εργασίας, η ανακοίνωση της Επιτροπής της Κομισιόν της Ε.Ε. για την εποπτεία αυτή με ημερομηνία 21.11.2018 λέει πολύ καθαρά, ότι όλες αυτές οι αλλαγές που θα έρθουν δεν πρέπει να αμφισβητήσουν, αντίθετα πρέπει να διαφυλάττουν την ανταγωνιστικότητα και να διατηρηθεί η ανεργία σε πτωτική πορεία. Η αναθεώρηση, λέει, όλων αυτών πρέπει να γίνει στη βάση της αυστηρής ανάλυσης της υφιστάμενης κατάστασης.

Καμία, δηλαδή, αλλαγή και καμία ανατροπή σε σχέση με αυτά που ίσχυαν στο παρελθόν, καμία αποκατάσταση των τεράστιων απωλειών.

Επίσης, τονίζει η Επιτροπή, ότι πρέπει να εξεταστεί η μείωση του υπό-κατώτατου μισθού σε σχέση με τις επιπτώσεις, δεν έχει ολοκληρωθεί ακόμη η έγκριση της Επιτροπής για την μείωση του υπό-κατώτατου μισθού. Από αυτή, λοιπόν, την άποψη, όλα αυτά τα περί δίκαιης ανάπτυξης, έχουν συγκεκριμένα αποτελέσματα. Συγκεκριμένα αποτελέσματα, που λένε, ότι το έτος 2017 το 46,3% των Ελλήνων, ζούσε με λιγότερα από 382 € τον μήνα και αυτά είναι τα επίσημα στοιχεία της Eurostat. Αυτή είναι η διαχείριση της Κυβέρνησης ΣΥΡΙΖΑ – ΑΝΕΛ, το 46,3% το πληθυσμού των Ελλήνων να ζει τον μήνα με λιγότερα από 382 €.

Βεβαίως, μέσα σε όλες αυτές τις εξελίξεις, να έχουμε αύξηση των πλειστηριασμών, αύξηση που θα επιταχύνει η διαδικασία κατάργησης των περιορισμένων μέτρων προστασίας που είχε ο νόμος Κατσέλη. Όλα αυτά για να εκβιάσετε τους δανειολήπτες και να πάνε στις τράπεζες, για να ρυθμίσουν τα κόκκινα δάνεια, για να μην υπάρχει πρόβλημα με αυτή τη διαδικασία.

Και από αυτή, λοιπόν, την άποψη, είναι φανερό, ότι η διαπάλη η οποία γίνεται εδώ ανάμεσα από τη μια μεριά στα κυβερνητικά κόμματα και από την άλλη μεριά στα κόμματα της αντιπολίτευσης, δεν είναι τίποτε άλλο, παρά, σκιαμαχίες για την διαχείριση της φτώχειας. Μάλιστα σήμερα ο Εισηγητής της Ν.Δ., επιβεβαίωσε ότι η Ν.Δ. ασκεί κριτική από την μεριά που εξυπηρετεί τις ανάγκες του κεφαλαίου προς την κυβέρνηση και στον κρατικό προϋπολογισμό για το 2019, δηλαδή, ασκεί πιέσεις στην κυβέρνηση, για να επισπεύσει και να επιταχύνει τις διαδικασίες, για να διαμορφωθεί, δηλαδή, ένα άλλοθι στην κυβέρνηση ΣΥΡΙΖΑ ΑΝ.ΕΛ., για να πάρει νέα μέτρα προς όφελος του κεφαλαίου και των επιχειρηματικών ομίλων. Ένα άλλο στο οποίο διαφωνείτε, είναι, με ποιον τρόπο θα επιβάλλεται τη διαχείριση της ακραίας φτώχειας; Μέσα από την αναδιανομή της στους λιγότερους φτωχούς.

Μέσα από αυτή τη διαπάλη, ουσιαστικά και εσείς και η Ν.Δ., θέλετε ακριβώς να μειώσετε τις λαϊκές απαιτήσεις, να βολεύονται με τα διάφορα ψίχουλα επιδοματικής πολιτικής, που πέφτουν από το τραπέζι των κεφαλαιοκρατών. Να υποτάξετε τους εργαζόμενους στις ανάγκες των επιχειρηματικών ομίλων. Βεβαίως, οι διαξιφισμοί σας για τα σκάνδαλα ή για τη συνταγματική αναθεώρηση, προσπαθούν να κρύψουν την ταύτιση επί της ουσίας των πολιτικών και των στρατηγικών σας επιλογών, για να οδηγήσουν το λαό και την λαϊκή δυσαρέσκεια να επιλέξει, ανάμεσα «στη σκύλα και την χάρυβδη».

Εμείς, λέμε απέναντι σε όλα αυτά, ο λαός έχει έναν δρόμο, δηλαδή, να προχωρήσει σε μια ολομέτωπη τελική αντεπίθεση, που όχι μόνον θα διεκδικήσει την αποκατάσταση των απωλειών, αλλά και ταυτόχρονα θα σημαδέψει τον πραγματικό αντίπαλό, το καπιταλιστικό κέρδος και το ίδιο το σύστημα. Για να μπορέσει να διαμορφώσει τέτοιου είδους προϋποθέσεις οργάνωσης της οικονομίας, με επίκεντρο την ικανοποίησή των λαϊκών αναγκών, αλλάζοντας συνολικότερα τους συσχετισμούς δύναμης και βεβαίως, την εξουσία.

Από αυτή την άποψη, λοιπόν, είναι φανερό, ότι καταψηφίζουμε τον κρατικό προϋπολογισμό για το 2019.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Σας ευχαριστούμε πολύ.

Το λόγο έχει ο κ. Κωνσταντίνος Κατσίκης, Εισηγητής των Ανεξάρτητων Ελλήνων.

**ΚΩΝΣΤΑΝΤΙΝΟΣ ΚΑΤΣΙΚΗΣ (Γενικός Εισηγητής των ΑΝ.ΕΛ.):** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, το 2019 είναι για τη χώρα μας το πρώτο έτος άσκησης της οικονομικής πολιτικής εκτός προγράμματος προσαρμογής από το 2010 και ως εκ τούτου το σχέδιο του κρατικού Προϋπολογισμού που σήμερα συζητούμε, αποτελεί σημαντικό δείγμα για την δημοσιονομική πολιτική που θα ακολουθήσει η χώρα τα επόμενα χρόνια.

Μετά από μία μακρά περίοδο δημοσιονομικής δίνης, η εθνική μας οικονομία εισέρχεται πλέον σε πορεία σταθερότητας και ανάπτυξης. Οι δημοσιονομικές επιδόσεις της περιστολής των δαπανών, τα μέτρα ενίσχυσης των εσόδων και η επίτευξη σοβαρών διαρθρωτικών μεταρρυθμίσεων, συνέβαλαν καθοριστικά στην αποκατάσταση της διεθνούς αξιοπιστίας της χώρας και στην εμπέδωση του κλίματος εμπιστοσύνης στην οικονομία.

Η έξοδος της χώρας, τον Σεπτέμβριο του 2017, από την διαδικασία του υπερβολικού ελλείμματος της Ε.Ε., ήταν αποτέλεσμα της επιτυχούς ολοκλήρωσης της δημοσιονομικής προσαρμογής. Κατεγράφη δε, για πρώτη φορά στη σύγχρονη ελληνική οικονομική ιστορία, δημοσιονομικό πλεόνασμα της Γενικής Κυβέρνησης, κατά τα έτη 2016 και 2017.

Η αναβάθμιση της πιστοληπτικής ικανότητας και η σημαντική αποκλιμάκωση του κόστους δανεισμού του ελληνικού Δημοσίου, οδήγησαν στην επιτυχή ολοκλήρωση και στην έξοδο της χώρας από το πρόγραμμα οικονομικής προσαρμογής του Ευρωπαϊκού Μηχανισμού Σταθερότητας, τον Αύγουστο του 2018.

Η δημοσιονομική πολιτική της Κυβέρνησης ΣΥ.ΡΙΖ.Α.- ΑΝ.ΕΛ. υλοποιείται μέσω μέτρων μόνιμης μειώσεως των φορολογικών βαρών και των ασφαλιστικών εισφορών, βεβαίως, νοικοκυριών και επιχειρήσεων, καθώς και μέσω μέτρων στοχευμένης ενίσχυσης δράσεων κοινωνικής προστασίας και τόνωσης της απασχόλησης.

Οι θετικές εξελίξεις στην αγορά εργασίας αποτυπώνονται εθνικολογιστικά στους πρώτους 6 μήνες του 2018, όπου η απασχόληση αυξήθηκε κατά 1,6%. Η ανεργία, το πρώτο οκτάμηνο του 2018, μειώθηκε με επιταχυνόμενο ρυθμό, τόσο σε απόλυτους αριθμούς κατά 107.500 άτομα, έναντι μείωσης 95.200 ατόμων το πρώτο οκτάμηνο του 2017, όσο και ως ποσοστό του εργατικού δυναμικού, κατά 2,1 ποσοστιαίες μονάδες, έναντι 1,9 μονάδων του πρώτου οκτάμηνου του 2017, διαμορφούμενη τον Αύγουστο του 2018 στο ύψος του 18,9%. Εκεί έχει πέσει σήμερα, κύριοι συνάδελφοι, η ανεργία.

Η σταδιακή μείωση του συντελεστή φορολόγησης εισοδήματος νομικών προσώπων, από 29% σε 25%, καθώς και το μέτρο μείωσης του φορολογικού συντελεστή επί των διανεμομένων κερδών κατά 5 ποσοστιαίες μονάδες, θα έχει σταδιακή δημοσιονομική επίπτωση, σε συνάρτηση δε με την μείωση του ΕΝΦΙΑ κατά 10% μεσοσταθμικά το 2019, θα ενισχυθεί το διαθέσιμο εισόδημα των νοικοκυριών και θα υποστηριχθεί μια βιώσιμη επαγγελματική ανάπτυξη.

Η ήδη ψηφισθείσα μείωση των ασφαλιστικών εισφορών ελευθέρων επαγγελματιών, αυτοαπασχολούμενων και αγροτών στοχεύει στην αναστροφή της επιβάρυνσης στην πραγματική εισοδηματική βάση των ομάδων αυτών, εξέλιξη που θα οδηγήσει στη διεύρυνση των επιχειρηματικών δραστηριοτήτων που πραγματοποιούνται στο πεδίο αυτό, καθώς και στην αύξηση των αυτοαπασχολούμενων στους παραπάνω τομείς.

Η παραπάνω πρωτοβουλία της Κυβέρνησης, σε συνδυασμό με την σπουδαία δημοσιονομική παρέμβαση της επιδότησης των ασφαλιστικών εισφορών των νέων, θα οδηγήσει σταδιακά και με τρόπο στοχευμένο στην ενίσχυση του διαθέσιμου εισοδήματος των νοικοκυριών και στην δημιουργία νέων θέσεων εργασίας.

Εσείς συνάδελφοί της Αντιπολίτευσης, εκπατρίσατε μισό εκατομμύριο νέους ανθρώπους, εμείς αγωνιζόμαστε για τον επαναπατρισμό τους. Προσπαθούμε να το επιτύχουμε, με σειρά νομοθετήσεων, συμβάλλουμε στην μείωση της ανεργίας των νέων, που κατορθώσατε να είναι η υψηλότερη στην Ε.Ε., μειώνοντας ταυτόχρονα το ποσοστό των νέων ανθρώπων που βρίσκονται σε κίνδυνο φτώχειας. Η επιδότηση του 100% των εισφορών των εργαζομένων και του 50% των εργοδοτικών, επιφέρει «ανάσες ζωής» στον κατ' εξοχήν παραγωγικό ιστό της χώρας. Τα μέτρα αυτά οικοδομούν επιχειρηματικές προσδοκίες σε ολόκληρο το εύρος των επενδυτικών κατηγοριών.

Αποκαλυπτικοί είναι άλλωστε και οι αριθμοί. Το πρώτο εξάμηνο του 2018 οι επενδύσεις αυξήθηκαν κατά 6,1% στις κατασκευές και κατά 19% στον εξοπλισμό.

Η εξασφάλιση της διάθεσης κεφαλαίων ύψους 10 δισεκατομμυρίων 600 εκατομμυρίων ευρώ από το ευρωπαϊκό ταμείο στρατηγικών επενδύσεων, θα συμβάλει ουσιαστικά και καθοριστικά στην δυναμική αυτών των επενδύσεων. Η εκτίμηση ανόδου στο 2,1% του ρυθμού της πραγματικής ανάπτυξης προδιαγράφει θετικές εξελίξεις σε όλες τις επιμέρους συνιστώσες τους Ακαθάριστου Εθνικού Προϊόντος. Για παράδειγμα, η σταθερή δημιουργία νέων θέσεων απασχόλησης που κατεγράφη το πρώτο εξάμηνο του 2018 σε ποσοστό 1,6% οδήγησε στην ανάκαμψη της πραγματικής ιδιωτικής κατανάλωσης κατά 0,5% το εξάμηνο αυτό.

Με δεδομένη δε την εκτίμηση της διατήρησης της τάξης αύξησης της απασχόλησης και της εξαρτημένης εργασίας ολόκληρο το 2018 με ρυθμούς 1,7% και 2,9% αντίστοιχα έναντι του 2017 αναμένεται ολόκληρο το τρέχον έτος, να είναι έτος ουσιαστικής ανάκαμψης της πραγματικής και ιδιωτικής κατανάλωσης κατά 1%, αναδεικνύοντας την στον κυριότερο παράγοντα αύξησης της τελικής εγχώριας ζήτησης.

Την ανάκαμψη της ιδιωτικής κατανάλωσης ευνοεί σαφώς και η εκτιμώμενη επιβράδυνση του ρυθμού πληθωρισμού κατά το 2018, όπου με βάση τον δείκτη τιμών καταναλωτή ανήλθε στο 0,6% έναντι 1,1% το 2017. Η Ελλάδα με την επιτυχημένη ολοκλήρωση του τριετούς προγράμματος οικονομικής προσαρμογής στις 20 Αυγούστου του 2018 διασφάλισε μια δέσμη μέτρων ελάφρυνσης του δημόσιου χρέους που το καθιστούν πλέον δυναμικά βιώσιμο.

Η αύξηση του πραγματικού Ακαθάριστου Εθνικού Προϊόντος έφτασε το 2017 στο 1,4% με κύριο μοχλό την αύξηση των επενδύσεων, που σε ετήσιο ρυθμό ανήλθε στο 9,6%. Τι υποδηλώνει τώρα αυτή η αύξηση; Υποδηλώνει αναπτυξιακή ώθηση για το 2018 ενισχυμένη από το δημιουργούμενο σταθερό οικονομικό περιβάλλον, που έρχεται ως αποτέλεσμα της αναβάθμισης του αξιόχρεου του ελληνικού δημοσίου από τους διεθνούς οίκους αξιολόγησης.

Σύμφωνα, με τα μακροοικονομικά στοιχεία της πρόσφατης Έκθεσης του Διεθνούς Νομισματικού Ταμείου, ο ρυθμός αύξησης του παγκόσμιου Ακαθάριστου Εθνικού Προϊόντος προβλέπεται να ανέλθει στο 3,9% το 2019. Στην Ελλάδα το πραγματικό Ακαθάριστο Εθνικό Προϊόν εκτιμάται, ότι θα ανέλθει στο 2,5% σε ετήσια βάση υπερβαίνοντας το ρυθμό ανάπτυξης του 2,1% που προβλέπεται για το τρέχον έτος.

Για πρώτη φορά, λοιπόν, μετά το 2008 το Α.Ε.Π., δηλαδή, ο εθνικός μας πλούτος αυξήθηκε στη χρήση του 2017 κατά 3,5 δισεκατομμύρια ευρώ, ενώ προβλέπεται μετά βεβαιότητας, πως το 2018 θα κλείσει περίπου στα 5,5 δισ. €. Η αύξηση αυτή επιτεύχθηκε με όπλο, βεβαίως, καταρχήν και πάνω απ' όλα τις θυσίες του ελληνικού λόγου μέσα από την οικονομική τραγικότητα που βιώνει χρόνια τώρα, προς απογοήτευση όμως των σωτήριων κυβερνήσεων του «μαύρου παρελθόντος», που μείωσαν κατά 60 δισ. τον εθνικό μας πλούτο δημιουργώντας συνεχή ελλείμματα και οδηγώντας ένα εκατομμύριο εκατό χιλιάδες ανθρώπους στην ανεργία.

Τα θετικά και σταδιακά αυξανόμενα πρόσημα, που παρουσιάζουν και οι τέσσερις πυλώνες της οικονομίας τα τελευταία τρία χρόνια. Συγκεκριμένα, η μείωση της ανεργίας, η πραγματική αύξηση της ιδιωτικής κατανάλωσης ύστερα από 8 συνεχόμενα έτη, η αύξηση των επενδύσεων, καθώς και η αύξηση των εξαγωγών συνομολογούν την ύπαρξη υγιούς πραγματικής ανάπτυξης στηριζόμενη σε μη επίπλαστους παράγοντες.

Με δεδομένες τις διαρθρωτικές μεταρρυθμίσεις και τις δημοσιονομικές παρεμβάσεις τα καθαρά έσοδα του Προϋπολογισμού του έτους 2019, θα είναι αυξημένα σε σχέση με τα φετινά κατά 200 εκατ. €.

Συγκεκριμένα, θα διαμορφωθούν στα 53 δισ.800εκατ.ευρώ έναντι 53 δισ.600 εκατ. ευρώ φέτος, παρά τη σημαντική άνοδο των επιστροφών φόρων κατά 633 εκατ. ευρώ. Οι δημόσιες δαπάνες θα μειωθούν κατά ένα δισ. 300 εκατ. ευρώ και θα διαμορφωθούν στα 56 δισ.900 εκατ. ευρώ έναντι 58 δισ. 200 εκατ. ευρώ για το έτος 2018.

Συνέπεια των παραπάνω, το πρωτογενές πλεόνασμα θα διαμορφωθεί φέτος στο 3,98% του Α.Ε.Π. και το 2019 στο 3,6% του ακαθάριστου εθνικού προϊόντος εκπεφρασμένο ταμειακά στα 7 δισ. 380 εκατ. ευρώ και 6 δισ. 900 εκατ. ευρώ αντίστοιχα. Για το 2019 ο δημοσιονομικός χώρος το λεγόμενο δηλαδή υπέρ πλεόνασμα, εκτιμάται ότι θα διαμορφωθεί στα 190 εκατ. ευρώ , ποσό φυσικά πολύ μικρότερο από τα 885 εκατ. ευρώ το 2018. Όμως, ας μην βιαστούν κάποιοι να ακολουθήσουν τις Κασσανδρείες προφητείες, το γεγονός αυτό οφείλεται πολύ απλά στο ότι ο νέος προϋπολογισμός θα χρηματοδοτήσει εμπροσθοβαρώς θετικά μέτρα ύψους 910 εκατ. ευρώ.

Τέτοιες προφητείες δεν επαληθεύτηκαν ούτε στην περίπτωση των συντάξεων, κύριοι συνάδελφοι. Η Κυβέρνηση διαπραγματεύτηκε και έπεισε για τη μη αναγκαιότητα των περικοπών τους. Οι συνταξιούχοι, κύριοι συνάδελφοι της Αντιπολίτευσης, που τρομοκρατούσατε, το κατανόησαν αυτό και θα σας απαντήσουν την ημέρα της κάλπης. Το 2018 κανένας άνθρωπος δεν άγεται, κανείς δεν φέρεται και κανείς δεν ποδηγετείτε. Η βελτίωση της εμπιστοσύνης στον τρόπο που η Κυβέρνηση διαχειρίζεται την οικονομική κατάσταση, αποτυπώνεται από πλευράς των αποταμιευτών στην αύξηση της εισροής καταθέσεων προς τις ελληνικές τράπεζες με τη μεγαλύτερη να καταγράφεται στις καταθέσεις των νοικοκυριών και να αγγίζει το ύψος των 2 δισ.400 εκατ. ευρώ. Η σταθεροποίηση των επιτοκίων των νέων τραπεζικών καταθέσεων, μετά από πολυετή τάση αποκλιμάκωσης συνετέλεσε στη μεταστροφή του κλίματος αβεβαιότητας ενισχύοντας την αποταμιευτική διαδικασία.

Βασική προτεραιότητα, της δημοσιονομικής στρατηγικής παραμένει και για το έτος 2019 η επίτευξη των δημοσιονομικών στόχων και των βιώσιμων ρυθμών οικονομικής ανάπτυξης, με την εδραίωση του κλίματος εμπιστοσύνης για μακροπρόθεσμες επενδύσεις, καθώς και η έμφαση σε πολιτικές ενίσχυσης της κοινωνικής συνοχής.

Η αδυναμία προσφυγής για δανεισμό στις αγορές από το Μάιο του 2010, είχε ως αποτέλεσμα τη δραστική μείωση των ομολόγων και την αντικατάστασή τους με δάνεια. Η αναλογία αυτή αναμένεται να αντιστραφεί σταδιακά τα επόμενα έτη, με την περαιτέρω δανειοδότηση του ελληνικού δημοσίου μέσω των αγορών των ομολόγων.

Η τελευταία έκδοση του επταετούς ομολόγου του ελληνικού δημοσίου, το Φεβρουάριο του 2018, είχε ως στόχο την αναδημιουργία επαρκούς ρευστότητας και την ενίσχυση των ταμειακών διαθεσίμων ασφαλείας για την απρόσκοπτη χρηματοδότησή του. Για το 2019, ο σχεδιασμός της εκδοτικής πολιτικής, περιλαμβάνει μεταξύ άλλων σειρά νέων ομολογιακών εκδόσεων, σταθερού επιτοκίου, με προσανατολισμό στην υψηλή αυστηρότητα, καθώς και στην αδιάλειπτη παρουσία του ελληνικού δημοσίου στις διεθνείς κεφαλαιαγορές.

Η καθιέρωση του προγράμματος του Κοινωνικού Εισοδήματος Αλληλεγγύης, του λεγόμενου Κ.Ε.Α. για χάρη συντομίας, που ξεκίνησε το 2016 σε 30 δήμους και το 2017 επεκτάθηκε σε ολόκληρη τη χώρα, είχε ωφελήσει ήδη τουλάχιστον 750.000 άτομα που βρίσκονται αντιμέτωπα με τον κίνδυνο της ακραίας φτώχειας.

Το 2018 διατέθηκαν 810 εκατ. ευρώ, μέσω του προγράμματος αυτού, που αποσκοπεί στη δημιουργία ενός σύγχρονου συστήματος πρόνοιας και κοινωνικής προστασίας, εναρμονισμένου με τις βέλτιστες πρακτικές που εφαρμόζονται ήδη σε κράτη-μέλη της Ε.Ε.. Το ύψος της συγκεκριμένης δαπάνης αναμένεται να αυξηθεί κατά 40 εκατ. ευρώ και έτσι να ανέλθει στα 850 εκατ. ευρώ, για το 2019, καταβαλλόμενο πλέον μέσω του Οργανισμού Προνοιακών Επιδομάτων και Κοινωνικής Αλληλεγγύης.

Η ενίσχυση του δικτύου κοινωνικής προστασίας, μέσω οικονομικών ενισχύσεων και κοινωνικών υπηρεσιών, παραμένει μια από τις κύριες προτεραιότητες της κυβερνητικής πολιτικής φιλοσοφίας. Λαμβάνει, δε, σάρκα και οστά, παρά τις επιμέρους δυσκολίες. Συνεχίζεται και θα συνεχιστεί παρά τις κατά καιρούς λαϊκίζουσες αντιπολιτευτικές εκδηλώσεις αντιρρήσεων.

Κύριε Πρόεδρε, οι Ανεξάρτητοι Έλληνες υπερψηφίζουμε τον πρώτο μεταμνημονιακό Προϋπολογισμό, ο οποίος σφραγίζει την καθαρή έξοδο της χώρας από τα μνημόνια και βάζει οριστικό τέλος στα σενάρια καταστροφής, τα οποία καλλιέργησε μεθοδικά και συστηματικά, όλη την προηγούμενη περίοδο, το απογοητευτικό και δυστυχώς, διχαστικό αφήγημα της Αξιωματικής Αντιπολίτευσης.

Το πρόγραμμα δημοσιονομικής προσαρμογής ανήκει πλέον στο παρελθόν και η ελληνική οικονομία εξέρχεται από το λαβύρινθο της λιτότητας, καταγράφοντας σταθερά αναπτυξιακά βήματα.

Είμαστε, λοιπόν, αποφασισμένοι να ταυτιστεί η ανάκαμψη των αριθμών με την ανάκαμψη της κοινωνίας και αυτό θα πετύχουμε.

Σας ευχαριστώ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ευχαριστούμε τον κύριο Κατσίκη. Το λόγο έχει ο κ. Αμυράς, Γενικός Εισηγητής από το «Ποτάμι».

**ΓΕΩΡΓΙΟΣ ΑΜΥΡΑΣ (Γενικός Εισηγητής του «Ποταμιού»):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα τον Προϋπολογισμό του 2019, τον πρώτο της μεταμνημονιακής περιόδου, σύμφωνα με την Κυβέρνηση, αλλά και τον τελευταίο που καταρτίζει η παρούσα Κυβέρνηση.

Θα περιμέναμε, λοιπόν, ότι, σε αυτό το κείμενο, θα κυριαρχούσε το εθνικό σχέδιο για την ανάκαμψη της οικονομίας. Θα βλέπαμε και θα περιμέναμε ένα πρόγραμμα μεταρρυθμίσεων για την ανάταξη της χώρας, ύστερα από δέκα χρόνια αυστηρής μνημονιακής λιτότητας. Θα μπορούσαμε, υποτίθεται, να διακρίνουμε το στίγμα της προοδευτικής διακυβέρνησης, όπως ακούμε να αναφέρουν, τελευταία, πολλοί Υπουργοί.

Δυστυχώς, δεν υπάρχει τίποτα.

Απουσιάζει το σχέδιο. Απουσιάζει το πρόγραμμα για την ανασυγκρότηση της Ελλάδας, αλλά είναι και άφαντη η βούληση της Κυβέρνησης να εφαρμόσει και να προωθήσει μεταρρυθμίσεις που θα δώσουν πραγματική ώθηση στην οικονομία.

Μόλις την προηγούμενη εβδομάδα, η Κομισιόν, στην πρώτη της Έκθεση, την πρώτη σε καθεστώς ενισχυμένης εποπτείας της χώρας μας, διαπίστωσε ότι δεν έχει προχωρήσει καμία μεταρρύθμιση, ενώ οι ιδιωτικοποιήσεις έχουν κολλήσει.

Η Ελλάδα βγήκε τον περασμένο Αύγουστο από τη μνημονιακή χρηματοδότηση, χωρίς, όμως, να έχει εξασφαλίσει πρόσβαση στις αγορές, αλλά και χωρίς διάθεση για τομές που είναι απαραίτητες, ώστε να ξεκολλήσουμε από την τελευταία θέση της ανάπτυξης στην Ευρωζώνη.

Η Κυβέρνηση, με το βλέμμα στις εκλογές του Μαΐου - κατά πάσα πιθανότητα -, ξεκινά τη δική της μεγάλη αντιμεταρρύθμιση, διογκώνοντας το κομματικό κράτος και ναρκοθετώντας την επόμενη μέρα.

Σε καθημερινή βάση πλέον ακούμε Υπουργούς να υπόσχονται χιλιάδες διορισμούς και το Μαξίμου να επαναλαμβάνει το θαύμα του Σινά, αποκαλύπτοντας και ανακαλύπτοντας δημοσιονομικό χώρο για 10.000 προσλήψεις, από την αλλαγή του μισθολογικού καθεστώτος για ισάριθμους ιερείς. Ο Ιησούς, με πέντε άρτους και δύο ιχθύες, έθρεψε τα πλήθη στην έρημο.

Στην Κυβέρνηση θέλουν να κάνουν το ίδιο με τους 10.000 ιερείς. Ανίερα πράγματα και επικίνδυνα για μια χώρα που βρίσκεται, όπως η δική μας, σε επενδυτική έρημο, μακριά από αγορές και με απαξιωμένα ομόλογα. Ο προϋπολογισμός που συζητάμε σήμερα είναι η μεγαλύτερη απόδειξη ότι η Κυβέρνηση δεν διαθέτει δυστυχώς κανένα σχέδιο για το αύριο. Επαναλαμβάνει δεσμεύσεις, που δεν μπορεί να τηρήσει, βάζει αναπτυξιακούς στόχους που δεν πετυχαίνει σε μόνιμη βάση και κυρίως, εξυπηρετεί κατά προτεραιότητα τα συμφέροντα των δανειστών.

Ας τα δούμε αναλυτικά ένα προς ένα. Σύμφωνα, λοιπόν, με το αφήγημα του Μαξίμου, από τον Αύγουστο είμαστε χωρίς μνημόνια και τρόικα. Αυτό, όμως, δεν αποτυπώνεται στον προϋπολογισμό. Τρεις μόλις μήνες μετά το περιβόητο τέλος των φθηνών δανεικών από τους ευρωπαϊκούς μηχανισμούς και έχουμε ενδείξεις υποτροπής της κρίσης. Οι επενδυτές δεν εμπιστεύονται τα ομόλογα. Η ελληνική αγορά δείχνει να είναι μια παράπλευρη απώλεια μεταξύ των Βρυξελλών και της Ρώμης, αυτής της σύγκρουσης. Ευτυχώς, σήμερα διαβάσαμε και μάθαμε ό,τι η Ιταλία υποχώρησε και θα έλεγα ότι καλό είναι αυτό, διότι μονίμως η Ελλάδα την πληρώνει, είναι ο πιο αδύναμος κρίκος της Ευρωζώνης. Στα Υπουργεία επίσης, έχουν κατεβάσει τα μολύβια και περιμένουν τις εκλογές. Στην Κυβέρνηση σχεδιάζουν το δικό τους κομματικό κράτος.

Την ίδια ώρα, στην πραγματική οικονομία η κατάσταση είναι τραγική. Πάνω από 2,5 εκατομμύρια φορολογούμενοι δεν μπορούν να πληρώσουν στην Εφορία ποσά μέχρι 500 ευρώ, όχι γιατί είναι στρατηγικοί κακοπληρωτές, αλλά δεν έχουν τα χρήματα να τα πληρώσουν, ούτε καν αυτά τα 500 ευρώ. Στον νέο προϋπολογισμό, όμως, προβλέπονται έξτρα φόροι, 1,1 δισεκατομμύρια ευρώ, προφανώς για να μεγαλώσει η λίστα των κακοπληρωτών.

Οι τράπεζες έχουν χάσει το 50% της αξίας τους από τις αρχές του έτους και το 97% από το 2014 και αναζητούν απεγνωσμένα τρόπους να απαλλαγούν από τα κόκκινα δάνεια. Το δημόσιο και οι μικρομέτοχοι ζημιώθηκαν πολλά δισεκατομμύρια από την τρίτη ανακεφαλοποίηση, που έγινε από την Κυβέρνηση ΣΥΡΙΖΑ-ΑΝΕΛ το χειμώνα του 2015, ενώ οι υποσχέσεις που έδινε ο κύριος Τσίπρας για σεισάχθεια και διαγραφή χρεών και δανείων είχε ως αποτέλεσμα τα κόκκινα δάνεια να εκτοξευθούν και να έχουν πάρει τώρα και μια μορφή χιονοστιβάδας που απειλεί ολόκληρο το πιστωτικό σύστημα. Οι επενδυτές δυστυχώς ακούν Ελλάδα και τρέχουν. Φεύγουν.

Πέρυσι μάλιστα ο κ. Τσακαλώτος τέτοια εποχή σε μια τηλεοπτική του συνέντευξη έλεγε ότι, φέτος, για την παρούσα, δηλαδή, χρονιά θα έχουμε τόσες πολλές επενδύσεις που δεν θα ξέρουμε τι να τις κάνουμε και θα τις περνάμε από φίλτρο, προκειμένου να επιλέγουμε τις πιο αποδοτικές. Ακόμη, περιμένουμε αυτές τις επενδύσεις. Σύμφωνα δε, με τα στοιχεία τα επίσημα του κ. Τσακαλώτου στο πρώτο εξάμηνο του 2018 οι επενδύσεις μειώθηκαν κατά 7,9%. Η Κυβέρνηση προέβλεπε αύξηση 11%. Έχουμε μεγάλη μείωση στο εξάμηνο και σύμφωνα με τον προϋπολογισμό στο τέλος του έτους θα καταφέρουμε να φθάσουμε στο 0%. Μεγάλη επιτυχία! Φαίνεται ότι ο κ. Τσακαλώτος αντί για φίλτρο στις επενδύσεις έβαλε μονωτική ταινία, stop.

Αυτά, όμως, τα προβληματάκια η Κυβέρνηση τα ξεπερνά έτσι «στο πιτς φιτίλι». Δεν πέτυχε η αύξηση επενδύσεων φέτος, κανένα πρόβλημα, του χρόνου, θα το πετύχει το 2019. Αυτό, μας λέει ο προϋπολογισμός, που σήμερα συζητάμε χωρίς κανείς από το οικονομικό επιτελείο να μας εξηγεί πως μπορούμε να έχουμε καλύτερο αποτέλεσμα εφαρμόζοντας τις ίδιες πολιτικές για το 2019 αντί το 2018. Ουδείς μπορεί να το αντιληφθεί αυτό.

Ακόμη και το πρόγραμμα δημοσίων επενδύσεων πετσοκόβεται κάθε χρονιά, προκειμένου ο κ. Τσίπρας να εμφανίζει υπερπλεονάσματα, τα οποία φεύγουν από την αγορά κατευθείαν και πάνε στις τσέπες των δανειστών, στα θησαυροφυλάκιά τους. Με αρνητικές επενδύσεις πάει και για φέτος ο στόχος της ανάπτυξης. Σε αυτόν το τομέα η κυβέρνηση ΣΥΡΙΖΑ-ΑΝΕΛ έχει ένα παγκόσμιο ρεκόρ. Στη διετία 2015-2016 η οικονομία έπεσε στα βράχια της ύφεσης, όταν όλος ο αναπτυγμένος κόσμος αξιοποιούσε τις χαμηλές τιμές πετρελαίου και πετύχαινε αναπτυξιακά άλματα. Το 2017 είχαμε τη χαμηλότερη ανάπτυξη της ευρωζώνης. Φέτος, ξεκινήσαμε με στόχο 2,7% και αν καταφέρουμε το 2% θα πανηγυρίζουμε.

Κανένα πρόβλημα, όμως και πάλι, για την κυβέρνηση. Δεν πετύχαμε το στόχο του 2018; Δεν πειράζει, θα τον πετύχουμε το 2019, μας λέει η κυβέρνηση και προβλέπει ανάπτυξη 2,5% για το 2019, εν μέσω εκλογών και παροχολογίας που σταματούν, δημιουργούν πρόβλημα στην οικονομία. Ναι, αλλά μειώσαμε την ανεργία, μας λέει το Μαξίμου και αυτό είναι η μισή αλήθεια. Όντως, η ανεργία από το 25,5% που ήταν το Φεβρουάριο του 2015, έχει φτάσει στο 19% στο τέλος του καλοκαιριού. Πρώτα απ' όλα, εγώ να σας πω μια θέση εργασίας να ανοίγει, να βρίσκει έστω και ένας άνθρωπος δουλειά, είναι επιτυχία, δεν το συζητάω, αλλά εδώ τα πράγματα πρέπει να τα διαβάσουμε στην ρεαλιστική και την αντικειμενική τους αλήθεια, δηλαδή, η ανεργία μειώθηκε αλλά, τα είδατε τα στοιχεία από το σύστημα ΕΡΓΑΝΗ του Οκτωβρίου, πριν ένα μήνα. Χάθηκαν 120.000 θέσεις εργασίας, λόγω της λήξης της τουριστικής περιόδου. Το 62% των νέων προσλήψεων είναι μερικής απασχόλησης και μόνο το 38% είναι πλήρους απασχόλησης, ενώ πάνω από 613.000 εργαζόμενοι δουλεύουν με μέσο μικτό μισθό τα 378 €. Φαντάζομαι, αγαπητοί συνάδελφοι των ΣΥ.ΡΙΖ. Α. – ΑΝ.ΕΛ., όταν ξεσηκώνατε τον κόσμο για την γενιά των 700 € δεν είχατε στο μυαλό να την αντικαταστήσετε με τη γενιά των 370 €. Ελπίζω πως όχι!

Η ανεργία, λοιπόν, μειώνεται με βραδείς ρυθμούς, κυρίως, όμως λόγω της ανόδου του τουρισμού, ενώ η οικονομία δεν δημιουργεί ποιοτικές θέσεις εργασίας. Αυτό είναι το θέμα! Δημιουργεί μονοδουλειές των 300 € και 400 €. «Ναι, αλλά σώσαμε τις συντάξεις, το γράφει και ο προϋπολογισμός» μας λέει η κυβέρνηση. Και εδώ μισές αλήθειες: Οι συντάξεις έχουν κοπεί έως και 30% με την εφαρμογή του νόμου Κατρούγκαλου. Σωστά; Όσοι έχουν συνταξιοδοτηθεί από τον Μάιο του 2016 και μετά, για τα ίδια χρόνια ασφάλισης, για την ίδια εργασία με κάποιον που πρόλαβε και πήρε τη σύνταξη πριν το 2016, παίρνουν 30% μικρότερη σύνταξη.

**ΧΡΗΣΤΟΣ ΜΑΝΤΑΣ** (εκτός μικροφώνου): Διαβάστε τα στοιχεία που έδωσε ο Υπουργός Εργασίας.

 **ΓΕΩΡΓΙΟΣ ΑΜΥΡΑΣ (Γενικός Εισηγητής του «Ποταμιού»):** Μισό λεπτάκι! Για να το πούμε τότε, αγαπητέ συνάδελφε: Έχουν αυξηθεί το 2015 οι εισφορές σε κύριες και επικουρικές; Έχουν αυξηθεί! Πολύ ωραία. Έχει μειωθεί το αφορολόγητο; Βεβαίως! Έχει αυξηθεί ο Φ.Π.Α στο 24%; Τα φάρμακα τους με 24% τα παίρνουν οι συνταξιούχοι. Επομένως, μη μου λέτε «μα, μου, δεν» κ.λπ.!

Αφήστε το άλλο! Δύο φορές εσείς, οι Βουλευτές του ΣΥ.ΡΙΖ.Α. και των ΑΝ.ΕΛ., ψηφίσατε τη μείωση των συντάξεων από 1/1/2019. Όλα τα υπόλοιπα κόμματα καταψηφίσαμε αυτήν την βεβαιωμένη δύο φορές απόφαση!

Επομένως, σε ποιον αυτό το παραμύθι ότι εσείς τρέχετε, σπεύδετε να βοηθήσετε τους συνταξιούχους, όταν εσείς οι ίδιοι δύο φορές αποφασίσατε να τους μειώσετε τις συντάξεις και τώρα πανηγυρίζετε για το ότι αυτή η απόφαση που ήταν λάθος και κακή, τελικά ευτυχώς δεν εφαρμόζεται. Θα έπρεπε να πείτε «Συγνώμη! Λάθος!» και όχι να κουνάτε το χέρι στους υπόλοιπους που καταψηφίσαμε αυτές τις μειώσεις στις συντάξεις!

 **ΧΡΗΣΤΟΣ ΑΝΤΩΝΙΟΥ** (εκτός μικροφώνου): Εσείς λέγατε «υπογράψτε γιατί όσο δεν υπογράφετε μεγαλώνει ο λογαριασμός».

 **ΓΕΩΡΓΙΟΣ ΑΜΥΡΑΣ (Γενικός Εισηγητής του «Ποταμιού»):** Θέλετε να μιλήσουμε για λογαριασμό τώρα; Σας λέει κάτι το όνομα Γιάνης;

 **ΧΡΗΣΤΟΣ ΑΝΤΩΝΙΟΥ** (εκτός μικροφώνου): Άσε το Γιάνη!

 **ΓΕΩΡΓΙΟΣ ΑΜΥΡΑΣ (Γενικός Εισηγητής του «Ποταμιού»):** Άσε τον Γιάνη τώρα, ε; Τώρα ο Γιάνης είναι ανάμνηση! Μαζί ήσασταν, ένα εξάμηνο μαζί σχεδιάζατε, μαζί εκτελούσατε και εκτελούσατε κυριολεκτικώς, με την έννοια της λέξης, την ελληνική οικονομία. Κάποιοι μιλάνε για 100 δισ. € ζημία, αλλά εγώ σας λέω αφήστε τα 100 δισ. € και τα 70 δισ. €. Ακόμη και 1 € ζημία να προκαλέσατε, που προκαλέσατε δισεκατομμύρια ζημίας στη χώρα το πρώτο εξάμηνο του 2015, θα οφείλατε να ζητήσετε συγνώμη.

 Να σας θυμίσω τα αντίμετρα; Σημαία σας δεν ήταν; Κόπηκαν οι προγραμματισμένες από εσάς μειώσεις των συντάξεων, κόπηκαν και τα αντίμετρα. Τα προγράμματα απασχόλησης για 30.000 ανέργους ύψους 260 εκατ. €, που είναι; Υπάρχουν τελικά αντίμετρα ή δεν υπάρχουν; Να μου πείτε εσείς τι λέτε: Υπάρχουν ή δεν υπάρχουν;

 **ΧΡΗΣΤΟΣ ΑΝΤΩΝΙΟΥ** (εκτός μικροφώνου): Δεν υπάρχουν.

 **ΓΕΩΡΓΙΟΣ ΑΜΥΡΑΣ (Γενικός Εισηγητής του «Ποταμιού»):** Α! Νάτο! Τώρα δεν υπάρχουν αντίμετρα!

Η εφάπαξ μείωση του συντελεστή φορολόγησης των επιχειρήσεων από το 29% στο 26%, πάει και αυτό.

Το μέτρο που προέβλεπε την αύξηση του αριθμού θέσεων σε βρεφονηπιακούς σταθμούς για γονείς με παιδιά έως 4 ετών, πάει κι αυτό.

Τα δωρεάν σχολικά γεύματα για τους μαθητές ύψους 190 εκατομμυρίων ευρώ, πάνε και αυτά.

Οι δημόσιες επενδύσεις κατά 300 εκατ. €, πάνε και αυτά.

Οι δανειστές είναι οι πλέον ωφελημένοι αυτό του προϋπολογισμού. Οι δανειστές ζήτησαν και έλαβαν ανταλλάγματα από την κυβέρνηση ΣΥΡΙΖΑ-ΑΝΕΛ. Έχουν δέσει τα λεφτά τους, πάει δεν πάει καλά η ελληνική οικονομία, έχουν το υπερταμείο για άλλα 97 χρόνια. Αλλά, η κατάσταση που μας περιγράφεται στην εισηγητική έκθεση πραγματικά είναι ειδυλλιακή.

Για φέτος, λοιπόν, αναφέρει η εισηγητική έκθεση του προϋπολογισμού ότι έχουμε αύξηση των προσδοκιών και εμπέδωση του κλίματος οικονομικής σταθερότητας κ.λπ. κ.λπ.. Αυτό φυσικά που το είδατε; Που είδατε την εμπέδωση της οικονομικής σταθερότητας, όταν υπάρχουν capital controls στην οικονομία, όταν οι επενδύσεις βάσει των δικών σας σχεδιασμών του προϋπολογισμού, ειδικά για το 2018, για την παρούσα χρονιά, θα είναι στο 0%.

Που βλέπετε εσείς τη σταθερότητα της οικονομίας και την αύξηση των προσδοκιών, όταν για παράδειγμα έχουμε λεφτά για δύο χρόνια, δεν μας δανείζει κανείς, ούτε οι ευρωπαίοι καθώς είμαστε εκτός μνημονίου πλέον. Μας δανείσαν οι ευρωπαίοι 300 δισ. € με επιτόκιο 1%, κοντά στη μονάδα. Και βεβαίως, δεν μας δανείζουν ούτε και οι αγορές.

Το επιτόκιο του δεκαετούς ελληνικού ομολόγου το βλέπετε να κάνει βόλτες πέριξ του 4,6%. Οι τέσσερις ελληνικές συστημικές τράπεζες παραμένουν εκτός αγορών και όλα αυτά το οικονομικό επιτελείο τα θεωρεί ως εμπέδωση του οικονομικού κλίματος στην Ελλάδα.

Λοιπόν, η οικονομική αστάθεια στην Ευρώπη, επίσης, σύμφωνα με την έκθεση του προϋπολογισμού ολοένα και αυξάνεται, αλλά κατά τα άλλα, μην ανησυχείτε, όλα πάνε καλά.

 Η χώρα, κατά τη δική μου παρομοίωση, μοιάζει με ένα αεροπλάνο που έχει καύσιμα για δύο έτη στα ντεπόζιτα του και δεν θέλω να φανταστώ μετά τι θα γίνει όταν τα καύσιμα θα τελειώσουν.

 Τώρα, πάμε στο δημοσιονομικό πλεόνασμα. Είναι εγκληματικό ότι το υπερπλεόνασμα, το ματωμένο πλεόνασμα, όπως εσείς οι ίδιοι το χαρακτηρίζατε, πριν βεβαίως κάνετε την κωλοτούμπα και χαρακτηρίζατε 1% τα υπερπλεονάσματα, ενώ φέρνετε υπερπλεονάσματα 3,5%, 4,5% και πόσο ακόμα για χρόνια.

Λοιπόν, τι μας λέτε; Μας λέτε ότι, εντάξει, υπάρχει υπερβολική λιτότητα, αλλά στο δεκάμηνο φέραμε όχι 3,58 δισεκατομμύρια ευρώ πλεόνασμα, αλλά 6,5 δισ. €. Δηλαδή, 3 δισ. € παραπάνω.

Πώς το πετύχατε αυτό; Ακούστε, είναι πάρα πολύ απλά. Με λιγότερες επενδύσεις κατά 1,3 δισεκατομμύρια € σε βάρος των υποδομών, της παιδείας, της υγείας, που διαρκώς χάνουν μερίδια στον προϋπολογισμό. Λιγότερες επιστροφές φόρου, για να πετύχετε υπερπλεόνασμα, κατά 770 εκατ. € και συγκράτηση δαπανών από τον τακτικό προϋπολογισμό κατά 618 εκατ. €.

Είναι παραλογισμός αυτά τα υπερπλεονάσματα και θα το πληρώνουμε για πάρα πολλά χρόνια.

Υπάρχουν βεβαίως και οι κερδισμένοι από την κυβερνητική πολιτική. Στα χρόνια του ΣΥΡΙΖΑ η μισθολογική δαπάνη για μετακλητούς αυξήθηκε κατά 2 δισεκατομμύρια ευρώ. Βεβαίως, είδαν τις αποδοχές τους να αυξάνονται κατά 16% όταν οι αμοιβές στον ιδιωτικό τομέα μειώθηκαν κατά 2%.

Ο ΣΥΡΙΖΑ επενδύει στο δικό του κομματικό κράτος. Έχει υιοθετήσει έναν δικό τους στρατό από κομματικούς εγκάθετους. Δηλαδή, οι ΣΥΡΙΖΑ-ΑΝΕΛ κάνουν ό,τι έκανε στις χειρότερες του στιγμές το παλαιό πολιτικό σύστημα.

Αυτό, λοιπόν, πρέπει να το αναγνωρίσουμε, ότι ακολουθείται δοκιμασμένες κακές συνταγές και σε ό,τι αφορά τώρα τις εισφορές που μειώνονται, βάσει του προϋπολογισμού, αλλά όχι για όλους τους επαγγελματίες, για κάποιους από τους ελεύθερους επαγγελματίες, για τους αγρότες, για τους νέους επιστήμονες. Τι προσπάθεια να κάνει η Κυβέρνηση; Να μπαλώσει ένα λάθος που προκάλεσε τεράστια ζημιά στην οικονομία. Δεν θέλω να θυμηθώ τον Υφυπουργό Εργασίας, που έλεγε πριν από δύο χρόνια ότι με σταματούν στον δρόμο και μου λένε, ευχαριστούμε που μειώσατε τις εισφορές, μπράβο.

Τώρα, θα σας διαβάσω το σχετικό απόσπασμα από το προσχέδιο του προϋπολογισμού, που λέει ακριβώς ό,τι η αύξηση των εισφορών, που η Κυβέρνηση ΣΥΡΙΖΑ - ΑΝ.ΕΛ., προκάλεσε και επέβαλε, οδήγησε σε μείωση του αριθμό των αυτοαπασχολούμενων και ελεύθερων επαγγελματιών, αλλά και στα δηλωθέντα εισοδήματα τους. Δηλαδή, συγνώμη, κάναμε λάθος που σας αυξήσαμε τις εισφορές τόσο πολύ, θα επανέλθουμε σταδιακά σε κάποια επίπεδα προ των αυξήσεων, αλλά έως τότε η ζημιά έγινε. Πολλοί έκλεισαν τα μπλοκάκια τους, πολλοί έφυγαν στο εξωτερικό για μια καλύτερη τύχη, πολλοί είδαν το επάγγελμά τους να αφυδατώνετε και να μαραζώνει.

Τώρα, ο ΣΥΡΙΖΑ, για να θυμηθούμε και εκείνες τις ηρωικές εποχές, υπόσχονταν το σκίσιμο των μνημονίων, με έναν νόμο και με ένα άρθρο. Αλλά, έβαλε τη χώρα σε μια μεγάλη περιπέτεια, με κόστος πολλών δισεκατομμυρίων ευρώ και ενώ ξιφουλκούσε κατά του ξεπουλήματος της δημόσιας περιουσίας, εκχώρησε τη δημόσια περιουσία στο Υπερταμείο, όπως σας είπα για 97 χρόνια, έφυγαν τα 2, ήταν 99 και άντε, μόνο άλλα 97 χρόνια έμειναν. Και εκεί που υπόσχονταν σεισάχθεια, έχουμε επί ημερών Τσίπρα, δεκάδες χιλιάδες πλειστηριασμούς. Μιλούσε ο κ. Τσίπρας, για ματωμένα πλεονάσματα και η Κυβέρνηση αυτοβούλως εμφανίζει θηριώδη πλεονάσματα του 4,5%, σε συνθήκες ανεμικής ανάπτυξης και υποστήριζε ότι είχε εθνικό σχέδιο, αλλά πέραν του λόγου αυτού, της κουβέντας, τίποτα δεν είδαμε μετά το μνημονιακό πρόγραμμα.

Φάνηκε όλη η γύμνια της Κυβέρνησης σε αυτό το θέμα και μιλά ακόμη και τώρα η Κυβέρνηση, για τον πρώτο προϋπολογισμού εξόδου από την κρίση, αλλά όπως σας είπα και σας απέδειξα πιστεύω, αντιγράφεται όλα, μα όλα τα στραβά του παλαιού πολιτικού συστήματος που μας οδήγησαν, εδώ που οδηγηθήκαμε. Το λάθος έχει πληρωθεί ακριβά από την οικονομία και τη χώρα και δεν πρέπει να επαναληφθεί και σε αυτόν τον προϋπολογισμό. Καταλήγοντας, όπως αντιλαμβάνεστε και από αυτά που σας είπα, το Ποτάμι, θα καταψηφίσει αυτό τον Προϋπολογισμό, διότι το θεωρεί έναν Προϋπολογισμό κρυφο-μνημονιακό, αντι-αναπτυξιακό, ραμμένο και κομμένο στα μέτρα των κομματικών επιλογών και φιλοδοξιών αυτής της Κυβέρνησης. Ευχαριστώ πολύ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ευχαριστούμε τον κ. Αμυρά, και το λόγο έχει ο κ. Καβαδέλλας, Γενικός Εισηγητής της Ένωση Κεντρώων.

**ΔΗΜΗΤΡΙΟΣ ΚΑΒΑΔΕΛΛΑΣ (Γενικός Εισηγητής της Ένωσης Κεντρώων):** Ευχαριστώ πολύ κύριε Πρόεδρε. Είμαστε λοιπόν στο τέταρτο Προϋπολογισμό, του ΣΥΡΙΖΑ - ΑΝ.ΕΛ., ακούσαμε τον Εισηγητή του ΣΥΡΙΖΑ, πριν από λίγο και νόμιζα ότι βρίσκομαι σε μια άλλη χώρα. Τόσο ωραία πράγματα; Σας υπενθυμίζω, για να το λάβετε σοβαρά υπόψη σας, ότι το 46,3%, που προ είπε κάποιος συνάδελφός, του πληθυσμού, ζει με ποσό κάτω των 380 περίπου ευρώ. Οπότε, το αστείο εδώ είναι ότι βασίζεται τον Προϋπολογισμό σας, αυτόν τον καινούργιο του 2019 και σε αύξηση, λέει, της κατανάλωσης. Εγώ θα σας δώσω 380 ευρώ και θέλω να μου πείτε, πόσες μέρες θα περάσετε; Για τι αύξηση της κατανάλωσης μπορεί να υπάρξει με τόσο χαμηλό εισόδημα;

Τι θα προαγοράσει ο εξαθλιωμένος συμπολίτης μας; Λέτε ότι μειώθηκε η ανεργία των νέων, από 25 στο 19. Αυτή τη μέτρηση την κάνατε το καλοκαίρι, όπου τότε δούλευαν όλοι στις ταβέρνες, έφυγε όμως ο τουρισμός, πάνω από εκατό χιλιάδες θέσεις εργασίας μειώθηκαν και όχι μόνο αυτό, αλλά πρόκειται για νέους, οι οποίοι αμείβονται με βάση της μερικής απασχόλησης, δεν πρόκειται δηλαδή για κανονικά αμειβόμενους. Οπότε, τι τα λαμβάνουν, τι δεν τα λαμβάνουν αυτά τα λεφτά, δεν προλαβαίνετε ούτε να τα δουν.

Καταργήσατε, βεβαίως και τις συλλογικές συμβάσεις για να μπορείτε να έχετε μία τέτοια ωραία εικόνα. Προηγουμένως, άκουσα ότι μπήκαν χρήματα λέει στις τράπεζες και λοιπά. Ναι, ναι. Δεν μας λέτε τι έφυγε επί της περήφανης διαπραγμάτευσης τότε που ο κ. Βαρουφάκης εφάρμοσε την περίφημη δημιουργική ασάφεια. Τους τρέλανε όλους και αυτό, βεβαίως, ήταν κατόπιν εγκρίσεως του κυρίου Τσίπρα, όπως ο ίδιος ομολόγησε αργότερα και φτάσαμε, βεβαίως, στα capital controls, διότι τα χρήματα φύγαν όλα έξω, δεν είχε μείνει τίποτε μέσα και θα παίρνανε και τα μηχανήματα, αν τελειώνανε τα χρήματα.

Ακούσαμε πολλά ψέματα, παράλληλα προγράμματα, αντίμετρα, πολλά αφηγήματα, όλα αυτά τα παραμύθια και ερχόμαστε στον προϋπολογισμό αυτό, που, όπως τον βλέπω, πρόκειται για προεκλογικό προϋπολογισμό. Εκτός του ότι θα τον εφαρμόσει μία άλλη κυβέρνηση -αυτό είναι μία άλλη ιστορία- μας είπατε, λοιπόν, κύριοι ότι το 2019 είναι δήθεν μία χρονιά ανάπτυξης, αυτός είναι ένας προϋπολογισμός ανάπτυξης, δεν περιέχει λέει μέτρα ανασταλτικά της οικονομίας. Η ίδια, η απαίτησή σας για υπερπλεονάσματα, πέραν βεβαίως των απαιτήσεων, εσείς κομπάζετε ότι φτάνουμε στο 3,98% δηλαδή 0,48% άνω των απαιτήσεων των στόχων των δανειστών, χωρίς βεβαίως αυτά να προέρχονται, όπως λέγεται λαϊκά- από τα καζάντια μας, χωρίς να πρόκειται λοιπόν από τη δουλειά μας, χωρίς να προέρχεται από επενδύσεις, προέρχεται από υπερφορολόγηση, από μη καταβολή υποχρεώσεων. Κρατάτε τα χρήματα στα ταμεία, έχετε υποχρεώσεις προς τους πολίτες και προς τις επιχειρήσεις, που δυσλειτουργούν με αυτό τον τρόπο, δεν τα δίνετε και τα παρουσιάζετε ως υπερπλεόνασμα. Αυτά και άλλα πολλά, δείχνουν την ποιότητα της οικονομίας που εφαρμόζετε.

Μας λέτε ότι μέρος των πλεονασμάτων, αυτά τα αιματοβαμμένα πλεονάσματα, θα χρησιμοποιηθούν σε άλλα προγράμματα, για ενίσχυση δήθεν των αδυνάτων. Εμείς γνωρίζουμε καλά τις προθέσεις σας. Θέλετε να φτιάξετε τη δική σας στρατιά των δημοσίων υπαλλήλων, όπως έκαναν οι παλαιότεροι και κινείστε προς την εσωστρέφεια. Σχετικά, με το πρόσφατα συμφωνηθέν πρόγραμμα εκδίωξης του κλήρου από την δημόσια μηχανή, το οποίο δεν ξέρουμε πού θα καταλήξει, αφού αυτό είναι ονομαστικά βέβαια, μιας και το δημόσιο θα συνεχίζει να τους πληρώνει, όποτε όφελος οικονομικό εδώ δεν έχετε, να δούμε από πού θα βγουν αυτά τα χρήματα και πρακτικά λοιπόν, όπως το βλέπετε εσείς, σας προσφέρεται η δυνατότητα και ονομαστικά να προσλάβετε 10.000 δικά σας παιδιά.

Από τη μία με την υπερφορολόγηση, στεγνώνετε την παραγωγική μηχανή, από την άλλη με τεχνάσματα σαν το νόμο του κ. Κατρούγκαλου, ο οποίος επέβαλε στους ελεύθερους επαγγελματίες, ένα φόρο ακόμα, διότι περί φόρου πρόκειται, δεν πρόκειται για εισφορά προς τα ταμεία, γιατί ήταν φορομπηχτικός αυτός ο νόμος. Όμως, οι πολίτες για να αμυνθούν, άρχισαν να μειώνουν αυτά που δήλωναν. Έδιωξαν τον κόσμο τους, η ζημιά είναι τεράστια, τώρα πάτε να το πάρετε πίσω. Δεν πρόκειται να προσφέρετε τίποτε και με τον τρόπο που το χειρίζεστε, γιατί πάντα υπάρχει αυτή η μη εμπιστοσύνη του κόσμου προς εσάς. Καταστρέφετε, λοιπόν, την παραγωγική μηχανή. Από πού θα πάρετε τους φόρους και τις εισφορές, δεν μπορώ να καταλάβω.

Εμείς έχουμε επανειλημμένα ζητήσει τη στήριξη των κατώτερων κοινωνικών ομάδων και θα έπρεπε, μιας που είσαστε αριστερή δήθεν κυβέρνηση, να υποβάλετε τους κατέχοντες και τους έχοντες σε μία διαδικασία κάλυψης των υποχρεώσεων του Κράτους παρά να απευθύνεστε στους φτωχότερους.

Ετέθη πρόσφατα, ζήτημα περικοπής συντάξεων, το οποίο θα μπορούσε να είχε αποφευχθεί εάν υπήρχε ένα καλύτερο μείγμα πολιτικής καταβολής συντάξεων. Δεν είναι δυνατόν όταν κάποιος παίρνει από ενοίκιο, έχει ένα μαγαζί και παίρνει 3.000 ευρώ ή ο άλλος έχει κάτι χωράφια και παίρνει από εκεί άλλες 4.000 – 5.000, είναι ένας άνθρωπος μέσα στην παραγωγή, θα πρέπει να συνταξιοδοτείται.

Όταν βγει από την παραγωγή, όταν δεν παίρνει αυτά τα χρήματα, όταν δώσει τα χωράφια στο γιο του, όταν μοιράσει την περιουσία του στα παιδιά του και δεν έχει, ναι, να πάρει σύνταξη.

Δεν καταλαβαίνω όταν παίρνει 3.000 από ένα μαγαζί και να θέλει να πάρει και σύνταξη, ενώ υπάρχει μια γριούλα που πηγαίνει στον σκουπιδοτενεκέ του απέναντι σουπερμάρκετ να βρει κάτι ληγμένο.

Βγήκατε από το τρίτο πρόγραμμα στήριξης, κομπάζοντας ότι βγήκατε από τα μνημόνια δήθεν, αλλά οι μνημονιακές υποχρεώσεις, το ξέρουμε όλοι, το ξέρει πολύ καλά ο ελληνικός λαός, το βλέπει στη τσέπη του, παραμένουν και θα παραμένουν για πολλά χρόνια ακόμη, ίσως για 60 χρόνια.

Η δημόσια περιουσία θα βρίσκεται για κάτι λιγότερο από εκατό χρόνια στο Υπερταμείο και πρόσφατα, αν δεν ήμασταν εδώ για να σας ελέγξουμε και να σας αποτρέψουμε, θα βάζατε εκ λάθους, όπως δηλώσατε και αρχαιολογικούς χώρους στο Υπερταμείο.

Αυτό, προσέξτε, κατόπιν μνημονίων.

Ποιον κοροϊδεύετε;

Ακόμη μνημόνιο έχουμε. Αφού βάλατε επιπλέον περιουσία ελληνική στο Υπερταμείο, σημαίνει ότι υπακούετε σε νέους νόμους μνημονιακούς.

Ισχυρό καθεστώς ενισχυμένης εποπτείας έχουμε τώρα. Είναι ισχυρότατη αυτή η εποπτεία. Να μου πείτε ποια άλλη χώρα που εξήλθε των μνημονίων βρίσκεται σε αυτή τη θέση.

Βγήκαμε στις αγορές, επειδή, έληξε η υποχρέωση των δανειστών μας να μας παρέχουν δάνεια με ελάχιστο επιτόκιο, περίπου στο 1%. Τώρα, λοιπόν, μας έδειξαν την πόρτα και μας είπαν «από κει είναι, ότι κάναμε κάναμε και πηγαίνετε στις αγορές να βρείτε την τύχη σας».

Έχουμε βγει αρκετό καιρό και δεν υπάρχει δανειστής να μας δανείζει και εάν μας δανείσει, δεν ξέρουμε τι θα ζητήσει. Αυτό σημαίνει ακριβότερο χρήμα και βεβαίως ελπίζουμε ότι θα υπάρξει αργότερα κάποιος που, έστω και με ακριβότερο χρήμα, θα δανείσει την ελληνική οικονομία.

Η Κυβέρνησή σας αγωνιά να παρουσιάσει δήθεν ανάκαμψη μέσω της εικόνας των υπερπλεονασμάτων, μειώνοντας ταυτόχρονα την ρευστότητα από την παραγωγική μηχανή και την επιχειρηματικότητα.

Έχουμε υπερπλεονάσματα, γιατί έχετε κάποιες αριστερίστικες αγκυλώσεις και δεν ενδιαφέρεστε για τους ελεύθερους επαγγελματίες. Το βλέπετε το πράγμα, έτσι, συγκεντρωτικά και έχετε μια κρατικίστικη αντίληψη. Φόροι στα ποτά, φόροι στα τσιγάρα, φόροι εκεί, φόροι εδώ, φόροι παντού. Ο ΕΝΦΙΑ που θα τον καταργούσατε με ένα άρθρο σε μια μέρα, μαζί με τα μνημόνια που θα τα σκίζατε όλα αυτά, θα παίζατε και τουμπερλέκια, ήρθαν τα capital controls και σας προσγείωσαν στην πραγματικότητα.

Το Πρόγραμμα Δημοσίων Επενδύσεων για το 2019 προβλέπει νέο στραγγαλισμό περίπου 500 εκατομμυρίων, οπότε, συμπερασματικά, είστε μια κυβέρνηση φόρων, κατασχέσεων, πλειστηριασμών και αυταπάτης.

Ας ήταν μια αυταπάτη, καλό θα ήταν. Εγώ, αντί της «αυταπάτης» βάζω τη λέξη «μύθευμα». Όταν λέτε τη λέξη «αφήγημα» πάλι «μύθευμα» βάζω.

Δημιουργείτε καινούργιες λέξεις. Την τρόικα την κάνατε θεσμούς. Μας λέτε, λοιπόν, για αυταπάτες και μυθεύματα, άλλα κάνατε 29 αυξήσεις φόρων, οι οποίες αφαίρεσαν από την κοινωνία 100 μονάδες, ας πούμε, επιστρέφετε τώρα το 11ο, προεκλογικά η Κυβέρνηση.

Αρέσκεστε να δίνετε μπόνους, χαρτζιλίκι, μικροδωράκια στον ελληνικό λαό, ο οποίος ζητάει εργασία, ζητάει το αυτονόητο, να μπορέσει να δημιουργήσει κάτι και έχουν αποτραπεί όλοι να οδηγούνται προς το δημόσιο γιατί πλέον οι μισθοί του δημόσιου είναι ελάχιστοι.

Ο ελληνικός λαός ζητάει συνθήκες ανάπτυξης, ζητά πρωτοβουλίες για να προκόψει.

Η μη περικοπή των συντάξεων δεν έγινε αναίμακτα, γιατί τα νέα πολυδιαφημισμένα αντίμετρα έγιναν θυσία υπέρ της μη περικοπής των συντάξεων και τι άλλο έρχεται ουδείς γνωρίζει. 21 περικοπές συντάξεων ΕΚΑΣ και τόσες άλλες αντιλαϊκές πρακτικές έπρεπε να κάνουν την Κυβέρνησή σας να προβληματιστεί για την οικονομία που αργοπεθαίνει. Ο ελληνικός λαός το αντιλαμβάνεται στην τσέπη του αυτό. Εσείς μας φέρνετε εδώ αριθμούς, εγώ δεν θα μιλήσω με αριθμούς, θα πρέπει να προβληματιστείτε για τις επενδύσεις που μας υποσχεθήκατε, αλλά δεν έγιναν, αντιθέτως προ καιρού, ενός μηνός περίπου, έφυγε γνωστή και μεγάλη βιομηχανία τσιμέντου εκτός Ελλάδος, ενώ λέτε για βελτιωμένο κλίμα και επενδύσεις που έρχονται.

Πρώην κομμουνιστικές χώρες, που δεν είχαν οι πολίτες τους τα απαραίτητα για να επιβιώσουν, τώρα γρηγορότερα από εμάς έχουν σημαντικότερους ρυθμούς ανάπτυξης και εκεί οδηγούνται οι ελληνικές επιχειρήσεις, οι Έλληνες επιχειρηματίες, αλλά το χειρότερο είναι ότι εκεί οδηγούνται οι Έλληνες πολίτες προς ανεύρεση εργασίας και κάποιοι άλλοι που παίρνουν χαμηλές συντάξεις λένε ότι «θα πάμε Βουλγαρία που εκεί τουλάχιστον είναι χαμηλότερο το ΦΠΑ και θα μπορέσουμε να έχουμε μια καλύτερη ζωή με τα λίγα χρήματα που μας δίνετε».

Να μην μιλήσω όπως είπα με αριθμούς, όπως είχε πει ο γέρος της Δημοκρατίας «όταν ευημερούν οι αριθμοί αυτό γίνεται εις βάρος των πολιτών». Πρακτικά προβλέπονται αυξημένες απαιτήσεις σε φόρους με ΦΠΑ κ.λπ., αυτά φέρνει ο νέος προϋπολογισμός. Από την άλλη το κοινωνικό κράτος μειώνεται, υπάρχει άγρια περικοπή συντάξεων, μείωση αφορολογήτου, μειωμένες οι επικουρικές, τι να πρωτοπώ, αύξηση εισφορών μέσω του νόμου Κατρούγκαλου, σε κάποιους είναι αυξημένες, σε κάποιους μειωμένα, αλλά αυτοί που προόδευαν και έβγαζαν αρκετά χρήματα είναι αυτοί που βάλλονται περισσότερο με τον νόμο Κατρούγκαλο. Αντί να τους βοηθήσουμε με μια λογική φορολογική πολιτική, αυτούς που αρχίζουν και βγαίνουν προς τα έξω, τους χτυπάμε περισσότερο.

Αυτή είναι η πραγματικότητα. Το χειρότερο όμως είναι ότι δίνετε τώρα στην ΝΔ και στο ΠΑΣΟΚ, τους δύο εταίρους πρότινος και εχθρούς παλαιότερα, να λένε ότι είστε εσείς οι κακοί, ενώ αυτοί παλαιότερα άρχισαν την καταστροφή της οικονομίας και αυτοί τώρα σας εγκαλούν στην τάξη. Δίνετε λοιπόν, το δικαίωμα στις δήθεν «λευκές περιστέρες» του πελατειακού συστήματος που διόρισαν και κατασπατάλησαν το δημόσιο χρήμα, που είχαν το θράσος να δανειστούν χρήματα από μια κατεστραμμένη οικονομία, πολλά εκατομμύρια, γιατί; Να τα κάνουν αφίσες, κομματικό μηχανισμό, να εξαγοράζουν μέσα, να βάζουν διαφημίσεις εδώ και εκεί και εταιρίες δημοσκοπήσεων, που έβγαζαν για παράδειγμα εμάς με 1,8% και κάποιον άλλον, να μην αναφερθώ, με 6%, ο οποίος δεν μπήκε τελικά στην Βουλή και εμείς μπήκαμε με πολύ παραπάνω από το 1,8%.

Το δικαίωμα λοιπόν το δίνετε να σας κρίνουν ξεχνώντας βεβαίως τα δικά τους ατοπήματα, τα δικά τους κατορθώματα που πήγαν το ΦΠΑ στο 23% και εσείς το βρήκατε αυτό λίγο και είπατε «λίγο είναι, ας βάλουμε άλλη μια μονάδα παραπάνω» και το πήγατε στο 24%.

Οι προηγούμενες κυβερνήσεις έκαναν αλλεπάλληλες μειώσεις στις συντάξεις και στους μισθούς, τώρα κόπτονται η ΝΔ και το ΠΑΣΟΚ ότι αδικείτε τους αδύναμους. Αυτοί έφεραν τον ΕΝΦΙΑ, δεν το ξεχνάμε, απλά εσείς κοροϊδεύατε όταν λέγατε ότι είναι κακός ο νόμος, αντιλαϊκός και θα τον καταργούσατε αμέσως με ένα νόμο και ένα άρθρο και μετά δικαιολογηθήκατε, αντί να πείτε «είπαμε ψέματα για να πάρουμε την εξουσία», είπατε ότι «είχαμε αυταπάτες». Όταν έχετε αυταπάτες έχετε πρόβλημα τεράστιο. Καλύτερα να είστε ψεύτες και να ξέρετε την πραγματικότητα. Να παραδεχθείτε λοιπόν ότι λέγατε ψέματα, παρά να πείτε ότι είχατε αυταπάτες, δεν γνωρίζαμε.

Η άγνοια νόμου και η άγνοια συνθηκών απαγορεύονται, για κάποιον που ζητάει να κυβερνήσει. Αυταπάτες, λοιπόν, αφηγήματα, ένδοξες διαπραγματεύσεις του κ. Βαρουφάκη, λογική ασάφεια, capital controls και αυτό στοίχισε στην καλύτερη περίπτωση 100 δισ., ενώ οι πιο κακοί λένε 200 δισ.. Χάθηκαν 100 ή 200 δισ. - μάλλον η αλήθεια είναι κάπου στη μέση - επί του κ. Βαρουφάκη. Φτωχοποιήσατε, λοιπόν και τους λίγους που προσπαθούσαν να επιβιώσουν και πολύ φοβάμαι, ότι κάποιοι θα λογοδοτήσουν λίαν συντόμως στη δικαιοσύνη, γιατί δεν πρόκειται μόνο για πολιτικές ευθύνες, να θυμάστε ότι θα αναζητηθούν και ποινικές ευθύνες. Δεν το λέω ως απειλή, εμείς είμαστε κατά της ποινικοποίησης της πολιτικής, αλλά αυτό δυστυχώς είναι το συμπέρασμα, γιατί δεν είναι πλέον βιώσιμη η οικονομία μας.

Αυτό το πλεόνασμα που υπογράψατε, ότι θα τηρήσουμε ως το 2060, όλοι μα όλοι οι γνωρίζοντες λένε ότι είναι αδύνατον να τηρηθεί, τόσο οι ξένοι οικονομικοί παράγοντες όσο και η Τράπεζα της Ελλάδος. Μόνον εσείς λέτε, ότι θα πάμε καλά και ότι θα προοδεύουμε. Δεν το έχουν ούτε οι πλουσιότερες χώρες στον κόσμο και θα το έχουμε εμείς; Υπάρχουν οι πωλήσεις για ανάπτυξη, ζητάμε όμως ένα άλλο μείγμα οικονομικής πολιτικής. Έχουμε περιθώριο ως τις 3 Δεκεμβρίου να σας καταθέσουμε τις προτάσεις μας, τις οποίες ξέρω ότι θα τις πετάξετε στον κάλαθο των αχρήστων, όπως πάντα. Φοβούμαστε όμως, ότι αυτοί που θα σας διαδεχτούν θα κάνουν πάλι τα ίδια λάθη, αυτά τα λάθη που μας οδήγησαν μαζί με τη δική σας διακυβέρνηση στην απόλυτη καταστροφή, στην απόλυτη φτωχοποίηση. Είναι λογικό, να καταψηφίσουμε με βεβαιότητα, ότι είναι ο πλέον άχρηστος προϋπολογισμός.

**ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής):** Ολοκληρώθηκε η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Δημήτρης Βέττας, Χρήστος Μαντάς, Θεοδώρα Μεγαλοοικονόμου, Μάκης Μπαλαούρας, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Νίκος Συρμαλένιος, Ιωάννης Τσιρώνης, Χρήστος Σταϊκούρας, Ιωάννης Κουτσούκος, Αθανάσιος Βαρδαλής, Νικόλαος Καραθανασόπουλος, Γεώργιος Αμυράς και Δημήτριος Καβαδέλλας.

Τέλος και περί ώρα 19.25’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ**